
Velike novosti u don Camillovoj župi: čupavci 
su doprli i tamo, a jedan od njih stvara teške 
neugodnosti Pepponeu; kao da to nije dosta, 
eto i »Kineza« da zagorčaju život drugu 
predsjedniku. 


Pepponeova se Ahilova peta zvala Michele; 
bio je to fakin sa šačetinama poput lopate, a 
od puste kosetine glava mu je bila nalik na one 
gazije od kojih nakon dugog kresanja ostaje 
kusast panj sav zakukuljen glupim loptama liš- 
ća. Vozio se nekakvim paklenjačkim motoci- 
klom s torbicama okovanim metalnim ukrasi- 
ma i iskićenim indijanskim resama, na leđima 
svoje crne vjetrovke imao je bijelo oličenu 
mrtvačku lubanju i natpis »Otrov«. 


Michele zvani »Otrov«, najmlađi Pepponeov 
sin, bio je u samom selu jedini čupavac, ali je 
vrijedio koliko cijela četa jer se svojom bikov- 
skom snagom znao koristiti vraški dobro. Otrov 
je bio vođa čupavaca cijele Basse, a kad bi kre- 
nuo sa svojom bandom, onda si mogao očeki- 
vati potres. 

Evo i drugih velikih novosti iz don Camillove 
župe. 

Kad je umro stari Piletti, ljekarnu je preu- 
zela jedna mlada magistrica iz grada koja se sa 
svojim mužem liječnikom preselila u zaselak 
šio se zgurio iza nasipa na velikoj rijeci. 

Peppone je pak svoju radionicu pretvorio u 
veliku trgovinu u kojoj je na otplatu prodavao 
automobile, motocikle i svakojake kućanske 
aparate. Novac za ostvarenje toga pothvata dali 
su drugovi iz sekcije, koje je Peppone nagovo- 
rio ovakvim obrazloženjem: 

— Ako radni narod danas želi auto, televizor, 
hladnjak i tako dalje, zašto mu to ne bismo 
prodavali mi? Zarada će opet ostati radnom 
narodu, jer će se dobit dijeliti akcionerima. 

Zamisao se nije svidjela doktoru Bognoniju i 
magistrici drugarici Joli, koje je provincijska 
federacija bila preporučila kao vrlo djelotvorne 
aktiviste i koje je rukovodstvo sekcije primilo 
vrlo oduševljeno. Bognonijevi su držali da se 
takvim poslovima radnici pretvaraju u buržuje 
i gube svoj revolucionarni polet. 

— Ti, druže Bottazzi — rekao je Bognoni 
Pepponeu — pružaš narodu iluziju da je posti- 
gao blagostanje, a zaboravljaš da se revolucija 
može podići samo ako narod pati! 

— Nitko ne može spriječiti narod da pati, 
makar imao i »fiću«, televizor, hladnjak i stroj 
za pranje suđa! — odvratio je Peppone koji je, 
kao čovjek iz puka, poznavao njegove tajne 
boljke. 

Primorani da podviju rep, Bognonijevi su ot- 
počeli podmuklu akciju huškanja protiv Pep- 
ponea i čekali priliku za otvoren, žestok napad. 

I prilika se ukazala. Čupava je banda s Otro- 
vom na čelu upala na čagu u Castellettu, ali ih 
oni ondje otjeraše kao nepoželjne. Zar su se 
čupavci mogli pomiriti s tim? Ponovno su ušli, 
silom, a izašli su tek pošto su svom muškom 
svijetu u dvorani skinuli hlače. I dalje, iste 
noći, Otrov se popeo na jedan od dva vrlo vi- 
soka stupa preko kojih je između rječnih obala 
bio prebačen vod visokog napona, za vrh stupa 
je privezao dugačak konopac, a onda je, sila- 
zeći, niz taj konopac redom objesio netom za- 
plijenjene hlače; ispalo je nešto nalik na brod- 
ski svečani nakit. Kakvu je prašinu uzvitlao 
taj pothvat! Idućeg dana rijeke ljudi slijevale 
su se prema obali da uživaju u prizoru onih 
hlača što lepršaju na vjetru. 

Na prvom javnom skupu Bognonijevi se že- 
stoko okomiše na Otrova, nalijepiše mu etiketu 

prljavog agenta buržoaskog huliganstva, nazva- 
še ga sramotom sela i dometnuše podmukli za- 
ključak: »Ako drug Bottazzi odgaja takve si- 
nove, pitamo se kojim pravom želi biti duhovni 
vodič novim partijskim kadrovima?« 

I k tome još dodadoše kako se prodavanjem 
nekakvih električnih klopki ne služi stvari 
radnog naroda. 

Pepponeu prvo pade na um da izmlati Bogno- 
nijeve. Ipak se predomisli i, mjesto toga, posla 
Federaciji detaljno izvješće sa zahtjevom da 
mu se odgovori odmah. 

Te je večeri don Camillo pucao od sreće i ode 
da se povjeri. raspetom Kristu nad glavnim 
oltarom: 

— Gospodine — reče — hvala ti što si iza- 
zvao pometnju i razdor u taboru Božjih nepri- 
jatelja. 

— Od mene ne mogu poteći tama i razdor, 
nego samo svjetlo i mir — odvrati mu Krist. 
— Don Camillo, i neprijatelj je bližnji tvoj, a 
boli bližnjega tvoga moraju biti i tvoji boli. 

— Oprosti mi, Gospodine — reče don Camillo 
— ali mi nekako ne ide da bol bolujem zato 
što Peppone ima sina čupavca! 

Krist mu se nasmiješi: 

— Don Camillo, ne zaboravi da sam i ja, za 
svoga boravka na zemlji, bio čupavac! 

— Gospodine! — ogorčeno usklikne don Ca- 
millo — Taj se momak ne zadovoljava time da 


8 


ima dugu kosu i da se čudno odijeva. On je i 
nasilnik i zlobnik! 

— Don Camillo — Krist će prijekorno — 
odveć lako poklanjaš vuku ovčice iz svoga 
stada! 

— Onnije ovčica iz moga stada! 

— Ti si toga dječaka krstio u ime Gospodi- 
na, i on je ovčica iz moga stada. 

Don Camillo ne stiže odgovoriti jer u tom 
času u crkvu uđe Peppone. Lice mu je bilo 
olujno mračno, i don Camillo ga odvuče u župni 
dvor. 

— Druže predsjedniče — reče mu kad se 
nađoše u dnevnoj sobi — jesi li se najzad po- 
kajao za svoje grijehe? Slobodno govori: Bog 
te čuje, a drug Bognoni ne čuje. 

— Do vraga vi i vaš prokleti latinski! — za- 
grmi Peppone. — Može li se znati što to znači 
cum grano salis?! 

— Ovisi o prilici u kojoj se rabi — odgovori 
don Camillo. 

— Prilika je ta da sam Federaciji poslao re- 
ferat o tome što je onaj zlikovački par javno 
kazao na moj račun, a Federacija mi odgovara 
da moram postupiti cum grano salis. 

Don Camillo se stade smijuljiti, na što se 
Peppone raspali i zaurla: 


! (Lat.) Doslovno: »sa zrnom soli«, tj. razumno; ne 
držeći sve za istinu (Prev.) 


— Ti prokleti intelektualci, oni su propast 
Partije! Zar ne mogu govoriti talijanski? Evo, 
sad kad su i popovi bacili latinski u smeće, zar 
se baš sada njime moraju služiti funkcionari 
Komunističke federacije? 

— Druže — oslovi ga don Camillo vrlo str- 
pljivim tonom — reci, jesu li te mogli uputiti 
da postupiš taktički, oprezno, diplomatski i 
razumno, kad svak zna da je sve to roba s ko- 
jom ti nemaš blage veze? Zato se i pozivaju na 
ono sićušno zrnce soli za koje se nadaju da ga 
još imaš u tikvi, i upućuju te da se njime po- 
služiš. 

— Gluposti! — izdera se Peppone. — Poka- 
zat ću ja njima »grano salis«! Tu ću doktorsku 
hulju ja poslužiti »cum grano pepis« i prebiti 
mu sve kosti! Što sam ja kriv ako mi je sin 
nitkov? A što se tiče toga lopova, bude li imao 
hrabrosti da se vrati kući, zaklat ću ga! 

— Tako i treba — odobri mu don Camillo. 
— Mnogo je lakše sina zaklati nego ga odgojiti. 

— Ma kakvi zaklati! — rasrdi se Peppone. 
— Htio sam reći da ću ga izmlatiti kao vola 
samo ako mi se pojavi na oči! 

— Više ti se isplati da ga zakolješ, druže. 
Blagostanje te pretvorilo u vreću sala. Neka te 
on lupi samo jednom, ti si gotov za vječita 
vremena. 

— Mislite da bi mi vratio kad bih ga tukao? 

— Ako je zaista tvoj pravi sin, bi. 

— Jest, na žalost — Peppone potvrdi na- 
dasve žalosnim tonom. 

Uto s najvećom brzinom bane Suhi, a don 
Camillo se pobuni: 

— Što se, do bijesa, zbiva u mojoj kući? Je 
li ovo partijski sastanak? 

— Ako je papa u Vatikanu primio sovjetskog 
ministra vanjskih poslova, onda jedan beznača- 
jan seoski pop kao što ste vi zacijelo može 
primiti drugara iz mjesne komunističke sekci- 
je! — otpovrne mu Suhi. — Ili sebe smatrate 
većim od pape? 

— Što ima novo? — upita Peppone. 

— Šefe, Michele je upao u ljekarnu i natje- 
rao drugaricu Jolu da ispije pola litre ricinusa. 
Zatim je otišao u ambulantu i natjerao doktora 
Bognonija da ispije ostatak. 

Peppone problijedi i sruši se na najbližu sto- 
licu. 

— Upropastio me! — zajeca. — Ricinus! Sad 
će me optužiti da imam sina fašista! Podlac 
jedan! Od svega što mu je mogao dati da BJE 
odabrao je baš ricinus! 

U međuvremenu u dvor stiže i Grubi, s najno- 
vijim vijestima: 

— Ne, šefe, to nije bio ricinus, nego demižon 
ribljeg ulja! 

— Neka je hvala Gospodinu — uzdahne Pep- 
pone. — Barem ne mogu toj stvari dati poli- 
tički smisao. Ali, kunem se da ću tome razboj- 
niku razbiti glavu! Vas dvojica pođite sa mnom 

i umiješajte se samo ako se opire, pa vidite da 
sam ne mogu izaći na kraj s njim! 

Trkom izađoše, a don Camillo podigne oči 
put neba i ojađeno raširi ruke: 

— Gospodine, jedna se ovčica iz tvog stada 
izgubila, i vuci su pošli u potragu za njom, a 
ja ne znam gdje se sakrila. Što da učinim? 

— Rečeno je: Pulsate et aperietur vobis! — 
odvrati daleki Kristov glas. 

Don Camillo uze hodati gore-dolje po sobi; 
nije shvaćao što znače Kristove riječi; ali, netko 
zakuca na vrata i on ode da ih otvori. 

Uđe Otrov, vrlo uzbuđen, lice mu je bilo za- 
strto raščupanom kosom. 

— Velečasni, otac me traži, hoće da prebije 
i najmanju koščicu u meni. 

Don Camillo ga pogleda gadljivo: 

— Ati, s tolikim šapetinama, bojiš se onakve 
vreće sala kao što je tvoj otac? 

— Naravno! Ako me ulovi, što mogu drugo 
nego gutati batine i stisnuti zube? Mara se 
ne mogu tući s rođenim ocem! 

Gađenje na don Camillovu licu malo se ubla- 
žilo. 

— Zar ne shvaćaš kakvu si nesreću izazvao 
time što si pročistio Bognonijeve? 

— Nisam ih pročistio zbog onoga što su ka- 
zali o meni, nego zbog onoga što su kazali o 
mom ocu. Spasite me, don Camillo! 


! (Lat.) Kucajte i otvorit će vam se (Prev.) 

— Božji je dom otvoren svim grešnicima 
koji se kaju. 
Otrov nadme široka prsa i stisne pesnice: 


— Evo vam ga na što se kajem! — uzvikne. 
— Svinjariju je napravilo ono dvoje nesretnika, 
a ne ja! 


— Ako tako misliš — mirno će don Camillo 
— onda imaš dva izlaza: ili da odeš iz ovih 
stopa, ili da ostaneš ali da platiš! 

— Spreman sam platiti! — rikne Otrov. 

Onda mu don Camillo saopći cijenu. Mladić 
uširi oči: 

— Radije neka me kolju! 


— Onda briši! — naredi mu don Camillo. 
Otrov se uputi prema vratima, ali na pola 
puta stade: 


— Velečasni, to je podlost što od mene tra- 
žite! 

— Ili plati, ili se gubi! U mene su stalne ci- 
jene, nema popusta. 

Otrov se vrati, sjede i stisnutih zuba plati. 
Na koncu reče: 

— Velečasni, vi ste me upropastili! 

— Nisam od tog obrta, pa mi djelo neće biti 
savršeno — reče don Camillo — ali ti moram 
reći da si ljepši ovako ošišan na nulu. 

Dok je don Camillo odlagao aparat za šišanje 
i bacao u smeće veliku gomilu kose, Otrov se 
gledao u malom zrcalu što ga je bio izvadio iz 
džepa. | 

— Ovako više nisam nitko i ništa. 

Glas mu je drhtao od tuge. 

Zapravo se osjećao kao Samson kad mu je 
Dalila odrezala kosu — nemoćan, jer mu se u 
dugoj kosi skrivala tajna snage. 

— Više ne smijem ljudima na oči — zavapi 
Otrov. — Otići ću iz sela. 

— A kamo? 

— Znam kamo: da služim vojni rok, ionako 
mi je vrijeme. 

Don Camilla začudi takva odluka. 

— Ali, zar nisi predvodnik onim mangupima 
što propovijedaju nekakvu pobunu savjesti? | 

— Bio sam, zato što bi me u vojsci ošišali. 
Ali sad, s ovakvom nulericom, više nemam ni- 
kakvih moralnih razloga! 

— A, tako — zagunđa don Camillo. — Sad 
idi u kuhinju, pojedi štogod, pa bježi na spa- 
vanje. Gostinska je soba na posljednjem odmo- 
rištu. Mirno spavaj, nitko ti neće smetati. 

Don Camillo prijeđe u crkvu da se povjeri 
Kristu: 

— Gospodine, hvala ti. Dobri je pastir po- 
novo našao izgubljenu ovčicu, baš kao što si 
kazao. 

— Da, don Camillo. Međutim, nisam kazao 
da dobri pastir mora ostrići vraćene ovčice. 

— To je pojedinost tehničke naravi koja se 
ne tiče Boga, nego pastira. Dajte Bogu što je 
Božje, a pastiru što je pastirovo; nisi li kazao 
tako? 


14 


— Nisam, don Camillo. Ali, takvo je gledište 
pravedno. 

Otrov se krio u don Camillovu domu tjedan 
dana, a vrijeme je provodio pileći i cijepajući 
drva za zimu. 

Onda se osmog dana pojavi Peppone. Bio je 
izvan sebe. 

— Došao je poziv iz okruga — zalutali. — 
Ona hulja, ako se ne pojavi na vrijeme, sma- 
trat će ga dezerterom, a ja ne znam gdje se 
krije! Ako ga ne nađem, na moju će se glavu 
srušiti novo zlo! 

Don Camillo ga odvede u kuhinju, pred »špi- 
junku« kroz koju se vidjelo dvorište. Spazivši 
Otrova kako cijepa drva, Peppone zinu kao 
.riba na suhu. 

— Ošišan na nulu! — usklikne. 

— Tako mora biti! — reče don Camillo. — 
Nagovorio sam ga da ode u fratre. 

Peppone poskoči kao oparen i vrisne: 

— To ne! Bolje da se vrati kući nego da svrši 
tako žalosno! Kunem se, neću mu kazati ni ri- 
ječi, iako se zbog njega prokleti Bognonijevi 
svete na meni i stvaraju u selu neovisnu »kine- 
sku« sekciju. 

— U redu — prihvati don Camillo. — Ipak 
je šteta. Kako lijepo zvuči »Otac Otrov Božja 
ovčica«! 

— U domu Bottazzijevih nema mjesta ovči- 
cama! — zaurla Peppone. 

— Da, da! — zlobno će don Camillo. — Za. 
boravio sam, druže dragi, da si ti temporibus 
illis' na pročelju svoje kuće dao ispisati: »Bo- 
lje je živjeti jedan dan kao lav nego sto godina 
kao ovca« 

— Do vraga i vi i vaše podlo pamćenje! — 
rikne Peppone okrećući leđa. — Ali, jednom 
ćemo ipak srediti račune, ja i vi! 

— Sredit ćemo ih, dabome — uvjeri ga don 
Camillo. — Naravno, ako Mao dopusti. 

Velika je rijeka tekla spokojno i ravnodušno: 
bio je to dan kao i svaki drugi, ali ipak drukčiji. 


! (Lat.) U ono vrijeme, nekad (Prev.) 
?* Famozna Mussolinijeva ratna parola. (Prev.) 

TAJNA SVETOG ANTUNA OPATA 


Peppone plače, ali se ni don Camillo ne smije; 
on jest tvrdoglavac, ali u stanovitom trenutku 
mora pognuti glavu, mora se prilagoditi. Na 
sreću, nailazi na nenadanu pomoć koja mu do- 
pušta da bude neposlušno poslušan. 


Crveni, maleni »spyder« odlučno je skrenuo 
u dvorište župnog dvora; iz njega izađe mršav 
mladić u sivom odijelu, s naočarima intelektu- 
alca i kožnom torbom pod miškom. 

Don Camillo je sjedio za pisaćim stolom u 
dnevnoj sobi jednim je okom čitao Gazzettu a 
drugim vrebao kroz prozor. Stisnuo je pesnice. 

Na kucanje se odazva neuljudnim tonom: 

— Naprijed! 

Mladić uđe, pozdravi i pruži don Camillu 
jednu kuvertu. 

— Ništa ne kupujem — zagunđa don Camillo 
ne dižući pogleda s lista. 

— Ništa i ne prodajem — odgovori mladić. 
— Ja sam don Francesco, dolazim vama za 
koadjutora, po odluci kurije, a ovo je moje 
imenovanje. 

Don Camillo ga odmjeri od glave do pete. 

— Mladiću, kad sam vas vidio tako odjevena, 
pomislio sam da mi opet dolazi kakav trgova- 
čki putnik. Kad ste već morali doći jednom 
starom župniku, valjda je bilo pametno da se 
i odjenete kao svećenik. 

Popić, vrlo nervozan tip, problijedi, a don 
Camillo pročita imenovanje. 

— Dobro — reče odlažući list u kuvertu. — 
Znači, šalju vas zato da me naučite kako se 
obavlja posao svećenika. 

— Ne, velečasni, nego samo da vas podsjetim 
da više nismo u godini 1666. nego u 1966. 

Don Camillo izvadi iz džepa golemi žuti rubac 
i na njemu napravi uzao. 

— Dobro, sad ste me podsjetili pa možete ići 
— mirno reče. 

Popić se uzruja i ljutito odgovori: 

— Velečasni! Kurija me poslala ovamo i 
ovdje ostajem — i sjede sučelice don Camillu. 

— Ako je tako — mirno će don Camillo — 
iskoristimo ovu priliku da odigramo jednu par- 
tiju. Znate li igru s osamdeset karata? 

— Neznam — stisnutih zuba odgovori popić. 

Na stolu je ležalo nekoliko špilova već starih 
karata; don Camillo dohvati jedan špil, uklije- 
šti ga svojim debelim šakama i jednim trzajem 
ga pretrgne nadvoje. 

Popić se ne zbuni. 

— Takvu igru znam i ja — reče — samo s 
mnogo manje napora. 

Uze sa stola drugi špil i vrlo mirno, jednu 
po jednu, podere sve karte napola. 

— Sad i ovih ima osamdeset, kao i vaših, 
velečasni — reče smješkajući se. 

Don Camillo kimne glavom kao da odobrava, 
pa upre prstom u dvije gomilice poderanih ka- 
Tata: 

— Da, samo što bih vas ja mogao natjerati 
da ih progutate svih sto i šezdeset. 

Bio je to don Camillo iz dana surovosti i na- 
silja, i popić problijedi kao mrtvac. 

— Ovaj — zamuca — mene su poslali... Ako 
vam moja osoba nije po volji... 

— Vi ili netko drugi, svejedno. Ako njegova 
ekscelencija određuje da nam je potreban koa- 
djutor, mi se pokoravamo. Vi ste me ljubazno 
podsjetili da smo u godini 1966, a ne u 1666, a 
ja sam vam uzvratio ljubaznost time što sam 
vas podsjetio da sam ja ovdje župnik. Soba 
vam je spremna. Iskoristite, dakle, priliku da 
se osvježite i da se odjenete kao svećenik; ov- 
dje, za službenih sati, nije dolično građansko 
odijelo. 

Popića otprati stara Desolina u gostinsku 
sobu, a don Camillo odjuri da se izjada raspe- 
tom Kristu nad glavnim oltarom. 

Naime, u don Camillovoj crkvi i dalje je sta- 
jao oltar za kojim je don Camillo svejednako 
uporno služio imisu na latinskom. I vjernici su 
i dalje primali hostiju klečeći ispred ograde sa 
stupićima od imitacije mramora. 

U svim ostalim crkvama širom biskupije ol- 
tari su bili zamijenjeni onim što je don Camil- 
lo nimalo smjerno okrstio »stolom za topli 
obrok«; međutim, u don Camillovoj crkvi još 
nije bilo nikakvih promjena i upravo s tih raz- 
loga je kurija — da ne bi odmah primijenila 
teže, disciplinske mjere — uz tvrdoglavog žup- 
nika iz Basse postavila mladog svećenika sa 
zadaćom da buntovnika natjera da ide ukorak 
s vremenom. 

Don Camillo je najprije neko vrijeme hodao 
gore-dolje po praznoj crkvi, uzalud mozgajući 
kako bi najpogodnije načeo temu o kojoj je 
želio govoriti, ali ga Krist zazva: 

— Don Camillo, što to radiš? Zar si zabora- 
vio da je u poniznosti istinska snaga Božjih 
svećenika? 

— Gospodine — usklikne don Camillo — to 
nikad nisam zaboravio i evo me gdje pred to- 
bom stojim kao najponizniji sluga. 

— Don Camillo, lako je biti ponizan pred 
Bogom. Tvoj je Bog uzeo lik čovjekov, pa se 
ponizio pred ljudima. 

— Gospodine — uzvikne don Camillo u jadu, 
šireći ruke — zašto da uništim sve? 

— Ništa ti ne uništavaš. Ti slici mijenjaš 
okvir, ali slika ostaje ista. Ili je, možda, za tebe 
važniji okvir od slike? Don Camillo, ako odjeća 
ne čini čovjeka, onda ne čini ni svećenika. Ili, 
možda sebe smatraš boljim Božjim predstavni- 
kom od onoga mladića, samo zato što nosiš su- 
tanu, a on kaput i hlače? Don Camillo, držiš li 
svoga Boga za takvu neznalicu koja zna samo 
latinski? Don Camillo, ovaj štuk, ovo oličeno 
drvo, ovaj purpur, sve to nije vjera. 

— Gospodine — ponizno odgovori don Ca- 
millo — ali jest tradicija. Uspomena, staza ko- 
jom se kročilo toliko godina, poezija... 

— Sve vrlo lijepe stvari koje nemaju nikakve 
veze s vjerom. Don Camillo, te stvari ti voliš jer 
te podsjećaju na prošlost i jer ih osjećaš svo- 
jima, gotovo dijelom sebe. A prava je poniznost 
u tome da se čovjek odrekne onoga što najviše 
voli. 

Don Camillo pogne glavu: 

— Pokoravam se, Gospodine. 

Ali se Krist nasmiješi, jer je don Camilla či- 
tao do dna srca. 

Popić je bio kao u jednom zanosu. Geslo mu 
je bilo: »Demistificirati!« To jest, očistiti crkvu 
od svega što je puka obmana i može služiti 
samo praznovjerju. Valja kazati da je ipak pa- 
zio da se ne istrči, kako ne bi rasrdio don Ca- 

milla. A don Camillo je sve prihvaćao, iako 
stežući zube. 

Ali, u jednom se trenu odjednom odupre. 

— U redu, neka se oltar makne — reče, istim 
glasom kao kad je popiću zaprijetio da će ga 
natjerati da proguta dva špila karata — ali tek 
kad mu se nađe pogodno mjesto. 

To nije bilo lako, jer oltar s tri metra viso- 
kim raspelom nije nikakva vaza. Ali se u don 
Camillovoj tikvi čvrsto usadila jedna zamisao 
i on je povjeri Kristu: 

— Gospodine — uze mu razlagati — bašti- 
nici pokojnog Filottija likvidirali su cijelo ima- 
nje, ali im je ostala stara, oronula kuća koja 
ima privatnu kapelicu, u njoj sam služio redo- 
vito jednom godišnje. Voljni su da sve to ustu- 
pe za sedam milijuna, a možda i manje. Samo 
kad bih dobio tu kapelicu, mogao bih tamo 
prebaciti i oltar i tebe. Gospodine, ti ovdje 
smetaš, ne znaju gdje da te smjeste. Znam da 
ćeš dovijeka biti Sin Svemogućega Boga, makar 
ljudi uništili sve tvoje likove, ali ja nipošto 
neću dopustiti da te bace među kramu na 
tavanu. 

— Don Camillo — prekori ga Krist — ti ne 
govoriš o meni, ti govoriš o komadu oličena 
drva. 

— Gospodine, ni onaj komad obojena platna 
“koji se zove zastavom nije domovina. Ali se 
ipak s domovinskom zastavom ne postupa kao 
s običnom krpom. A ti si moja zastava, Gospo- 

dine. U onoj kapelici našao bi pravo mjesto, ali, 
na žalost, koliko se god i pogađao, sedam mili- 
juna ostaje sedam milijuna. Gdje ću naći tolike 
pare? 

— Valja ti ih potražiti ondje gdje se nalaze 
— odvrati mu Krist s tajanstvenim osmijehom. 

Dotle je popić kopkao nogama. 

— Velečasni, ako smo i odložili selidbu ol- 
tara — reče u jednom zgodnom trenutku — 
demistifikaciju ipak možemo otpočeti! Evo, na 
primjer, uništimo tu groznu karikaturu od sve- 
tog Antuna! 

Kip je zbilja bio ružan. Don Camillo ga je bio 
zatekao u njegovoj niši, pa ga je ondje i osta- 
vio, samo što bi ga oprašio jednom godišnje. 

Zaštitnik domaćeg blaga Basse kanda se vrlo 
dobro iskazao za teških epidemija slinavke iz- 
među godina 1862. i 1914. Zato je bio upoznao 
i vrlo sretna vremena kad je dnevice gledao 
gdje pred njim gori na stotine svjećica. A za- 
tim, kako se slinavka sve više suzbijala injekci- 
jama, tako se tanjio broj svjećica, a sad se 
ubogi sveti Antun morao zadovoljiti bijednom 
žaruljicom« od deset svijeća, skrivenom u sta- 
roj uljanoj svjetiljki, koju je don Camillo bio 
postavio pred svečevom nišom. 

Don Camillo je bio odan i svetom Antunu, ali 
ipak prihvati popićev prijedlog. 

— U redu. Sutra ujutro nećete ga više vidjeti. 

Est modus in rebus!. Slažemo se da uklonimo 
svetog Antuna, ali ne i da ga uništimo s neko- 
liko udaraca čekićem, kao što bi htio popić, a 
časno nam je služio stotinu i više godina. (Toč- 
nosti radi, stotinu i četiri godine, jer je kip, 
prema župnim knjigama, darovan crkvi u lip- 
nju 1862, a donator je bio neki Ferrazza, bogat 
veleposjednik.) 

Iste noći je don Camillo, uz pomoć zvonara, 
izvadio svetog Antuna iz njegove niše i odnio 
ga u šupu. Ali, slučaj htjede da svetac na svom 
putu udari desnom nogom o rub jednih vrata 
i da mu se odjednom otkinu svi nožni prsti i 
vrh sandale pride. 

Don Camillo pak htjede, prije odlaska na po- 
činak, popraviti oštećenu svečevu nogu, i tako, 
dok se trudio da gipsom pričvrsti otkinuti ko- 
mad, primijeti da iz svečeva okrnjena stopala 
viri vrh nekakve crne čizme. A čizma nije bila 
od štuka nego od oličena drva. 

Sivi je habit, što je sveca pokrivao do nogu, 
u donjem dijelu bio napukao, trebalo je samo 
ovlaš kucnuti po njemu. I tad se otkri čudo, 
zbilja neviđeno: da svetac ispod mantije nosi 
hlače i čizme s ostrugama. 

Kuc još jednom — i gle! Kao kakva kora 
otkida se gornji dio mantije i na javu izbija 
komadić crvene košulje. 


! (Lat.) Sve ima svoju mjeru (Prev.) 

Za nekoliko minuta skinuta je sva kora od 
štuka što je pokrivala raniji drveni lik i sveti 
se Antun najzad iščahuri u nedvojbenog Gari- 
baldija! 

Podignuta je desna ruka jednako stezala ma- 
leni križ, ali se vidjelo da je nekad držala sa- 
blju, a koplje zastave bilo je vješto pretvoreno 
u hodočasnički štap u svečevoj ljevici. 

Neshvatljivo je bilo zašto su Garibaldija pre- 
svukli u svetog Antuna. Ali je malo kasnije don 
Camillo doznao i to. Na prsima Garibaldijeve 
crvene košulje, na lijevoj strani, bila je mrlja 
u obliku srca. To nije bilo drvo nego štuk, i 
don Camillo kucne po njemu da mu iskuša čvr- 
stinu. Pokazalo se da je to vrlo tanak sloj štuka 
koji se odmah raspao u komadiće, a iz rupe 
šiknu zvonak slapić napoleondora. A sa zlatni- 
cima ispade učetvoro presavijena ceduljica. 

Stara — malo smiješna, malo patetična — 
seoska pripovijest. 

U travnju 1862. Garibaldi je posjetio glavno 
mjesto provincije gdje su ga dočekali kao ka- 
kva poluboga. U tom je slavlju jedan gradski 
obrtnik bio izradio i Garibaldijev kip od oliče- 
na drva. Garibaldi je u Društvu radnika održao 
govor u kojem se vrlo žestoko okomio na rim- 
ske popove i »loše popove« uopće. A neki Fer- 
razza, vjerojatno vođa popomrzaca u svom 
mjestu — onom istom mjestu gdje će kasnije 

službovati don Camillo — valjda je bio toliko 
ushićen tim govorom da je kupio Garibaldijev 
kip, dao ga štukom premazati i preobličiti u 
svetog Antuna Opata, pa ga poklonio župniku. 

Te su stvari danas nepojmljive, ali je u ono 
vrijeme bilo ljudi koji su uživali u takvoj zvjer- 
skoj šali. Ipak, šala nije bila nečovječna zato 
što je Garibaldi unesen u crkvu gdje će ga obo- 
žavati kao kakva sveca, nego zato što su mu 
prsa napunili zlatnicima i još dodali poruku 
punu zlobe: 


Pope! (Da, pope, jer je ovdje zlato, a samo će 
popovi izdaleka osjetiti zlato, ono za čim naj- 
više žude!) Pope! U Garibaldijevu srcu ne sjedi 
vrag, kao što ti tvrdiš. Naprotiv, tu leži drago- 
cjeno blago a ti ga nećeš odbiti! Pope! Bude li 
se još služila misa kad ti budeš čitao ovo pismo 
(u što dvojim), odsluži jednu misu za pokoj 
duše antiklerikalca i garibaldinca Alberta Fer- 
razze, a s ovim napoleondorima počasti sebe 
dobrim jelom i nazdravi Garibaldijevoj besmrt- 
noj slavi! 


Ukupno je bilo tisuću napoleondora, što je u 
lijepim liricama značilo oko šest milijuna. Tako 
je don Camillo kupio kuću starog Filottija i u 
kapelici smjestio oltar iz svoje crkve s velikim 
raspetim Kristom, bez ikakve izmjene. 

Tamo je također odnio i Garibaldija-opata, 
pošto mu ga je jedan majstor ponovo prekrio 
štukom. | 

Prvu je misu u kapelici odslužio za pokoj 
duše Alberta Ferrazze. Služio ju je na latin- 
skom, pred malobrojnim ostacima stare garde. 

Kasnije je Kristu objasnio: 

— Gospodine, to su tikvani. Grčevito se drže 
za život samo snagom svojih uspomena i uspo- 
mena na svoje mrtve. Ne shvaćaju da se i crkva 
mora obnoviti. 

— Točno onako kao što ti to ne shvaćaš, don 
Camillo — odgovori mu Krist. 

— Možda, Gospodine — iskreno priznade 
don Camillo. — Ali, ja nisam prekršio propis. 
To je bila privatna misa, jer je kapelica postala 
moje vlasništvo, uz Božju pomoć! 

— Uz Garibaldijevu pomoć — ispravi ga 
Krist. 

— Gospodine, rekao si mi da novac potražim 
tamo gdje se nalazi, a ja sam ga baš ondje i 
potražio. Moju je dobru vjeru privukao sveti 
Antun, a onda je on u tu stvar umiješao Gari- 
baldija. 

— Tako je, don Camillo — nasmiješi se 
Krist. — Da, u takvu mjestu, gdje su živi ludi, 
a mrtvi još luđi, možda je najpogodniji baš 
takav župnik kakav si ti. 

Naravno, tajna je služba obavijestila Peppo- 
nea o don Camillovu potezu. Susrevši don Ca- 
milla, Peppone mu vrlo zajedljivo dobaci: 

— Velečasni, je li istina da ste otvorili dućan 
za svoj račun? 

— Nije, druže. Ja radim stalno za istoga 
gazdu, onoga ondje gore. Mao još nije stigao 
između nas posijati razdor. 

Peppone proguta i zaveza gubicu. 

| IE 
\ / 
Se NJA 


MAOU NE ODGOVARA VODA 
RIJEKE PO 


I protiv svoje volje, Peppone je prisiljen da 

odmjeri snage sa šefom »Kineza« i u tome uma- 

lo da ne ostane bez glave. S druge strane, Bog 

ne plaća samo u subotu, plaća i u ponedjeljak, 
a don Camillo gorko plaća tu spoznaju. 


Od osam sela općine kojom je upravljao Pep- 
pone s drugovima, po divljini je bilo najgore 
La Rocca. 

Ležalo je na svega nekoliko kilometara od 
središta općine, ali ni kilometri nisu svi jedna- 
ki, zato što se ljudi međusobno razlikuju, pa 
vam se tako dogodi čak i u gradu da samo 
skrenete u nekakvu sporednu ulicu i nađete se 
u sasvim drugom svijetu. Seljani La Rocce ži- 

vjeli su u naplavnom pojasu, pa su u stoljetnoj 
borbi s velikom rijekom postali grubi i nasilni; 
uz to, strancem su smatrali svakoga tko živi s 
one strane glavnog nasipa. 

Svi su odreda bili crveni borci, ali se u njih 
komunizam zvao Staljin, a bubanje protivnika 
po tikvi držali su jedinim mogućim dijalogom. 

Stoga je doktor Bognoni zaista bez velike 
muke nagovorio La Roccu da se otcijepi kao 
neovisna sekcija i njega uzme za šefa. I jednoga 
lijepog dana u Roccu dođe inspektor provincij- 
ske federacije da drugove vrati u tor, ali nađe 
selo preplavljeno lecima i plakatima u slavu 
Staljina i Maoa, a nigdje ni žive duše. 

Dakako, bilo je suđeno da netko iskoristi 
takvo stanje, pa kad listovi objaviše čudesnu 
pripovijest o tome kako je Mao sa svojih se- 
damdeset godina preplivao petnaest kilometa- 
ra, i to takvom brzinom kao da je u nj ugrađen 
kakav vanbrodski motor, na zidovima općin- 
skog sjedišta i Rocce osvanuše veliki, žuti pla- 
kati: 


Mao je zapanjio svijet dokazom svoje 
snage. A što drugovi »Kinezi« iz Rocce 
kažu na to da njihov šef, drug Bognoni, 
uopće i ne zna plivati? Zar može pripre- 
mati proletersku revoluciju čovjek koji 
ne zna ni plivati? 

Grupa drugova koji znaju plivati 


30 


Na plakatu nije bilo drugog potpisa, ali se 
cijelo općinstvo složilo da je to Pepponeovo 
maslo. Što podbodeni takvim izazovom, što iz 
urođene naglosti, oni iz Rocce odmah izvedoše 
protuudar s drugim, primjerenim plakatom: 


Šef Kineza iz Rocce ne zna plivati kao 
veliki Mao, ali u plivanju zacijelo može 
potući šefa »drugova koji znaju plivati«. 
Naravno, ako salo, što ga je naslagao tr- 
govačkim životom, dotičnom drugu dopu- 
šta da se uopće održi na površini. 


Na repliku se nije dugo čekalo: 


Mali Mao iz Rocce neka se pripazi! On se 
od dobre kure s ribljim uljem kanda 
osjeća lakim kao ribica, ali bi mogao i 
uskočiti — u tiganj! 


Temperatura je brzo rasla i svijet se sve bo- 
lje zabavljao. Naravno, don Camillo nije pro- 
pustio priliku da pri prvom susretu s Peppo- 
neom i njegovim štabom ne upita veselo kako 
napreduje trening i je li već određen dan povi- 
jesnog susreta. 

— Nikad neću dopustiti da me uvuku u ta- 
kve lakrdije! — grubo odvrati Peppone. 

— Jasno mi je — podmuklo se isceri don 
Camillo. — Ta je igra zašla predaleko, mimo 

vaših očekivanja, pa biste se sada rado povukli, 
je V tako, gospodine predsjedniče? 


— Ja se nikad ne povlačim! — zaurla Pep- 
pone. 

— Tako je, šefe! — oduševljeno mu odobri 
cijeli njegov štab. — Popovi imaju i po dva i 


po tri lica, ali je u nas samo jedno! 

Susret stoljeća održao se jednog nedjeljnog 
popodneva, a na riječnoj se obali slegla nevi- 
đena masa svijeta. 

Rijeku će šampioni preplivati dvaput: s ove 
na onu obalu, gdje ih čeka mješovita kontrolna 
komisija, pa natrag — pobjednik je onaj tko 
prvi stigne na startno mjesto. 

Bognoni je bio mršav i mlad, a Peppone je, 
iako jači, ipak bio teži i zbog godina i zbog 
trbušine. U prvoj polovici utrke — sa starta na 
suprotnu obalu — onima iz Rocce pružila se 
prilika da oduševljeno urlaju jer je Bognoni 
stigao prvi. 

Ali se upravo od toga urlanja Peppone toliko 
razbjesnio da je zaboravio i na godine i na tr- 
bušinu, pa je u borbu uložio i snagu i dah iznad 
svih svojih mogućnosti. 

Na povratku stiže Bognonija pa ga u očajni- 
čkoj bitki i prestiže. Protivniku dobro odma- 
knu i prvi dotače obalu, ali se istog časa sruši 
na pijesak kao mrtav. 

— Doktora! — zaurla Grubi koji se već na- 
 lazio na licu mjesta, s ostalima iz glavnog štaba. 

Peppone nije davao ni znaka života, a doktor 
Bognoni, koji je po običaju imao pri ruci, u 
kolima, kovčežić za prvu pomoć, skokom se 
stvori kraj njega. Klekne pored Pepponea, opi- 
pa mu bilo i zaurla ženi: 

— Brzo! Injekciju koramina! Moglo bi doći 
do infarkta! | 

Od te dreke se Peppone osvijesti, jedva otvori 
oči, prezirno zaškilji u liječnika i rikne: 

— Grubi! Otjeraj ovu hulju! Mogu umrijeti 
i sam! 

Bognoni ustade i ode, a kraj Pepponea klekne 
don Camillo. 

Peppone ga pogleda. 

— Sad ste valjda zadovoljni — reče zadi- 
hano. 

— Zašto bih ja bio zadovoljan? — usklikne 
don Camillo. 

— Jer su oni tobože moji plakati zapravo 
vaše maslo, vi ste ih dali tiskati i namjestili 
ste čitavu tu podmuklu komediju! 

— Jesam — skrušeno prizna don Camillo. 
— Istina je. Ali, sad je prekasno da se pokajem. 
Mogu li što učiniti za vas? 

— Možete — zagrmi Peppone. — Da se gu- 
bite u pakao i vi i svi popovi svijeta! 

— To je preveliko društvo, druže, a ja ne 
volim grupna putovanja — odgovori don Ca- 
millo. 

Stiže Suri s bocom konjaka koju Peppone 
stade sisati takvom silinom da bi presušio i 
same Pontinske močvare. 

Tu se zatim nađe i ambulantni liječnik koji 
osluhnu Pepponeu srce i izmjeri mu tlak. 

— Sve je u redu — reče. 

— A zašto je sklopio oči i ne miče se? — 
zabrinu se don Camillo. 

— Jer je mrtav pijan — objasni mu liječnik. 

Peppone je zbilja bio pijan, ali ne i mrtav. 
To je dokazao time što je skupio snagu da pro- 
gunđa: 

— Velečasni, ako ima Boga, kaznit će vas! 

Boga ima i njemu se obično ne žuri; ali se taj 
put iznimno požurio i don Camilla kaznio u 
roku od nepuna dvadeset i četiri sata. 


* 


U ponedjeljak po podne don Camillo je ras- 
pravljao s mladim koadjutorom, u dnevnoj 
sobi župnog dvora, kadli odjednom na ulici, 
ispred samog ulaza u dvorište, prasnu straho- 
vit urnebes. Sedam se motociklista, mladih 
nitkova, s ogromnim kosetinama i u crnim ko- 
žnim vjetrovkama, zaustavilo ispred dvorišta 
don Camillova dvora; divljački su galamili i 
bjesomučno dodavali gas motorima. Onda je- 
dan od njih uze gitaru pa svi u koru zapjevaše 
nekakvu pjesmu, tako groznu da se čovjeku 
dizala kosa na glavi, a takt su davali sirenama. 

Između onih sedam glasova, mogao si po boji 
pogoditi da je jedan ženski, pa su one prostote 
još gore zvučale s nježnih, koraljno rumenih 
usana. | 

Dapače, dotična je vrlo mlada zlikovka ski- 
nula vjetrovku i pokazala se u nekakvoj svoje- 
vrsnoj košulji s crno-bijelim kvadratima, bez 
rukava i užasno dekoltiranoj, a toliko kratkoj 
da je djevojci jedva jedvice pokrivala stražnji- 
cu, pa se bestidnica doimala još odvratnije. 

— Sad ću ih ja natjerati da prestanu! — 
zaurla don Camillo i odlučno zagrabi prema 
vratima, ali se popić ispriječi preda nj. 

— Nemojte, don Camillo! Prepustite to me- 
ni. Ja znam kako valja prići mladima. Nemojte 
se obazirati na njihov nekonformizam, oni su 
mnogo bolji no što mislite. 

Don Camillo ode na prozor odakle je vidio 
kako popić izlazi iz dvorišta, prilazi svojim 
vršnjacima i obraća im se srdačno, s osmije- 
hom na licu. 

Najprije su ga pustili da govori, nekoliko 
minuta, a onda djevojka zviznu, a ostala šesto- 
rica skočiše s motocikla i baciše se na popića 
obasipajući ga lavinom batina, mlateći po nje- 
mu i rukama i nogama. 

Popić je bio nadasve antipatičan svojim su- 
periornim držanjem i kao salivenim clergyma- 
nom! kojega se nije htio odreći unatoč svim 


* Clergyman, crno svećeničko odijelo sa zatvorenim 
ovratnikom (Prev.) 

don Camillovim naporima; ali, pred takvim 
prizorom, don Camillo zaboravi sve, poleti kao 
raketa, zari se u onu gomilu kao tenk i uspije 
izvući popića, koji je već bio više nalik na staru 
krpu nego na čovjeka. 

Munjevita intervencija crne i krupne popine 
zbunila je i zatekla čupavce. Ali prokleti dje- 
vojčin glas opet zapovjednički odjeknu: 

— Udri popinu! 

Šestorka se trgnu i okomi na don Camilla. I 
to na pametan način: četvorica su ga pograbila 
za ruke i noge, a dvojica su stala svojski lupati 
po njemu. 

Don Camillo, koji nije očekivao takvu po- 
dvorbu, a mogao je dosta podnijeti, vladao se 
kao kakav slon koga je napao čopor obijesnih 
majmunčića, samo se trudio da sa sebe zbaci 
taj ološ. Sve dok ne ču nov, neobuzdan i bije- 
san djevojčin nalog: 

— Naprijed! Strgnite mu sutanu! Da ga vi- 
dimo u gaćama! 

To je bila taktička greška. Čuvši to, don Ca- 
millo će Kristu: 

— Gospodine, zar ćeš dopustiti da jednog 
svećenika na javnom mjestu skinu do gaća? 

— Ne, don Camillo, to nikada! — uvjeri ga 
daleki Kristov glas. 

I dogodi se kao kad u pretjecanju »nabijete« 
treću do na sto i četrdeset; silovitim trzajem 
don Camillo oslobodi ruke, zgrabi za grive onu 
dvojicu što su ga tukli i lupi im tikve jednu o 

drugu. Nesretnici se srušiše na tlo. Ostala če 
tvorica, nahuckani djevojkom, udvostručiše na- 
pore. Na njihovu je nesreću uz ogradu bio pri- 
slonjen nekakav kolac; jak, elastičan kolac koji 
se u don Camillovim rukama pokazao izvan- 
redno djelotvornim. 

Pod kišom takve vrste ne može se dugo izdr- 
žati, i u jednom trenutku fakini, pokriveni mo- 
dricama i poput šljive debelim čvorugama, 
skočiše na svoje motocikle i odjuriše urlajući: 

— Još ćemo se vidjeti! 

Ali ne odoše svi. Ostala je ona paklenjačka 
cura, spokojno se naslonila na dvorišna vrata 
i drsko zapalila cigaretu. 

Don Camillo prijeteći pođe prema nesretnici, 
s nakanom da i njoj dodijeli što joj spada. 

Djevojka se ne zbuni, dapače, kad je don Ca- 
millo stao pred nju, ona se nasmiješi i reče: 

— Zdravo, dragi ujače! 

Don Camillo polako odmjeri bezobraznicu od 
glave do pete. Djevojci je moglo biti između 
šesnaest i osamnaest godina, i u pristojnoj 
odjeći mogla je biti i lijepa, ali s onom nedoli- 
čnom riđom grivom, nagaravljenim očima i 
užasno bestidnom mini-suknjom bila je jedno- 
stavno odvratna. 

— Tko si ti, bludnice? Iz koje si javne kuće 
pobjegla? — rikne don Camillo. 

— Dolazim iz kuće tvoje sestre Giuseppine, 
i tvoja sam nećakinja Cat — odgovori djevojka. 

— Nemam nikakve nećakinje koja se zove 
Cat! — zaurla don Camillo. 

— Da, krsno mi je ime zapravo Elisabetta — 
objasni besramnica s osmijehom koji je upravo 
mamio pljusku — ali me dečki zovu Cat. To je 
deminutiv od »caterpillar«, što znači da mi na 
djelu ni buldožer nije ravan. 

Don Camillo sad prepozna crte djevojčina 
lica i bijes mu poraste. 

— Iti—zaurla — ti, moja nećakinja, ti, kći 
moje sestre, ti si huškala one svoje banditske 
prijatelje da me izmlate i skinu do gaća! 

— Samo ti vraćam ljubaznost, dragi ujače. 
Nisi li prošlog tjedna kazao mojoj majci neka 
se nimalo ne brine za mene, jer jamčiš da ćeš 
me po hitnom postupku preobraziti u najme- 
kšu i najpokorniju Marijinu kćer? Vjeruješ li 
još u to, ili će biti bolje da skočim na motocikl 
i vratim se u grad da utješim mamicu? 

Don Camillo je još stezao kolac u šaci, a mala 
mu je bestidnica drsko zurila u oči. 

— Anselma! — zaurla don Camillo. 

To je bila zvonareva žena. Prikladnije bi bilo 
zvati je zvonarevim mužem jer je bila od onih 
žena što su nalik na oklopnjaču, a dijele takve 
pljuske da od njih zaboraviš i kućnu adresu. 

Anselma priđe, a don Camillo joj objasni: 

— Ja ne mogu dići ruku na nju. 

— A ja bogme mogu — spremno prihvati 
oklopnjača koja je do župnikova poziva s pro- 
zora pratila zbivanja. 

Anselma pograbi djevojku za ramena i na- 
stavi: 

— Velečasni, nju treba temeljito isprašiti i 
izglačati. Ja ću vam je urediti kako valja, pa 
vam je za nekoliko dana vraćam. 

Djevojka se ne uplaši: 

— Ako se usudite da me samo taknete, ne 
odgovaram za ono što će se dogoditi! — za- 
prijeti. 

— Bez brige, mala — umiri je Anselma. — 
Neću te taknuti. Mislim, rukama. Ožarit ću ti 
stražnjicu isprašačem. 

— Izvrsno — složi se don Camillo. — Čini 
mi se da ćemo ga samo tako naučiti koristi. 

Rekao je »ga«, a ne »je«, ne zbog toga što bi 
se slagao s jezičnim nemarom televizije, nego 
zato što je — s obzirom na djevojčinu zgodnu 
narav — mislio na isprašač. 

Djevojka se pokuša otrgnuti, ali je Anselma 
bila kao živac-kamen, ne pomaknu se ni za 
pedalj. 

— Zove se Anselma — don Camillo objasni 
djevojci — ali je inače zovu Biz. To ti je demi- 
nutiv od bizon. Za početak, bit će najbolje da 
produžiš suknju barem za pola metra. 

— To nikada! — jarosno zaurla Cat. 

— Ni po jada — isceri se don Camillo. — 
Onda ćemo ti noge skratiti za pola metra. 

NOKTURNO OD KOJEG SE 
NE MOŽE SPAVATI 


S malom don Camillovom nećakinjom sim je 
vrag ušao u župni dvor, ali tom vragu, na ža- 
lost, ni to nije dosta, nego se još penje na zvo- 
nik gdje stvara pravi pakao, što Otrovu pruža 
mogućnost da ponovo dođe do svoje kose. 


Bog ne plaća samo u subotu. Toga puta pla- 
tio je u ponedjeljak. I zbilja, pokazalo se da je 
Cat prava kazna Božja, pa je don Camillo do- 
bro shvatio zašto ga je sestra, siromašna udo- 
vica, preklinjala neka joj pomogne da popravi 
djevojku koja je bila krenula stranputicom. 

One iste večeri kad je došla, Cat bez ikakva 
uvijanja opomenu Anselmu: 

— Nema potrebe da zatvarate prozore i vra- 
ta, da sa mnom postupate kao sa zatvorenicom. 
Ni na kraj pameti mi ne pada da bježim. Hoću 
da me ta popina na koljenima moli da odem. 

— Djevojčice — prijekorno će Anselma — ne 
znaš što govoriš. Jedno pamti: kad je ovdje 
bilo vruće kao u paklu, tvoj se ujak bez ikakva 
straha nosio sa najzatucanijim komunistima. 

— Ah, komunisti! — iskrevelji se Cat. — To 
su pajaci kao i popovi, fašisti, liberali, socija- 
listi, buržuji, vojnici, policajci i slična gamad. 
Sve sami živi leševi. Mi, mladi, mi smo gospo- 
dari svijeta i nema te sile koja će nas zausta- 
viti! 

— Ni Bog? 

— Bog! — nasmije se Cat. — Bog je umro. 

Kao zvonareva žena, Anselma je sebe sma- 
trala u neposrednoj službi Božjoj, pa se na- 
ljuti: 

— Da si moja kći — reče stisnutih zuba — 
opalila bih ti jednu masnu preko uha. Ali kako 
nisi, opalit ću ti dvije! 

Poput nekih eksplozivnih motora, i Anselma 
je imala »pretpaljenje«, pa dok je izgovorila 
riječ »dvije«, pljuske su već pale. 

— Sad ćeš lakše zaspati — objasni joj An- 
selma. 

— A vi nećete dugo spavati, ja vam jamčim 
— zaprijeti Cat i pođe uza stube u svoju sobu. 

Cat se pokazala pravom proročicom; u dva 
po ponoći zvona zazvoniše na uzbunu, cijelo 

selo skoči na noge. I don Camillo je iskočio 
iz kreveta i sišao u prizemlje, gdje je zatekao 
Anselmu koja se doimala kao utjelovljena po- 
tištenost. 

— Što se, do vraga, dogodilo? — drekne don 
Camillo. 

Anselma ojađeno raširi ruke: 

— Velečasni, dogodilo se to da se kroz pro- 
zor tavana može prijeći na krov dvora, a luđak 
može s krova dvora skočiti na krov crkve i 
uvući se u zvonik kroz okrugli prozorčić. 

— Pa što? 

— Taj je luđak vaša nećakinja, ona je sada 
ondje gore i uživa, a još je povukla za sobom 
ljestve i zakračunala kapke na odmorištima. 

Dotle se skupilo dosta svijeta, a Peppone 
istupi naprijed: 

— Velečasni, pobrinite se da ta sramota pre- 
stane, ili ću ja poduzeti odgovarajuće mjere! 

— Samo ih poduzmi, druže predsjedniče — 
odgovori don Camillo. — Ako imaš helikopter, 
van s njim pa izvoli! 

Djevojci se predstava osladila; otkrila je me- 
hanizam carillona, pa je udarila zvoniti u ritmu 
»bita«, prateći se neljudskim kricima. Na tu 
dreku Suhi se isceri: 

— To župnikova milosnica kanda zvoni za 
kavu! 

Takve šale don Camillo nije primao, stoga 
pograbi Suhoga za krpe na prsima, ali se Pep- 
pone umiješa: 

— Velečasni, valjda nećete poreći da je to 
ženska vriska! 

— To je rika tigrice! — vikne don Camillo. 
— Pa kakvo sam zlodjelo počinio da mi se na 
leđa svali ta bezumnica? 

Uto upade Grubi: 

— Velečasni, što ne kažete! Znači, to je ta 
vaša duhovita nećakinja koja je jučer po podne 
stigla sa svojim dečkima, ona što vam je htjela 
skinuti gaće! 

Peppone i njegovi ortaci uživali su da je mi- 
lina, a Cat je zvonila sve žešće. 

— Gospode! — zavapi don Camillo. — Što 
da učinimo da prestane? 

I dobri Bog mu se smilova: zvonar mu priđe 
i šapne da ga netko čeka na tavanu. 

"Zbilja ga je ondje gore netko čekao; nekakva 
ljudina kao iz stripova: crni kombinezon, crne 
rukavice i crna kukuljica iz koje su virile samo 
oči. 


— Velečasni — reče svojevrsni »Dijabolik« 
— ja ću se za to pobrinuti. | 
— Otrove! — usklikne don Camillo. — Što 


znači da si se tako udesio? 

— Moram biti crn kao noć — odgovori mla- 
dić. A osim toga, ne želim da me vide ostrižena. 

— Što je s vojnom vježbom? 

— Sposoban — odvrati Otrov. — Polazim Ss 
idućom grupom. 

.— Pazi, povukla je za sobom ljestve i zakra- 
čunala kapke — zabrinuto će don Camillo. — 
Kako ćeš se popeti do nje? 

— Ako se tamo penje žica gromobrana, onda 
mogu i ja. 

— Nemoj, to je odveć opasno. 

Otrov se nasmije: 

— Jest opasno za popa, ali ne za mene. 

S tim riječima izađe kroz prozor koji je gle- 
dao na krov dvora, pa skoči na krov crkve i 
čas kasnije je već hvatao žicu gromobrana. 
Tama ga proguta. 

Don Camillo pade na koljena i zavapi: 

— Gospodine! Pomozi mu! 

Začu se dalek Kristov glas: 

— Don Camillo, da li se varam ili si zaista 
kazao da ono nije ovčica iz tvoga stada? 

— Ne, Gospodine, ne varaš se, prevario sam 
se. Ali, za ljubav Božju, sad mislite na njega! 
Položite ruku na njegovu glavu! 

— Da, a što će biti ako mu se noga oklizne, 
kako ću ga onda spasiti? Ne mogu ga ni držati 
za kosu kad si ga ostrigao do kože! 

S don Camilla je curio znoj, a paklena se zvo- 
njava orila i dalje. 

Ali odjednom prestade. 

Don Camillo pojuri dolje, u prizemlje zvoni- 
ka. Odozgo, iz tornja, čulo se neko komešanje. 
Otvarali su se kapci na odmorištima, spuštale 
se ljestve. Najzad se podiže i najdonji kapak, 

spustiše se ljestve, pojavi se Otrov s omotom 
pod miškom. 

Omot je bila Cat. 

Da bi lakše baratao njome, Otrov ju je sapeo 
konopcem što ga je bio skinuo sa zvona, a uz 
io je djevojci začepio usta jednom svojom kož- 
nom rukavicom. 

Kad se spustio na tlo, Otrov pruži don Ca- 
millu omot, ali župnik trgne ruke k sebi i rikne: 

— Baci je tamo u kut! 

Zatim urlikom zazva Anselmu koja stiže ka- 
som. 

— Nosi mi s očiju to smeće! — izdera se don 
Camillo pokazujući u djevojku. — I reci lju: 
dima da je predstava završena, mogu se vratiti 
u krevet. 


Operacija je bila naporna, pa Otrov rado 
popi dvije-tri čaše vina. 

Bili su sami, u dnevnoj sobi, Otrov je bio 
skinuo kukuljicu da malo prozrači oguljenu 
tikvu. 

Don Camillo je htio doznati potankosti pot- 
hvata, ali Otrov odmahne glavom: 

— Velečasni, pustimo to, radije porazgova- 
rajmo o ozbiljnim stvarima. Vama je kugla ušla 
u kuću. Znam ja nju, tu zlosretnicu! 

— Gdje si je upoznao? 

— U Castellettu, prije dva mjeseca. Bila je 
sa Škorpionima, to vam je banda fakina iz gra- 
da. Pikirali su na Castelletto, htjeli su napraviti 
rusvaj, ali je Castelletto naš teren, pa smo im 
prebili kosti, morali su podviti repove i zbri- 
sati. Ona šestorica što su je jučer dopratila, to 
su im kolovođe. Vi ste im dali što ih spada, ali 
vam to oni neće zaboraviti. Vratit će se. 

— Još bolje — progunđa don Camillo. — 
Imam još dosta kolaca u drvarnici. 

Otrov mahne glavom: 

— Moj pouzdanik iz grada telefonirao mi je 
da Škorpioni pripremaju pohod u velikom sti- 
lu. Kane doći ovamo u punom sastavu, da sve 
dignu u zrak i silom oslobode djevojku. 

— Samo neka dođu — progunđa don Camil- 
lo. — Dočekat će ih karabinjeri. 

— Velečasni, tu se ništa ne da učiniti. Oni 
navale kad im se čovjek najmanje nada. Ima 
ih pedesetak i dobro su organizirani. Dobro 
znaju da karabinjeri ne smiju pucati u njih, 
pa će bez straha izvesti udar. 

Otrov se bio zapjenio od bijesa, nemirno je 
hodao gore-dolje kao ranjen lav. 

— Ali zašto? — najzad zavapi pošto je stao 
pred don Camilla. — Zašto ste me ostrigli? 

— Kakve veze ima tvoja kosa s tim bandi- 
tima? 

— Ima! Da imam kosu, mogao bih skupiti 
svoju bandu i Škorpione podvoriti kako Bog 
zapovijeda! Upamtite, velečasni, mi mladi bun- 

tovnici imamo svoje sisteme i između sebe sre- 
đujemo stvari bez nekih teških tragedija. Ah, 
samo da mi je moja kosa! 

— Kosa! — nasmije se don Camillo. — Glu- 
post! 

— Valjda ne mislite da bih se mogao ovako 
ostrižen pojaviti pred svojim dečkima! To je 
stvar časti, ugleda! 

— Čovjek ostaje čovjek, bez obzira na to 
koliko mu je kosa duga. 

— Velečasni, na to vam mogu kazati da i pop 
ostaje pop, bez obzira na to kakvu odjeću nosi. 
Ali, što bi se dogodilo da služite misu u ga- 
ćama? 

— Glupost! 

— Da, glupost, ali kad vas je ona zlosretnica 
jučer htjela svući do gaća, onda ste izazvali 
potres! 

— Uredu! — prekrati don Camillo. — Ovako 
je bolje: neće biti tučnjave između vaših dviju 
bandi. 

— Točno, ali što će biti ako netko, da bi se 
obranio od Škorpiona, izvuče revac i opali? 
Velečasni, ako boksač uzme mlatiti kržljavca, 
ovaj će zapucati, samo ako ima oružje, i eto 
mrtvih! Ali, ako se sretnu dva boksača iste ka- 
tegorije, pa se mlate, to ostaje susret boksača 
i nitko ne umire. Eto što mislim. 

Don Camillu je bilo dosta rasprave; pretraži 
ladicu svoga pisaćeg stola, izvuče jednu kuver- 
tu, pruži je Otrovu i reče mu: 

— Milano nije daleko. U Milanu možeš naći 
sve. Samsona je Dalila upropastila zato što nije 
mogao otići u Milano. Ali ti možeš. 

U tri i dvadeset Michele Bottazzi usklikne 
»okej«, prema običaju današnje mladeži, pokri 
glavu kukuljicom i nestade u noći. 

Cat ostade u pritvoru dva dana. U četvrtak 
oko šest uvečer Anselma je izruči don Camillu, 
koji je opružen u ležaljci, u dvorištu župnog 
dvora, uživao u večernjoj svježini. 

Mala zločinka više nije bila u mini-suknji, 
nego omotana nekakvom crnom haljinetinom, 
zakopčanom do grla, dugom do tla i s ruka- 
vima što su bili dobrih dvadeset centimetara 
duži od djevojčine ruke. Glava joj bila pokri- 
vena crnim rupcem, a lice, bez ikakve šminke, 
bilo joj izbijeljeno brašnom. Kao kakva karika- 
tura na temu »Poljoprivreda u krizi«. 

— Jeli dobro ovako, ujače dragi? — drsko 
upita paleći cigaretu. 

— Nije — mirno će don Camillo. — Cigareta 
nekako odudara; tip kao ti treba da puši cigare. 
Ali svejedno, sjedi! 

Međutim, Cat odgovori da će radije stajati; 
htjela je da je prolaznici vide tako obučenu. 

I prolaznici su je gledali i cerili se kao ludi. 

Svi su dobro znali što je djevojka izvela na 
zvoniku. A večer prije je Peppone podsjetio 

okupljeno općinsko vijeće da je svojevremeno 
Busseto školovao Giuseppea Verdija, pa je upi- 
tao ne bi li bilo uputno na trošak općine poslati 
na studij župnikovu nećakinju, koja se javnom 
izvedbom svoga »nokturna« iskazala izvanred- 
nim smislom za glazbu. 

Ljudi su se, dakle, cerekali i neprestance pa- 
radirali gore-dolje ispred don Camillova vrta, 
kadli odjednom prasnu silna buka motora i svi 
se učas povukoše na pločnik. | 

Samo tren-dva zatim pojavljuje se defile: 
najprije prethodnica, šest motociklista čupava- 
ca, po dva i dva postrojeni, u crnim vjetrov- 
kama, a za njima sam, na propisnu udaljenost 
praćen kompletnom klapom, na svom super- 
motoru od tisuću kubika s okovanom i resama 
iskićenom kožnom ormom, vođa glavom, moćne 
je grudi isprsio i napuhao da puknu, u pripije- 
noj crnoj majici na leđima s koje se kesi mrtva- 
čka glava s natpisom »Otrov«. 

Oči mu sijevaju, na vjetru mu se vije vrlo 
duga, sjajna i mekana kosa. | 

Otrov je bio veličanstven, dapače: monumen- 
talan. Kad ga spazi, Cat iskolači oči. 

— Hulja! — sikne tonom krvoločne mržnje. 
— Platit će mi onu gadost u Castellettu, a i svi- 
njariju one večeri! 

Don Camillo se nasmiješi: 

— Djevojčice moja, bolje ti je da ga se klo- 
niš — preporuči nećakinji. — Znaš, to je hulja 

koja ne preza od toga da ti ulije u grlo pola de- 
mižona ribljeg ulja. 

— A vi ne poznajete mene! — otpovrne mu 
Cat bijesno. — Uopće ne možete zamisliti što 
znači zamjeriti se Škorpionima. Iščupat ću mu 
onu ušljivu kosu, sve jednu po jednu vlas! 
Hoću da ga čujem kako urla od bijesa i bola! 

— To neće biti lako — progunđa don Camillo 
veselo, ali ne odviše, jer se sjetio koliko ga je 
stajala Otrovova vlasulja. 

Ojađena i nervozna, Cat okrene leđa don Ca- 
millu i odlučno zagrabi prema vratima što su 
vodila u zvonarevo dvorište. Ali, zaboravila je 
da joj je haljina duga do tla, pa se saplete i 
opruži preko grma hortenzije. 

— Ljubav prema cvijeću znak je duševne 
blagosti — glasno zaključi don Camillo. 

PODRUM JE VAŽNIJI OD KROVA 


Za dvadeset godina mnogo je vode proteklo 
ispod mostova Poa, ali ima onih koji toga nisu 
svjesni jer se ne služe suvislo vlastitim mozgom, 
nego nesuvislo Maovim; i tako se prošlost 
vraća, ali je don Camillo spreman dočekuje. 


Don Camillo se nije imao čemu veseliti. Kao 
da mu sama Cat nije bila dostatna, još mu je 
po kuriji dodijeljeni popić zagorčavao život svo- 
jim reformskim bijesom. Stoga je, logično, po- 
najviše prebivao u kući koju je bio stekao uz 
pomoć Boga i, u stanovitom smislu, Garibaldija. 

U kapelicu je smjestio stari oltar s velikim 
raspetim Kristom, svetog Antuna Opata i sve 
ostale trice koje je don Chichi u svom reforma- 
torskom žaru bio izbacio iz župne crkve. Don 

Camillo je držao samo do kapelice, ali je ona 
bila dio kuće, a na kući, inače masivnoj i čvr- 
stoj, krov je bio oštećen. 

Zato, kad nije u kapelici razgovarao s Kri- 
stom, don Camillo je čučao na krovu i preme- 
tao letve i crepove. 

Jednoga popodneva, odozgo ugleda kamionet 
koji je putom prilazio i najzad stao ispred za- 
rđale željezne ograde od vrta preplavljena ko- 
rovom. 

S kamioneta siđoše Peppone, Grubi i Suhi, 
koji očito nisu očekivali da će tu zateći don 
Camilla. 

Prvi ga ugleda Suhi koji podiže uzbunu dre- 
čeći Pepponeu: 

— Šefe, kakav je ono lešinar ondje gore? 

Peppone uzgleda i odgovori iz svega glasa: 

— To ti je crna vrana. Ta vrsta, na svu sre- 
ću, izumire! | 

S neba pade jedan crijep, okrzne Pepponea i 
zdrobi se kraj njegovih nogu. Peppone odskoči. 

— Hej, velečasni! Kakve su to šale? 

— Oh, oprostite, druže predsjedniče — vikne 
don Camillo s krova. — Zamijenio sam vas za 
onog krvnika od Krvnika. Sva je nesreća u to- 
me što ste vi, drugovi, svi jednaki. 

To je iz don Camilla zaista progovorila puka 
zloba, jer drug Giuseppe Bottazzi, zvan Peppo- 
ne, i drug Egisto Smorgagnino, zvan Krvnik, 
nisu ničim bili slični, ni izvana ni iznutra. 


+ 

Taj se Krvnik potkraj rata bio vratio u selo 
kao heroj i praktički je bio duhovni vođa svih 
crvenih, zahvaljujući svojoj junačkoj prošlosti 
borca pokreta otpora. 

Zatim, godine 1947, ta prošlost nije više oci- 
jenjena baš herojskom, pa je Krvnik, koji je 
zaslužio tu titulu upravo velikim brojem onih 
koje je bio svojeručno smaknuo, osuđen na 
robiju kao običan ubojica. Onda je zbrisao i 
sklonio se onkraj zavjese. Dvadeset godina ka- 
snije, Krvnik je bio pomilovan a da nije proveo 
ni minute na robiji, pa se vratio u selo debeo 
kao prasac i pun sama sebe. 

Cijela ta priča nije se sviđala Pepponeu i dru- 
govima, a kad je jedna krupna zvjerka iz Fede- 
racije kazala Pepponeu da će toga i toga dana 
Krvnik stići u selo i da mu valja prirediti sve- 
čan doček, a u prvom redu dati mu odgovara- 
juće osiguranje, Peppone je odgovorio: 

— Tako je. Kazat ću karabinjerima neka ga 
drže na oku da opet ne pokolje gomilu ljudi. 

Vidjevši kako stoje stvari, zvjerka se povu- 
kla. Međutim, onoga dana kad je Krvnik stigao, 
svi su zidovi općinskog sjedišta bili oblijepljeni 
plakatima s izrazima oduševljenja i dobrodoš- 
lice. Krvnikova je kola pratila povorka automo- 
bila krcatih ljudima i crvenim krpama. Tu je 
bio čak i kamion s limenom glazbom koja je 
svirala Bandiera rossa i Bella ciao. 

Ali Peppone nije imao nikakve veze s tim: 
sav taj cirkus organizirali su Bognonijevi i 

»Kinezi« iz Rocce. Povorka je prošla kroz pra- 
zne seoske ulice i zaustavila se na trgu. Tu su 
Bognonijevi, i Krvnik s njima, prešli na kamion 
s glazbom, s kojega su gromkom dobrodošli- 
com pozdravili hrabrog druga koji u Bassu po- 
novo donosi duh proleterske borbe. I ne pro- 
pustiše da spomenu drugove koji su se »pobur- 
žujčili« i postali »trgovci«. 

Peppone, koji je sa svojim štabom sve to 
pratio s prozora vijećnice, u tom trenutku na- 
redi: 

— Gigiola, ureduj! 

Zapovjednik straže Gigiola bio je čovjek otvr- 
dnuo u pokretu otpora i to nije bio zaboravio. 
Praćen četvoricom svojih cajkana, siđe na trg 
i stade zaticati kaznene listiće pod brisače na 
svim automobilima iz povorke koji su bili stali 
na zabranjenom mjestu. Počeo je, naravno, od 
Krvnikovih kola. 

Krvnik ga s kamiona ugleda, skoči na zemlju 
i prijeteći mu priđe. 

— Druže Gigiola! — vikne. — Zar me više ne 
poznaješ? 

— Kad sam u službi, onda ne poznajem ni 
rođenoga brata — odvrati Gigiola. — Ako ho- 
ćete platiti na licu mjesta, dajte tisuću lira. Tu 
je zabranjeno parkiranje. 

Krvnik je pucao od otrovnog bijesa i sala, 
ali ipak plati govoreći: 

— Idem odavde! Zaustavit ću se tamo gdje 
je to dopušteno svim drugovima koji se nisu 
poburžujčili! 

I zbilja, praćen cijelom bandom »Kineza«, 
ode u Roccu i ondje se udomi i postade duhov- 
ni vođa neovisne komunističke sekcije. 

Tako je to bilo; stoga je bila puka zloba tvr- 
diti da su Peppone i Krvnik slični. Ali se don 
Camillo bio nabrusio čim je vidio da mu se 
Peppone i drugovi motaju oko kuće. 

Zašto su došli? Da gledaju popa na krovu? 

Zacijelo nisu naišli slučajno; da bi došli do- 
tle, morali su proći dugim privatnim putom 
koji je završavao točno pred vrtnim vratima. 
Sigurno su imali nekakve mračne namjere. U 
prilog tome govorila je i činjenica što su se 
iznenadili kad su vidjeli da kuća nije prazna. 

— Velečasni — vikne Peppone — zar nas 
nećete pozvati da uđemo? 

— Ne mogu primati goste — odvrati don Ca- 
millo. — Kao što vidite, imam kod kuće zidare. 

— Ja vidim samo jednog popa na krovu — 
isceri se Suhi. — A taj prizor nije osobito kra- 
san! 

— Strpi se samo čas pa ću ti prizor uljep- 
šati kojim akordom — reče don Camillo, zgrabi 
jedan crijep i izmahne rukom kao da će ga 
baciti. 

Suhi odskoči i vikne: 

— Kupio je kućerak koji ne vrijedi ni pet 
para, pa sad izigrava vlastelina! 

Gunđajući, drugovi se popeše u kamionet i 
odoše. 

U sumrak don Camillo siđe s krova i ode se 
povjeriti Kristu: 

— Gospodine, kakve su ih zlikovačke namje- 
re dovele? 

— Don Camillo, ljudi nisu uvijek potaknuti 
samo zlikovačkim namjerama! 

— Gospodine, kuća je napuštena godine i 
godine. Zašto su došli baš sada, kad je prešla 
u moje vlasništvo? Očito je da imaju neke pla- 
nove protiv mene. 

— Don Camillo — prekori ga Krist — zašto 
sam sebe držiš toliko važnim? Kad bi se taj 
pod ispod nogu naglo srušio, zar bi zaključio da 
se to što je napravljeno prije trista godina baš 
u ovom trenutku ruši samo iz pakosti prema 
tebi? 

— Ne, Gospodine, zbilja ne bih! Međutim, 
takve pogibi nema jer je pod ovim podom samo 
tvrda zemlja. 

I da bi potkrijepio svoju tvrdnju, don Ca- 
millo snažno zatopta nogama nekoliko puta po 
ciglama; začu se dalek odjek; pod njim nije 
bila zemlja već praznina. 

Naravno, smiješna je bila i sama pomisao da 
bi ispod kapelice, napravljene adaptacijom je- 
dnog krila gospodarske kuće prije nepunih 
dvjesta godina, mogla biti kakva kripta. Po svoj 
prilici, i pod kapelicom se protezao kućni po- 
drum. 

Don Camillo uze ručnu svjetiljku i siđe u po- 
drum, u kojem je trunula stara krama, da ga 
pregleda. Uz glavni poprečni zid, onaj što je 
gore dijelio kapelicu od ostalog dijela zgrade, 
ležala je velika hrpa duga od bačava. Don Ca- 
millo odmakne duge u stranu i na zidu otkri 
kvadrat koji je, očito, bio odskora dozidan, 
iako se zidar jamačno bio potrudio da ga zaka- 
muflira. Komadom grede don Camillo sruši 
pregradu, otkri jedna uska vrata i kroz njih 
uđe u prostoriju ispod kapelice. 

A tu otkri devedeset strojnica i osamdeset 
revolvera, brižljivo podmazanih i umotanih u 
masni papir, i veliku gomilu pocinčanih sandu- 
čića krcatih municijom. 

Kao u mnogim starim seoskim kućama, gra- 
đenim u stilu dvorca, i tu je u podrumu bio 
dubok, neupotrebljavan bunar, u kojem je još 
bilo dosta vode, već crne i ustajale. 

Don Camillo je morao uložiti užasan napor 
da nekako ipak, za nekoliko sati, baci u bunar 
sve ono oružje i municiju; a da bi djelo ukra- 
sio koncem i koju tonu teškog kamenja i otpa- 
daka skupljenih u podrumu. Crna voda sve 
proguta i sve ponovo prekri. Da bi se lakše 
kretao, don Camillo se bio svukao, radio je u 
gaćama i majici; kad je završio posao, vratio 
se gore, oprao, pa se srušio na stari kanabe 
gdje je učas utonuo u najdublje ponore sna. 

Probudi se negdje poslije ponoći; nezvani su 
gosti bili u kući. Bila su trojica, glasno su raz- 
govarali, uvjereni da su sami. 

Neizbježivo je bilo da don Camillo vrlo paž- 
ljivo očisti jednu strojnicu, dakako samo zato 
da se uvjeri što je to; ali je također bilo neiz- 
bježivo da tu strojnicu zaboravi baciti s osta- 
lima u bunar. Tako se i dogodilo da su se tri 
uljeza suočila upravo s tom antipatičnom spra- 
vom u času kad se don Camillo ispriječio pred 
njih i upalio ručnu svjetiljku. 

— Ah — usklikne don Camillo — gospodin 
predsjednik! Čemu dugujem čast za takav po- 
sjet? 

Peppone i ne stiže odgovoriti jer se uto čulo 
kako još netko dolazi. Novi namjernici nisu 
ulazili kroz vrata, kao Peppone i drugovi, nego 
kroz prozor u prizemlju. Željeznu su rešetku 
bili izvalili mlatom, ne mareći što dižu toliku 
buku. 

Don Camillo ugasi svjetiljku i sakri se u kut. 

I u drugom je valu bila trojka koja je posve 
spokojno razgovarala na sav glas. 

— Roba je još u podrumu ispod kapelice — 
reče jedan. — To sam sinoć provjerio. Moramo 
je izvući točno za trideset i dvije minute jer 
će upravo za toliko vremena stići Gino s trakto- 
rom i prikolicom na kojoj vozi sanduke rajčica. 
Sad je sezona rajčica, po putovima su svuda 
kola s rajčicama, prevoze ih u tvornice. Kad 

dečko stigne, sve mora biti na putu, spremno 
za ukrcaj. 

Siđoše u podrum, ali se vrlo brzo vratiše, i to 
vrlo bijesni. 

— Zeznuli su nas — reče jedan. 

— To je mogao učiniti samo ona izdajica 
Peppone. Osim mene, samo je još on znao za 
to skrovište. Ali ću ja natjerati tu vreću govana 
da propjeva! Sad moramo požuriti da obavije- 
stimo dečka neka ne dolazi ovamo s traktorom 
i rajčicama! 

— Nema smisla — oglasi se don Camillo, 
upalivši svjetiljku i iskročivši naprijed, dok su 
Peppone i njegovi drugovi ostali sakriveni u 
svom kutu. — Krvniče, poslušaj ti mene, pusti 
neka rajčice stignu ovamo. Godit. će im šetnja 
na svježem zraku. 

Krvnik je kao opčaran zurio u strojnicu u 
don Camillovim rukama. 

— Krvniče — nastavi don Camillo — vidiš 
kako je dobro pazim? To vrijedi i za ostale. 
Vrati se u Roccu mirne duše. Kad ti Mao na- 
redi da digneš proletersku revoluciju, samo se 
javi meni i preuzmi oružje. 

S Krvnikova prasećeg lica samo je curio znoj 
pomiješan s mržnjom, pa se don Camillo smi- 
lova: 

— Možete ići — reče i potjera trojku prema 
vratima. 

Krvnik prvi izađe u svježu zvjezdanu noć; 
don Camillo ga jednim atomskim »šutom« pod- 

repi i pomože da u letu prijeđe svih dvanaest 
stepenica. 

— Tvojoj dražesti nedostaje samo ovakav 
pečat — objasni mu don Camillo. — Sad samo 
spokojno živi i čekaj da te Bog otpremi u kloa- 
ku pakla. 

Dva su Krvnikova kompanjona dobila istu 
nagradu, i tako se sva trojica vratiše u Roccu 
ugrijane stražnjice. 

Otpremivši tako pošiljku, don Camillo se sad 
okrenu momčadi prvog vala. 

— Ako se ova pripovijest pročuje, smijat će 
vam se cijeli svijet — mirno objasni don Ca- 
millo. — Ali sam ja sebičnjak, hoću da se smi- 
jem sam. Za tjedan dana krov mora biti ure- 
den, druže Bottazzi! Drug Suhi ima pravo; nije 
lijepo gledati popa na krovu. 

— Nemojte umišljati da ću vam se ja popeti 
na krov! — ozlojedi se Peppone. 

— Sačuvaj Bože! Drug Grubi je palir, neka 
pošalje na krov koga hoće. Bitno je da ti platiš, 
druže! 

— [o je podla ucjena! — prosvjedova Pep- 
pone; njušku je iskrivio, kao od bijesa, ali 
neuvjerljivo, jer je znao da je ipak, kad se sve 
zbroji, dobro prošao. 

PN Cu 
o. IKO 
S 


DOĐOŠE DA ZASOLE A VRATIŠE 
SE USOLJENI 


Novi popić, isuviše poletan, htio bi revolucio- 

nirati sve, i don Camillo jedva obuzdava mladi- 

ćev žar. Istodobno, pogubna Cat potajno kuje 

urote, ali Otrov ne spava pa osvajače stiže kob 
onih što pod drugim jamu kopaju. 


Popić naprednjak, što ga je kurija uputila 
da don Camilla usmjeri pravim kolosijekom, 
zvao se don Francesco, ali zbog njegove mršave 
i nervozne prilike, tijesna, kao salivena crnog 
odijela i neprestanog vrckanja i skakutanja na- 
rod ga je prekrstio u don Chichi. Taj nadimak 
ništa određeno ne znači, ali savršeno dočarava 
određenu sliku. 


61 


Pošto je izvana demistificirao crkvu, don 
Chichi je stao razvijati svoju ofenzivu u du- 
binu, nizom propovijedi u kojima je nepreki- 
dno, vatreno osuđivao zloću i krivnju bogatih. 

Mnogi se ljudi odmetnuše od mise, i tako 
don Camillo jednom prilikom upita Pinettija 
zašto više ne dolazi u crkvu. 

Pinetti mu objasni: 

— Cijeli sam život pošteno radio da bih ste- 
kao ono što imam, i sada ne želim doći u crkvu 
samo da bih slušao kako me don Chichi vri- 
jeđa! 

— U crkvu se ne ide radi štovanja sveće- 
nika, nego radi štovanja Boga. To je prvo, a 
drugo: bježanjem od crkve ne napakosti se 
svećeniku nego opet Bogu. 

— Da, velečasni, to moj mozak shvaća, ali 
jetra neće! 

Odgovor nije bio bogzna kako mudar, ali je 
u njemu bilo stanovite logike, a kako se odmet- 
ništvo širilo, don Camillo htjede o tome poraz- 
govarati s popićem. 

Ali mu se don Chichi najodlučnije odupre: 

— Rečeno je: »Lakše će proći deva kroz igle- 
ne uši negoli bogataš kroz vrata nebeska.« A 
crkvena vrata ne smiju biti šira od nebeskih. 
Bog je stvorio svijet da bi pripadao svim lju- 
dima, a bogataš je bogat samo zato što otima 
od drugih. Da nema bogatih, ne bi bilo ni siro- 
mašnih, upravo tako kao što ne bi bilo pokra- 
denih da nema kradljivaca. Stoga je točna defi- 

nicija da je bogatstvo krađa. Kristova je crkva 
crkva sirotinje, jer samo sirotinji i pripada 
kraljevstvo nebesko. 

— Siromaštvo nije vrlina nego nesreća — 
prigovori don Camillo. — Nije rečeno da je 
čovjek prav samim time što je siromašan. I 
nije točno da siromasi imaju samo prava, a 
bogati samo obveze. Pred Bogom svi ljudi ima- 
ju samo obveze. Pored bogatih, vi od crkve 
odbijate i druge koji nisu bogati. Na primjer, 
vaša je kampanja protiv rata opravdana, ali 
one koji su se borili u ratu, i koji su to platili 
možda zdravljem, neki i životom, ne možete 
tretirati kao kakve kriminalce! 

— Tko ubija je ubojica! — vikne don Chi- 
chi. — Nema ni pravednih ni svetih ratova. 
Svaki je rat nepravedno i pogubno djelo! Božji 
zakon kaže: »Ne ubij.« I dalje: »Ljubite nepri- 
jatelje svoje.« Velečasni, kucnuo je čas istine, 
sad valja reći bobu bob a popu pop! 

— Nito se ne može baš u svakoj prilici, ako 
je posrijedi sluga Božji! — zabrunda uporni 
don Camillo. 

Don Chichi ga pogleda s iskrenim sažalje- 
njem. 

— Don Camillo, Crkva je velik brod koji već 
stoljećima leži na sidrištu. Sad valja dignuti 
sidra i ponovo jedriti pučinom! I valja naći 
novu posadu, bez milosti se osloboditi loših 
mornara, a pramac usmjeriti prema suprotnoj 
obali. Upravo će ondje brod naći nove snage 

kojima će obnoviti posadu. Nastalo je doba di- 
jaloga, velečasni! 

Don Camillo slegne ramenima: 

— Prije dvadeset godina, kad ste vi tek mu- 
cali svoje prve riječi, ja sam se već mlatio s 
komunistima. 

— Ja ne govorim o smutnji, o nepomirljivo- 
sti, o nasilju! — vrisne don Chichi. — Govorim 
o dijalogu, o koegzistenciji! 

— Prepirka je jedini moguć dijalog s komu- 
nistima — odgovori don Camillo. — Nakon 
dvadeset godina prepirki, svi smo tu živi i zdra- 
vi; ne vidim ljepše koegzistencije od ovakve. 
Komunisti mi donose djecu na krštenje, žene 
se pred mojim oltarom, a ja im ustupam jedino 
pravo da se pokoravaju zakonima Božjim. Moja 
crkva nije velik brod o kojem vi govorite, nego 
uboga barčica. Ali je uvijek plovila od jedne do 
druge obale. Sad vi upravljate njome, a ja se 
u to ne miješam jer je takav nalog. Međutim, 
preporučujem vam da se ne istrčite. Odbijate 
mnoge ljude iz stare posade da biste ukrcali 
druge na suprotnoj obali; dobro, ali pazite da 
vam se ne bi dogodilo da izgubite stare, a ne 
dobijete nove. Sjetite se one priče o fratrićima 
koji su piškili po malim i ružnim jabukama jer 
su bili uvjereni da će naći velike i lijepe, ali ih 
ne nađoše, pa su jadnici ipak morali pojesti 
one malene i ružne! 

— Pričice o fratrima ispale su iz mode — 
nasmije se don Chichi. — Dobar će sijač baciti 
sjeme u zemlju tek pošto je očisti od korova. 

Don Camillo je bio ubog seoski pop; za raz- 
liku od don Chichija, malo je knjiga bio pro- 
čitao a izrijetka je čitao novine. Prema tome, 
ako se izuzme reforma bogoslužja, nije shvaćao 
kakav je to nov put kojim je krenula Crkva. 
To nije mogao shvatiti i zato što je, još prije 
dvadeset godina, za svoj račun išao takvim pu- 
tom, prije svih, i to je plaćao teškim glavobo- 
ljama. Stoga je razumljivo što mu nije bio 
simpatičan taj žutokljunac koji ga je došao 
učiti kako će obavljati svećeničku dužnost, a 
zapravo mu samo prazni crkvu. 

Sic“ stantibus rebus, jednog dana u župni 
dvor dođe Pinetti. 

— Kći mi se hoće vjenčati — reče. — Ali, ja 
hoću da se vjenča onako kako smo se vjenčali 
ja i moja žena, moj otac i moja majka, pred 
istim oltarom i s istim obredom. 

— Vaša će se kći vjenčati onako kako je 
odredila Crkva — žestoko se na nj obori don 
Chichi. — Upamtite, gospodine Pinetti, ovo 
nije dućan gdje čovjek bira robu po svojoj vo- 
lji. A upamtite i to da pred Bogom vaše pare 
ne vrijede ni koliko crno ispod nokta! 

— Vrijede nešto mojoj kćeri i njezinu bu- 
dućem mužu — oštro odvrati Pinetti. — Prema 


! (Lat.) Uz takve prilike, kad je tako (Prev.) 

tome, ako njih dvoje žele da im izrigam pare 
za miraz, onda neka se vjenčaju kod predsjed- 
nika. 

Don Chichi skoči na noge: 

— Ako je to vaša kršćanska vjera — zaurla 
— onda je Crkva debelo zaradila gubitkom 
takva kršćanina kao što ste vi! 

— Ali je Crkva i te kako mršavo zaradila 
kad je našla takva svećenika kao što ste vi — 
odvrati Pinetti odlazeći prema vratima. 

Don Camillo nije izustio ni riječi, ali kad je 
Pinetti izašao, on uzdahnu: 

— To je prvi građanski brak u mojoj župi. 

— Zar da zbog toga prihvatimo ucjenu te 
hulje? — usklikne don Chichi. 

— Onnije hulja i nije tražio ništa što se kosi 
s Božjim zakonima. 

— Crkva se mora obnoviti! — vikne popić. 
— Zar vi nemate ni pojma o onome što je re- 
čeno na Koncilu? 

— Da, čitao sam — odgovori don Camillo — 
ali je ta roba meni preteška. Ja ne mogu ići 
dalje od Krista, a Krist je govorio jednostavno, 
jasno. Krist nije bio intelektualac, nije se slu- 
žio nerazumljivim riječima, nego samo smjer- 
nim i jednostavnim riječima koje svak shvaća. 
Da je Krist bio sudionik Koncila, vrlo učeni 
koncilski oci samo bi se grohotom nasmijali 
njegovu prosuđivanju. 

— Vama je do šale, velečasni! — reče popić. 
— Ali ja vam kažem da bi Krist, kad bi se da- 

nas vratio na zemlju, zacijelo govorio drukčije 
nego u ono vrijeme. 

— Ne bi — odlučno će don Camillo — jer 
ga inače ne bi shvatili ubogi i neuki poput 
mene. 

— Don Camillo, stvar je zapravo u tome što 
vi nećete da shvatite! 

— Ja shvaćam samo činjenice. Meni je gra- 
đanski brak Pinettijeve kćeri kudikamo značaj- 
niji od svih vrlo učenih prosuđivanja napred- 
nih koncilskih otaca. Građanski je brak poni- 
ženje za Crkvu i uvreda Bogu. I to baš u tre- 
nutku kad je pravi problem u tome što se 
Crkva otvara svijetu, ali zatječe svijet koji veli- 
kim dijelom ne vjeruje. Milijuni ljudi više ne- 
maju vjere. Jedino sam to shvatio od svega 
što je rečeno o Koncilu. I to je najvažnija mi- 
sao, jer ju je izrekao sam papa. 

Don Chichi raširi ruke: 

— Ne želim precijeniti ovaj slučaj — reče 
— ali priznajem da bi bilo zgodnije kad bi se 
mogao izbjeći taj građanski brak. Velečasni, 
kako bi bilo da ih vi vjenčate, u vašoj kapelici? 
To je privatna kapelica, ondje nema nikakve 
smetnje. 

— O tome treba dobro promisliti — odvrati 
don Camillo. 

Zapravo, o tome nije promislio ni sekunde, 
ta baš je to i sanjao. I zbilja, Pinettijeva se kći 
vjenčala u don Camillovoj crkvici, a toliko se 
svijeta zbilo da se napunio i vrt. Došli su i svi 

oni koje je don Chichi udaljio od crkve, na ve- 
liku utjehu don Camillu. Takva mu je utjeha 
bila prijeko potrebna, jer mu je strašna neća- 
kinja svaki dan sve gore zagorčavala život. 

Cat je deminutiv od »caterpillar«; međutim, 
onaj tko je takav nadimak nalijepio don Camil- 
lovoj nećakinji očito je djevojku poznavao 
samo površno, jer ni najpodmukliji buldožer 
ne bi mogao izazvati ni upola takav rusvaj ka- 
kav je smišljala ta paklena djevojka. 

Anselma je imala jasne pojmove i tešku ru- 
ku, a k tome se nije libila da djevojci ispraši 
produžetak leđa; ali se time stanje nije pro- 
mijenilo ni za dlaku. 

— Sve ću vam vratiti, i to s kamatama — 
ponavljala je Cat svaki put. 

Anselma se smijala; ali, zacijelo se ne bi smi- 
jala da je mogla naslutiti što djevojka kuje. 
Otrov se nije prevario: žalosni se događaj zbi 
jednog posve obična, sunčana i pospana ljetnog 
popodneva. 

Selo je počivalo u tišini; na trgu se na suncu 
pržili prazni kavanski stolovi i stolice. Pod por- 
tikom se trgovci kravili i drijemali na svojim 
platnenim stolicama, ispred dućana. U kafete- 
rijama i gostionicama samo su starci vodili 
svoje nijeme razgovore sa čašom crvena vina. 

Dogodilo se kao godine 1967, kad se na selo 
srušio tornado; u trenu kao da se vulkan otvo- 
rio. Na grmećim motociklima, na trg provali 
trideset Škorpiona u crnim vjetrovkama. 

Iz grada je bila krenula postrojba od pede- 
set čupavaca, ali se na jednom mjestu njih dva- 
deset odvojilo i pošlo cestom za Castelletto, a 
ostali su se postavili iza jedne živice. 

Kad je stigla u Castelletto, prva je grupa na- 
valila na maleno naselje i stala lomiti sve što 
se lomiti može. Obaviješteni telefonom, u Ca- 
stelletto pojuriše marešalo i četiri od šest kara- 
binjera kojima je bila povjerena sigurnost cije- 
log područja općine, tako da su u stanici ostali 
samo dežurni i jedan potkaplar. Na to se druga 
grupa od trideset Škorpiona okomila na neza- 
štićeno općinsko sjedište. 

U svom luđačkom vrtuljku, razbješnjeli ču- 
pavci najprije su raskomadali sve stolove i sto- 
lice na trgu, pa su skočili s motocikla i počeli 
razarati dućane i surovo mlatiti svakoga tko bi 
im se pokušao oduprijeti. 

U isti je mah jedna izabrana grupica spored- 
nim uličicama marširala na župni dvor. Cat, 
koja je sve to i bila organizirala telefonom, čim 
je začula grmljavinu motora, pojavila se na vra- 
tima zvonareve kućice. 

— Uđite — naredi onim bjesomučnicima. — 
Najprije moramo urediti jednu stvarčicu, pa 
ćete me onda odvesti. 

Anselma je spavala na prvom katu, na svu 
sreću, bila je zaključala vrata. Ali, pod silovi- 
tom navalom četvorice Škorpiona, vrata nisu 
mogla dugo odolijevati. Cat uđe prva, s ispra- 
šačem u ruci; upre prstom u Anselmu, koja je 
pokušavala da se na brzinu pokrije košuljicom, 
i reče: 

— Vi je držite dok ja sravnim račun s njom. 

Anselma se otimala kao lavica, ali su je četiri 
fakina ubrzo svladala i prikovala je potrbuške 
za krevet. 

Cat visoko podiže isprašač: 

— Tri godine nećeš moći sjesti — drekne 
krvoločno. — Ni ti ni tvoja popina, jer ćemo 
udesiti i njega! 

Sve se dogodi u tren oka: nečija šapetina, 
nalik na lopatu, zgrabi Cat za kosu, a druga 
ruka ote joj isprašač. Stigao je Otrov s osmo- 
ricom svojih seoskih čupavaca. Brzo su i lako 
smirili Škorpione zauzete Anselmom. 

Trebalo je uložiti prilično truda da se kroz 
prozor izbaci prvi od one četvorice gradskih 
čupavaca, ali su ostala trojica poletjela za njim 
u hipu, kao od šale. 

Stare su kuće Basse niske, let s prvoga kata 
nije ništa strašno. Osim toga, momci su bili 
žilavi, pa pri slijetanju samo natukoše pokoju 
kost. 

— Anselma, mi moramo ići. Možete li sami 
držati ovu šmrkavicu na uzdi? — upita Otrov. 

— Samo vi idite, budite bez brige — uvjeri 
ih Anselma. — Bit će ona mirna kao bubica. 

Na trgu su se Škorpioni dosta dobro odupi- 
.rali bandi seoskih čupavaca, ali je dolazak 
Otrova i ostalih osam bikova odlučio bitku. 

Otrov je bio mudar dečko. Vidjevši da su 
Škorpioni dobili dobru porciju batina, on će 
svojima: 

— Ako nastavimo, morat ćemo ih nositi kući. 
Bolje će biti da sami odu. Pustimo ih! 

Škorpioni se jedva popeše na svoje motocikle 
i odjuriše kao rakete. 

Pravodobna intervencija Otrova i njegove 
bande seoskih čupavaca uvjerila je odrasle mu- 
škarce, koji su se na brzinu bili skupili da 
odbiju osvajače, da je bolje ostati po strani i 
ne miješati se u bitku. Ipak, ne htjedoše pustiti 
Škorpione da odu bez ikakva spomena. 

Škorpioni su vozili ležećke, poput trkača, pa 
je slika onih podignutih stražnjica potakla na 
ideju da ih ispraše sačmom, onom za vrapce. 
Ali, vođa seljana je znao, iako površno, pokoju 
latinsku izreku, pa reče: 

— Ne, drugovi. Nećemo sačmom. Valja po- 
stupiti cum grano salis. 

I tako naboje napuniše zrncima soli. 

Onaj tko zna što znači imati stražnjicu nabi- 
jenu solnim zrncima, kazat će vam da se čovjek 
neće olako vraćati u mjesto gdje vam daruju 
spomene takve vrste. 


71 


Kad su one gradske stražnjice, njih dvadeset 
i šest, izjurile iz sela i uletjele u strelište, do- 
bile su svaka svoju porciju soli. Bilo ih je dva- 
deset i šest zato što su četiri izabranika, koje 
je Otrov sa svojima izbacio kroz prozor, ležali 
omamljeni u zvonarevu vrtu. Njih je preuzeo 
Peppone i baš kad ih je, uz pomoć Suhog, Gru- 
bog i Surog, ukrcavao u jedan kamion da i njih 
i njihove motocikle preda karabinjerima, stiže 
don Camillo, koji je popodne provodio u svom 
pustom kućerku skrivenom usred raslinja i nije 
imao pojma ni o čemu. 

— Tko su ova četiri ušljivca? — upita. 

— Stranci, velečasni — objasni mu Peppone. 
— Znate, zaslugom vaše mile nećakinje pora- 
stao nam je turistički promet. Don Camillo, ta 
curica zlata vrijedi! Trebalo bi da me upoznate 
s njom! 

— Ona već poznaje i odviše luđaka i mahni- 
tih baraba — zabrunda don Camillo. 

DA, OSVETA, STRAŠNA OSVETA! ... 


Don Chich1, isuviše siguran da je u pravu, na- 

stupa kao tenk; ali, namjerio se na nekakva 

tvrdoglavog mrtvaca koji mu oduzima san. Don 

Camillo je zadovoljan jer je Cat došla k pameti; 
a djevojka je zapravo gora nego ikad. 


Od popićeve je agresivnosti crkva bivala sve 
praznija, a oni sa suprotne obale, kako je dobro 
bio predvidio don Camillo, koliko god bili po- 
laskani i obodreni, nisu došli da popune pra- 
zninu. 

Ali, na don Camillove prijekore, don Chichi 
je svejednako hladnokrvno odvraćao da će do- 
bar sijač najprije očistiti zemlju od korova, pa 
tek onda baciti sjeme. 

— Dobar sijač — prigovori mu don Camillo 
— prije no što baci sjeme, najprije će utvrditi 
je li mu zemlja dobra ili loša. 

— Nema loše zemlje! — vikne popić. — Pu- 
stite samo mlaz vode, pa će se i na suhu, pje- 
skovitu tlu pustinje rascvjetati bujno bilje! U 
tome i jest greška tradicionalne Crkve što je 
ljude podijelila na loše i dobre. Međutim, baš 
na tom, suhom tlu reformirana Crkva kani po- 
sijati dobro sjeme, pošto tlo zagnoji svojim 
znojem, suzama i krvlju ako ustreba! Ja ću 
donijeti Krista bićima koje je društvo odbacilo, 
ljudskim otpacima koji su prisiljeni da prose, 
grešnicama koje se prodaju za komad kruha, 
nesretnim zavedenim i napuštenim djevojkama 
koje licemjerno društvo izolira dižući oko njih 
zid prijezira! 

— Razumijem — reče don Camillo. — Znači, 
namjeravate se preseliti nekamo drugdje. 

— Što vam pada na pamet? 

— Jer te robe koju vi tražite ovdje nema — 
objasni mu don Camillo. — Tu i tamo vidjet 
ćete kojeg prosjaka, ali su to profesionalci koji 
dolaze izdaleka, autobusom ili vlakom, u sa- 
jamske dane. Što se tiče grešnica, ima ih kao u 
svakom mjestu ovoga svijeta, ali im to nije 
zanimanje. 

— Da li to znači da nema ni djevojaka-maj- 
ki? — na to će don Chichi vrlo podrugljivim 
tonom. 

— Ne, naprotiv, ima ih mnogo. 

— Onda ću Krista donijeti tim nesretnicama! 

Uto uđe stara Desolina noseći poštu. 

— Svoje djelo možete otpočeti odmah — 
don Camillo reče popiću. — Desolina je jedna 
od tih nesretnica kojima kanite donijeti Krista. 

— Nesretnik će biti on! — reče Desolina po- 
kazujući u don Chichija. — A što se tiče Krista, 
njega znam naći i bez pomoći tog svećenika 
pokućarca. 

Don Chichi se strašno uvrijedi. 

— Tako, dakle — vikne Desolini — tako se 
jedna grešnica obraća Božjem svećeniku, umje- 
sto da bude ponizna. 

— Grešnica vam je sestra — nakostriješi se 
Desolina. — Bilo mi je šesnaest godina kad sam 
rodila sina, i podigla sam ga svojim poštenim 
radom; onda kad je on sebi stvorio dom, po- 
mogla sam mu da podigne svoju djecu. Sada se 
njegovu najstarijem sinu rodilo dijete, prije 
osam mjeseci, pa i to dijete ja odgajam, i opet 
nađem vremena da koji sat odradim u župnom 
dvoru. Mislim da sam dosta ponizno živjela za 
svoje šezdeset i dvije godine života! 

Ponosno podignute glave, Desolina izađe, a 
don Camillo objasni popiću: 

— Sad ste upoznali krajnji slučaj djevojke- 
-majke, koja je i djevojka-baka i djevojka-pra- 
baka. Ali ima i drugih, mnogo normalnijih slu- 
čajeva. Na nesreću, sve su to djevojke koje žive 
sa svojim roditeljima, pa ih nema smisla uzne- 
miravati; imaju ratoborne očeve i braću koji 

ne vole da im itko zabada nos u njihove obitelj- 
ske poslove. 

— Zaboga, hoćete li mi reći u kakvo sam ovo 
divljačko selo upao? — zaurla don Chichi. 

Don Camillo raširi ruke: 

— Ne preostaje vam drugo nego da molite 
Gospodina neka i ovamo pošalje kakve prosja- 
ke, izgubljene žene i djevojke-majke odbačene 
od društva. 

— Nećete me zavarati, velečasni — otpovrne 
popić. — Trulež i nepravda postoje i ovdje, kao 
i svugdje, makar ih licemjerje skrivalo pod 
svojim besramnim plaštom! 

— Samo hrabro — reče don Camillo — tko 
traži, taj i nađe. 

Don Chichi potraži i nađe. 

Na komadini masne zemlje koja se prži na 
suncu na desnoj obali Poa, seljaci su otkrili da 
je nepotrebna muka kod kuće mijesiti kruh i 
tijesto, ili nastojati oko komadića vrta, pa sve 
kupuju, čak ponekad i vino. Samo je Giosvč 
imao povrtnjak, mali voćnjak i dva reda muš- 
kata; i tako, s rasklimanim dvokolicama koja 
je vukao nekakav stari konj što je radio na 
samo tri cilindra, Giosvč je obilazio posjede i 
prodavao povrće i voće. 

Jednog vrelog popodneva, usred ljeta, don 
Chichi ga srete na cesti zvanoj Stradaccia u 
trenu kad se trudio da, u blatu do koljena, iz- 
gura na put dvokolice kojima je desni kotač 
bio skliznuo u jarak. 

Don Chichi izađe iz svoga crvenog »spydera«, 
pomože starcu i započe razgovor: 

— Koliko vam je godina, djede? 

— Osamdeset i sedam. 

— I u tim godinama još morate raditi da 
biste mogli živjeti? 

— Ne, moram živjeti da bih mogao raditi. 

Don Chichi se rasrdi: 

— To je sramota! Vi imate pravo na odmor! 

— Nežuri mi se. Odmarat ću se kad umrem. 

— Ama, morate se odmarati sada! Društvo 
je obvezno da vas izdržava. 

— Ja se vrlo dobro izdržavam i sam, mladiću. 

— Ne zovite me mladićem; ja sam župnikov 
koadjutor. 

— Zar ste vi svećenik? U takvoj odjeći? 

— Jeli važna odjeća? 

— Važna je. Kao što je važan šešir u alpinca 
ili bersaljerca. Ja to dobro znam, ratovao sam 
od petnaeste do osamnaeste. 

— To su gluposti, djede! Činjenica je da vam 
je društvo dužno i da vam mora platiti. 

— Društvo mi je oduvijek plaćalo ono što 
sam mu davao. Mladiću, skinite mi se s vrata! 
— reče Giosvč i ošine konja koji shvati da mora 
zapeti iz petnih žila, pa povuče kao za kakav 
grand prix. | 

Ali je don Chichi sad već bio u pogonu, ni- 
šta ga nije moglo zaustaviti. Odlučno odjuri 
do predsjednika i objasni mu kako je prava 

bruka imati u prometu onakva starca od osam- 
deset i sedam godina. 

— Jednog će dana toga jadnika naći mrtva 
u kakvoj jarugi, a vi ćete biti ubojica! 

— Ja? — zagunđa Peppone. 

— Ne vi osobno nego zajednica koju pred- 
stavljate. 

Don Chichiju je riječ glatko tekla, pa pokopa 
Pepponea lavinom teških optužbi. Toliko je bio 
žestok da Peppone najzad popusti: 

— Velečasni, recite mi što bi trebalo napra- 
viti. 

— U selu ima starački dom; neka ga tamo 
smjeste. 

— Giosvč je stari tvrdoglavac. Ne znam kako 
ću ga uvjeriti. 

— Neka vlast to službeno odluči, dok ne 
bude prekasno! 

Peppone obeća da će stvar proučiti, a slučaj 
htjede da nekoliko dana kasnije nađu staroga 
Giosvča kako leži bez svijesti na svojim kolima, 
na rubu kanala. Peppone iskoristi tu priliku i 
dade odvesti starca u dom, koji se nalazio u 
jednoj maloj palači, s ovećim vrtom, samo kilo- 
metar od sela. 

Don Chichi to odmah dozna i slavodobitno 
ispriča čitavu pripovijest don Camillu: 

— To je najveća glupost koju ste mogli uči- 
niti — izvali don Camillo prilično oštro. 

— Velečasni, našli su ga na samrti. 

— Kakvi na samrti! Naprosto je popio koju 
čašu više, pa ga je omamila vrućina. Ljeti mu 
se to redovito događa. Sutra ujutro idem da ga 
oslobodim. 

Don Chichi napuha svoja kokošja prsa. 

— Ja ću vas spriječiti, don Camillo! Pa i si- 
lom, ako treba! 

— Valjda silom vlasti — isceri se don Ca- 
millo — jer zbilja ne vjerujem da bi vam to 
pošlo za rukom osobnom silom. 

Don Camillo ne stiže osloboditi Giosvča, jer 
se Giosvč oslobodio sam. Kad mu se dim razi- 
šao, pa se našao u domu, Giosvč se iste noći 
prebacio preko zida. Na nesreću, s one strane 
zida pade na glavu; smogao je, međutim, sna- 
gu da se dovuče do groblja i tu ga, idućeg jutra, 
nađoše mrtva hladna pred vratima kapelice u 
trećem redu. 

— To je njegova kapelica — don Camillo 
objasni popiću. — Giosvč je još radio samo 
zato da bi je dovršio. Govorio je: »Hoću da bu- 
dem pokopan kao gospodin, u svojoj kapelici, 
sa svojom ženom; moram je najprije dovršiti, 
a tek onda mogu umrijeti.« 

— To su djetinjarije! — usklikne don Chichi. 
— U smrti smo svi jednaki. Zar je važan ukop? 
Trebalo bi kakvim zakonom odrediti da bude 
samo jedna vrsta ukopa i samo jedna vrsta po- 
greba. Giosvč je bio ishlapjeli starac, sav obu- 
zet praznovjerjem. To što sam učinio bilo je za 
njegovo dobro. 

— Znači, vi smatrate da je bolje umrijeti od 
bijesa, zatočen u prosjačkom domu, nego živjeti 
slobodno i sretno od svoga rada? 

— Starci imaju pravo na odmor! — ustvrdi 
popić. 

— A ja mislim da imaju pravo i na život — 
progunđa don Camillo. 

Prođe nekoliko dana, više se nije govorilo o 
Giosvču; smrt jednog starca od osamdeset i 
sedam godina nije nikakva senzacija. Na tu se 
temu prvi vrati raspeti Krist: 

— Don Camillo — reče — zar ne čuješ ja- 
dnog popića kako svake noći šeta po svojoj 
sobi kao zvijer u krleci? 

— Ne, Gospodine, pravim se da ga ne čujem. 

— A možeš li zavarati svoju savjest? 

— Ne mogu, Gospodine. Međutim, ne čini mi 
se opravdanim da čovjek mora pošto-poto otkri- 
vati zlo i ondje gdje ga nema, da mora sve re- 
volucionirati! 

— Don Camillo, i ja sam bio revolucionar. 

— Gospodine, takva usporedba ne vrijedi! 

— U redu, a zašto onda puštaš da taj jadni 
mladić pati kao na križu? 

I tako don Camillo priskoči u pomoć popiću. 

— Ne sviđa mi se vaš izgled — reče mu. — 
Idite liječniku, neka vam da kakvo sredstvo za 
umirenje. 

— Nema te pilule koja će me spasiti da sva- 
ke noći ne gledam pred sobom onoga starca. 
Što li on traži od mene? 

— Valjda hoće da mu pomognete da dovrši 
svoju kapelicu. 

Don Chichi je bio i odveć načitan, pa odvrati: 

— A zašto bi čovjek bacao novac zbog nekog 
mrtvaca kome više ništa ne treba, dok ima to- 
liko živih kojima treba sve? 

— Što to meni govorite? To recite starom 
Giosvču kad vas dođe uznemiravati. 

— Giosvč je mrtav, a mrtvaci ne mogu niko- 
ga uznemiravati. 

— To vi njemu objasnite. Uvjerite ga da se 
mora vladati kao mrtvac. 

Don Chichi udari u smijeh; ali te iste noći 
don Camillo ga je opet čuo kako šeta uzduž i 
poprijeko po svojoj sobi. 

Jednog jutra don Chichi otvori srce: 

— Može li se znati kako je on mislio dovršiti 
tu svoju prokletu kapelicu? 

— To je lako — odgovori don Camillo. — 
Projekt je u mene. Za kapelicu smo znali samo 
nas dvojica. Htio je sve iznenaditi. Govorio je: 
»Ubogi seoski golać Giosva krepa, svi misle 
kako će ga sada baciti u kakvu rupu, a on — 
gle! — ulazi u kapelicu, kao kakav veliki gospo- 
din! A kako voli društvo, kraj njega se nađe 
i njegova žena!« Što se smijao kad je zamišljao 
kako će ljudi izdužiti gubice! Čim bi skupio 
koju paru, donio bi je meni, a ja sam tim nov- 
cem nastavljao rad na kapelici. Sad bi se mo- 
gla dovršiti s oko dvjesta i pedeset tisuća lira. 

Don Chichi ponovi svoju tvrdnju: da je puka 
ludost bacati tolik novac. Ali zatim prodade 
svoj novi novcati »spyder« i zadovolji se polov- 
nim »fićom«. Isplatio je svoj dug starom Gios- 
vču i najzad je opet mogao spavati. 

Reći ćete: »Bajke!« Reći ćete: »Gluposti!« 
Ali ni zamisliti ne možete kakvih tvrdoglavih 
mrtvaca ima ondje, na zemlji pored velike ri- 
jeke. 

To je posve osebujna zemlja: ravna, jedno- 
lična, pod njenim nebom kojem kraja nema, 
mrtvi imaju mjesta koliko god hoće, a žive ono 
beskonačno nebo toliko pritišće da se osjećaju 
i manjima nego što jesu. 

Poslije onih svojih žestokih revolucionarnih 
akcija, i Cat se bila smirila, 

Možda je ono nebo od nje napravilo djevojku 
poput svake druge... 

Stoga je Cat dobila određeno slobodno vri- 
jeme za izlazak i to nikad nije iskoristila ni za 
kakvu nepodopštinu. Lijepo se vidjelo da je Cat 
srušila sve mostove za sobom. 

Don Camillo je upravo likovao. Jednog žar- 
kog dana u kolovozu, kasno po podne, dok je 
don Camillo uživao u hladovini ispred crkve, 
naiđe Peppone sa svojim štabom, a don Camillo 
ne uzmože odoljeti a da ga veselo ne pozdravi: 

— Dobar dan, druže! Kako vaši umiljati Ki- 
nezići iz Rocce? 

Peppone i njegova sljedba se zaustaviše. 

— Nije loše, velečasni — odgovori Peppone. 
— A kako vaša ljupka nećakinja? Već se odav- 
no ne čuje njena zvonjava. 

— Gospodine predsjedniče — reče don Ca- 
millo — svojoj sam sestri obećao da ću tu dje- 
vojku pretvoriti u dobru Marijinu kćer, i već 
sam blizu tome cilju. 

— Čestitam — odvrati Peppone — od srca 
vam čestitam, velečasni, ali ne i djevojci; držao 
sam da je pametnija i duhovitija. 

— Šefe — umiješa se Suhi — valjda nećeš 
nikoga kriviti što ima popa za ujaka! 

— Imaš pravo — prihvati Peppone. — Imati 
popa za ujaka teška je nesreća. 

Don Camillo osjeti da ga svrbi nos: 

— Ivi mislite da je za jednu šmrkavicu ne- . 
sreća što ima ujaka koji je otima čoporu bezo- 
braznih fakina i vraća među pošten i uljudan 
svijet? 

— Možda nisam bio posve jasan, velečasni. 
Naime, htio sam kazati da se jedna djevojka 
može vladati časno i uljudno, a da se za to ne 
mora pridružiti čoporu prijetvornih usidjelica. 
Od sveg srca se nadam da neću gledati tu dje- 
vojku kako hoda u procesiji s voštanicom u 
ruci i pjeva psalme! 

— Žao mi je, gospodine predsjedniče, ali 
ćete je ipak vidjeti, i to ubrzo! A to će biti veli- 
čanstven prizor! 

Peppone razočarano raširi ruke. 

U tom se trenu podiže velika graja na supro- 
tnoj strani trga, a s ceste koja je vodila na igra- 
lište izbi čelo nekakve poduže povorke. 

— Što se to događa? — upita don Camillo. 
— Zar je izbila proleterska revolucija? 

— Smirite se, velečasni — nasmije se Pep- 
pone. — Više nam ne treba revolucija da do- 
đemo na vlast, osvojit ćemo je glasovima. To 
svijet izlazi sa svečanosti u čast našeg lista 
Unitd. 

Povorka je dotle ulazila na trg, a limena 
glazba na čelu udari Bandieru rossu. 

Cijelo selo sleglo se na trgu i postrojilo gle- 
dajući povorku koja se bližila crkvi. 

Iza glazbe išao je traktor s poljskom priko- 
licom pokrivenom crvenim platnom. Na plat- 
formi prikolice dizao se velik stepenasti pije- 
destal iskićen vijencima od crvenih karanfila, 
a na pijedestalu zlatan tron. Na tron se nasla- 
njala jedna djevojka otmjeno zaogrnuta crve- 
nim plaštom s dugom povlakom, ali i s uboji- 
tim izrezom na lijevom bedru tako da se posve 
lijepo vidjela cijela djevojčina prekrasna noga. 

Kraljica je na glavi nosila blještavu krunu s 
ukrštenim srpom i čekićem, a preko grudi ši- 
roku svilenu ešarpu s natpisom »Miss Unita«. 

Prizor je bio zanosan, jer je djevojka bila 
zbilja vrlo ljupka, a njena je lijeva noga jam- 
čila da je izvrsne kakvoće i sve ostalo što se 
moglo naslutiti ispod plašta. 

Pred samom crkvom glazba zasvira Bella 
ciao, a traktor stade. Kraljica stisnutom pesni- 
com pozdravi oduševljenu gomilu, pa vladarski 
dostojanstveno siđe s trona niz drvene ljestve, 
obložene crnim sagom, što ih je grupa momaka 
munjevito privukla uz prikolicu. 

Don Camillo je ostao bez daha. 

— Kao Marijina kći nije loša — reče Peppo- 
ne koji se sa svojim štabom bio podmuklo zali- 
jepio za don Camilla. 

— Dabome — pričvrsti Suhi. — To mora biti 
silna sreća za jednoga župnika kad vidi kakve 
se počasti iskazuju njegovoj nećakinji! 

Cat, pravo utjelovljenje drskosti, uputi se 
prema župnom dvoru kretnjama manekenke, 
a njene četiri počasne pratilje sumnjive vanj- 
štine držale su joj povlaku. 

Prolazeći kraj don Camilla, ona mu se nasmi- 
ješi, pozdravi ga stisnutom pesnicom i dobaci: 

— Baj-baj, ujače! 

Blokiran Pepponeom i njegovim kompanjo- 
nima, don Camillo nije mogao ni prstom ma- 
knuti. Ali je u njegovim očima plamtjela takva 
želja da Cat opali nogom u stražnjicu da se 
djevojka ukloni sitnim skokom u stranu. 

Cat uđe u zvonarevu kuću, pa se pojavi na 
balkončiću prvoga kata, stisnutom pesnicom 
pozdravi gomilu, koja je ludo urlala, i obasu 
je poljupcima i cvijećem. 

Don Camillo je hripao, natren mu se učini 
da će ga pogoditi kap, ali najzad dođe k sebi i 
reče Pepponeu: 

— Druže, počinio si gadnu nevaljalštinu! 

— Nije gadnije od one vaše, kad ste me na- 
tjerali na plivačko natjecanje s Bognonijem. 
Umalo da ne ostah bez glave. A vi ćete, napro- 
tiv, još imati veliku čast da cijelu godinu dana 
badava čitate naš list Unita. Naime, vaša je ne- 
ćakinja, pored ostalih nagrada, dobila i godiš- 
nju pretplatu na Unita. 

— Ja ću vam ga osobno donositi kući sva- 
kog jutra — dometne Suhi. 

Reče i osta živ samo zato što pogled, iako 
od popa bijesna poput psa, ipak ne može ubiti. 

MJESTO SRCA NIJE IMALA 
BIT-PLOČE 


Cat nema mozga, ali mjesto njega ima barutanu 

i misli su joj kao eksplozije; mnogi su to spo- 

znali, ali, hvala Bogu, i za tipove poput nje 

postoji Bog, pa se ono što se činilo tragično 
mirno završava kišom pljuski. 


Od svih zlikovačkih podvala koje mu je po- 
gubna Cat priredila, jadnoga don Camilla je 
bez dvojbe najteže pogodio njen izbor za »miss 
Unita«. 

To mu je toliko naškodilo da je morao doći 
liječnik i dati mu injekciju za smirenje. 

Djevojku je vidio tek sutradan po podne. 

— To mi nisi smjela napraviti! — zaurlao je 
don Camillo kao mahnit, a djevojku nije is- 

pljuskao samo zato što je bio nazočan i don 
Chichi. 

— A zašto? — bezobrazno će Cat. — Znala 
sam da će vas to užasno ogorčiti, i sada upravo 
uživam što mi je stvar tako lijepo upalila. 

Suhi je, naravno, bio proturio list Unita ispod 
vrata župnog dvora, pa don Camillo baci novine 
djevojci pred noge. 

— Pogledaj što si učinila, prokletnice! — 


vikne. — Samo zamisli kako će se obradovati 
tvoja majka i baka Celestina kad vide tu svi- 
njariju! 


— Starka i lešina ne čitaju taj list — isce- 
reka se Cat, zadovoljno gledajući sliku u novi- 
nama. 

— Neboj se, naći će se neka dobra duša koja 
će im to pokazati! 

— Pa šta onda? Zar je to neko zlo, biti kra- 
ljica jedne proslave? Uostalom, pazite što su 
slatki: »Cat, vrlo lijepa i simpatična nećakinja 
župnika don Camilla, izabrana je za Miss 
Unita itd... Kako će se tek radovati ujak.« Kao 
što vidite, bila sam diskretna: dala sam im 
samo svoje borbeno ime i k tome sam ih samo 
zamolila neka napišu da sam vaša obožavana 
nećakinja. 

— To bi ionako napisali! — bijesno vrisne 
don Camillo. 

Don Chichi se stade smijati: 

— Don Camillo, zašto se toliko srdite? Pa 
nisu vas proglasili za kraljicu lista Unita! Uo- 

stalom, sve to služi popuštanju napetosti, lak- 
šem dijalogu! 

— Momče! — rikne don Camillo. — Ako sam 
napravio glupost kad sam ti s vrata skinuo 
neke prijatelje ove slaboumnice, još nije kasno 
da ti dam ono od čega sam te spasio! Nosi se 
sa svojim dijalozima što dalje od mene! 

Don Chichi zbrisa bez riječi, a Cat je dalje 
kreketala: 

— Kakav cirkus, ova svađa između vranetine 
i vranice! 

Dobro je bilo što se don Camillo pravodobno 
sjetio pete zapovijedi, ali, da bi izbjegao kušnji 
da zadavi djevojku, ode da se prošeta poljima, 
a to je bilo zlo. 

Jer, malo zatim jedan taksi stade ispred žup- 
nog dvora i iz njega se iskrca stara Celestina, 
Catina rođena baka, koja trkom upade u dnev- 
nu sobu gdje je djevojka s užitkom proučavala 
svoju sliku u listu. 

Stara je Celestina bila izbezumljena; mahnito 
istrže iz djevojčinih ruku list i žestoko se oko- 
mi na nju: 

— Gaduro jedna, uvijek sam te branila, ali 
sad više neću! Goru gadost nisi mogla počiniti 
nego kad si se dala izabrati za kraljicu od onih 
ondje! 

— Oviili oni, svi su za me isti — nasmije se 
Cat. — Ne razumijem zašto mi se ti, bakice, 
toliko pjeniš. Ja sam naprosto htjela napako- 
stiti vranetini i u tome sam uspjela! 

— Nisi! Napakostila si svome ocu! 

— Ocu? — začudi se Cat. — Kakve veze on 
ima s tim? 

— Ima, jer su njega oni ubili! I njegov se 
ubojica sad vratio amo, ni dlaka mu nije pala 
s glave, i još likuje, ni dana nije proveo na ro- 
biji. Prokleti Krvnik, kako li samo uživa kad 
gleda ovu sliku! 

U tom se trenu vrati don Camillo, pa zgrabi 
staru, gotovo je iznese van i ugura u taksi koji 
je čekao ispred dvora. Ali je bilo kasno. 

Kad se vratio u dvor, djevojka je mirno pu- 
šila. 

— Šta je to bilo staroj? — upita ona. 

— Sve ti je već sama objasnila i tome se 
nema što dodati. 

— Zašto mi to nitko nije dosad kazao? 

— Jer djeca ne treba da kroče u budućnost 
s teretom prošlosti koja nije njihova. A i zato 
što si i ti luda kao što je bio on. Dapače, mno- 
go luđa od njega. On bi najprije nešto napra- 
vio, a onda bi razmišljao o tome. A ti izvodiš 
koješta, ali o tome ne misliš ni prije ni poslije. 
Nije se bojao ni Boga ni vraga, i nije imao 
dlake na jeziku. U ratu je bio padobranac, pa 
je naučio da prezire opasnost. 

— Zašto su ga ubili? 

Don Camillo raširi ruke: 

— Mala moja, pustimo... 

— Vraga, mala! — vikne Cat. — Ja sam se 
rodila u listopadu četrdeset i šeste, za koji 

mjesec napunit ću dvadeset godina! A kad bu. 
dem punoljetna, onda ću vam pokazati! 

— Ne vjerujem da možeš napraviti gore glu- 
posti od onih koje si napravila do sada. Među- 
tim, to nije važno, ali moraš znati da je ovdje, 
četrdeset i šeste, bilo vraški vruće. Rat je tek 
bio završen. Mislim, vanjski, ali se građanski 
rat nastavio. Život je vrijedio malo. Duhovi su 
bili zatrovani mržnjom i politikom, pa su ovdje 
gospodarili ekstremisti odgojeni u školi nasilja. 
Crveni su bili sigurni da će prigrabiti vlast, pa 
su prijekim okom gledali svakoga tko bi im 
skresao štogod u brk. Krik... 

— Tko je Krik? — upita djevojka. 

— Tvoj otac. Zvali su ga Krik zbog njegove 
snage. Bio je tip poput Otrova... 

— Zar onakav blesavi slon? — prekide ga 
Cat stežući pesnice. 

— Otrov nije ni slon ni blesav. Krik nije 
tajio što misli, govorio je jasno i glasno. U ka- 
vani, nasred trga. Znao je proturiječiti i na 
javnim skupovima, kad bi čuo nešto što ne bi 
mogao progutati. Ali jedne noći, kad se vraćao 
kući, ispališe mu rafal u leđa. Tebi je bilo tek 
dva mjeseca, to se dogodilo u prosincu. Tvoj 
djed i baka Celestina prodali su posjed i prese- 
lili se u grad, s tvojom majkom, i pomogli joj 
da te odgoji. S krasnim ishodom kojem se sada 
svi divimo. 

— I taj isti Krvnik, pošto je umorio moga 
oca i gomilu drugih pa je kidnuo, sad je pomi- 

lovan i vratio se ovamo u punom sjaju i pobje- 
dničkom slavlju? 

— Tako nekako — zabrunda don Camillo. 

— Krasna bljuvotina, to vaše društvo! — 
usklikne Cat s gađenjem. — Osjećala sam da 
postoji neka praznina u mom životu! 

— Praznina ti je u glavi — otpovrne don Ca- 
millo. 

— Nije, vele-velečasni ujače pope! Ta pra- 
znina što je vi spominjete zjapi u glavama vas, 
lažljivih staraca. Ako smo mi mladi buntovnici, 
to ima svojih razloga. Mi shvaćamo da je vaš 
svijet prljav, podao. I vaši zakoni služe samo 
tome da građanskim vrlinama odjenete svoju 
podlost. Mi mlađi nemamo snage da uništimo 
taj gubavi svijet, ali zato imamo hrabrosti da 
pljujemo na nj. Otac mi zacijelo nije bio glup; 
da je bio, ne bi ga bili ubili. 

— Bio je poštenjačina! 

— Kad čovjek ima posla s razbojnicima, 
onda je poštenje glupost! 

— Poštenje je poštenje, oduvijek je to bilo 
i zauvijek će ostati. Otac ti je imao pravo. 

— Tko crkne, taj nikad nema pravo. 

— Nije tako! — vikne don Camillo. — Po- 
stoji Božja pravda koja sređuje sve! 

— To sam već čula — isceri se djevojka. — 
Na žalost, otkad čuda više nisu u modi, ta prav- 
da još nije učinila nijednom mrtvacu uslugu 
da ga oživi. 

Don Camillo se bio silno uplašio da je Cele- 
stina svojim upadom uzbudila djevojku; me- 
utim, kad je vidio kako je djevojka ravno- 
dušno, gotovo nehajno primila otkriće, iako 
kipeći od gnušanja, zahvalio je Bogu i prekinuo. 
raspravu. 

Otprilike tjedan dana kasnije, vidjevši da 
djevojka i dalje živi po uobičajenoj kolotečini, 
don Camillo zaključi da Cat mjesto srca vjero- 
jatno ima kakvu bit-ploču. 

A onda, jednoga popodneva, u dvor dođe 
Anselma i obavijesti ga da je Cat razvalila ka- 
tanac na drvarnici, uzela svoj motocikl i otišla. 

— Sretan joj put — reče don Camillo. — 
Otišla je kući. To je najbolje za sve nas. 

— Nebih rekla — zagunđa Anselma. — Osta- 
vila je sve svoje stvari, čak i gramofon i one 
svoje uklete ploče. 

— Djevojke njezina kova, ako se moraju 
odlučiti hoće li spasiti dijete ili album ploča, 
uvijek će radije baciti u more dijete. Znači, 
ubrzo ćemo je opet vidjeti. Dobro, mislit ćemo 
na nju kad se vrati. 

Međutim, morao je na nju misliti odmah, 
čim se popeo u svoju sobu. Dvije su dvocijevke 
bile na svom mjestu, ali nigdje nije bilo treće 
puške, s pet metaka. I nabojnjača je bila pra- 
zna. Onda mu se mozak zamagli i on izusti: 

— Isuse, misli ti za mene! Ja više ne mogu! 

Peppone je bio kod kuće, upravo je uz ženinu 
pomoć pregledavao nekakve papire, kad preda 

nj banu don Camillo s takvim licem kakvo 
Peppone nije nikad dotle vidio. 

— Ubojico! — zaurla don Camillo. — Nije ti 
bilo dosta što si od Krikove kćeri napravio 
kraljicu, nego si morao objaviti i njenu sliku 
u svom prokletom listu! 


— Krikova kći?! — izmuca Peppone. — Ko- 
ja Krikova kći? 
— Cat! — urlao je don Camillo. — Cat je 


Krikova kći! Pa je Krikova majka vidjela sliku, 
dojurila ovamo i sve joj kazala! I sad je dje- 
vojka nestala, otišla je na motociklu i uzela 
moju pušku sa pet metaka! 

Peppone problijedi kao krpa. 

— Nisam znao — zahripa. — Vi imate tri 
sestre. Kako sam, pobogu, mogao pomisliti da 
je baš ona Krikova kći? Nije ni kazala kako se 
zove. 

— U redu! Nisi znao, ali se to mene ništa ne 
tiče! — urlao je dalje don Camillo. — Šašava 
je poput svoga oca, ako napravi kakvo zlo, ti 
ćeš biti odgovoran! 

— Velečasni, ipak pretjerujete — umiješa se 
Pepponeova žena. — Možda je otišla gađati 
žabe. 

— Daj Bože! — usklikne don Camillo. — A 
što će biti ako je otišla gađati Krvnika, pa ga 
umlati? 

Peppone skoči na noge. 

— To bi bilo najmanje zlo — reče. — Sva je 
nesreća u tome što Krvnik nikamo ne ide bez 

dva tjelesna čuvara, pa bi mogao on ubiti nju! 
Krvnik je u propagandnom obilasku. Treba ga 
naći i zaustaviti. Ili naći djevojku! 

Peppone je organizirao pohod. On će krenuti 
sa svojim »hiljadusto«, Grubi sa svojim »fi- 
ćom«, Suri s kamionetom, a Suhi s motociklom. 

— Ne znam kamo je Krvnik krenuo, a iz 
Rocce vodi pet putova — objasni Peppone. — 
Djevojka ga sigurno neće čekati u selu, jer ona 
hulja stanuje na trgu. Čekat će ga na nekom 
putu. Mi ćemo što brže do Rocce, pa će onda 
svaki od nas krenuti natrag svojim putem. Ma- 
ria, kad dođe Michele, reci mu neka ide u Roc- 
cu, a odande neka se vrati Stradaccijom. 

— Ja krećem biciklom naprijed — reče don 
Camillo. — Prijeći ću preko Stivonea, koji je 
suh, onda ću Stradaccijom do Rocce, pa ću se 
vratiti istim putem. 

Cat je vrlo dobro znala kamo je Krvnik oti- 
šao i kojim će se putem vratiti. Čekala ga je u 
zasjedi na Stradacciji, skrivena iza jedne oro- 
nule kapelice opkoljene grmljem. Djevojka je 
svoj plan pripremila sa svim potankostima. 
Pored kapelice, na rubu jaruge, dizala se jedna 
topola; Cat ju je prepilila gotovo do kraja i ve- 
zala je konopcem za kapelicu da ne bi pala. 
Trebalo je samo da presiječe konopac, pa da 
stablo padne i zakrči put. Motocikl je sakrila 

u grmlju. Sve je znala: kakav auto ima Krvnik, 
koji mu je registarski broj. I našla je načina 
da dobro upamti Krvnikovo lice. 

— Moraš proći, gade! I morat ćeš raskrčiti 
put! Ako izađu tvoje gorile, a ti ostaneš u autu, 
svejedno ću te ustrijeliti kroz prozor! 

Dotle je don Camillo stigao na Stradacciju i 
potjerao bicikl prema Rocci. 

— 1lsuse — molio je — daj mi mnogo snage 
i mnogo očiju! 

Nadomak kapelici preteče ga jedan auto koji 
međutim ubrzo stade, uz škripu kočnica — pre- 
da nj se na cesti ispriječila topola što se dizala 
kraj kapelice, kanda je upravo pala. 

Don Camillo zavesla pedalama iz sve snage i 
stiže do auta u trenu kad su iz njega izašla tri 
čovjeka, očito u namjeri da uklone zapreku. 
Prepoznavši Krvnika, don Camillo pođe prema 
njemu da ga opomene, ali ne stiže na vrijeme. 

— Maknite mi se s puta, ili ću i vas ubiti! 
— zaurla Cat. 

Don Camillo se baci pred Krvnika i zaštiti 
ga svojim tijelom. 

— Maknite se! — bjesomučno ponovi Cat. 
— A vas dvojica, da se niste ni maknuli, ruke 
uvis, ako nećete da vas ustrijelim kao zečeve! 

Jedan od one dvojice htjede ispasti lukavac, 
ali mu Cat opali metak pred noge, a tip odskoči 
u najboljem filmskom stilu. 

— Maknite se! — i treći put vrisne Cat. — 
Krvniče, mene nećeš udesiti, Krvniče, kao što si 

udesio mog oca! Sad ćeš krepati, pa neka te 
onda pomiluje tko god hoće! 

Cat kao da je pomahnitala, pogled joj bio 
tako grozan da je ulijevao strah. Ali Otrova nije 
mogao prestrašiti, jer se on djevojci prikradao 
s leđa. 

Teške se šape spustiše na nju, zgrabiše je za 
ovratnik, u tren oka joj oduzeše i dah i pušku. 

— Velečasni, uzmite pušku dok ja smirim 
ovu ludu — reče Otrov. 

Don Camillo priđe i uze pušku, a Otrov sape 
djevojku opasačem i ruke joj upravo bezdušno 
pritegnu uz tijelo. 

Cat se otimala i vriskala: 

— Huljo, isti si otac koji me izabrao za kra- 
ljicu samo da što ljepše razveseli ubojicu mog 
oca! 

Dotle se Krvniku vratila njegova urođena dr- 
skost, pa će: | 

— Ako je otac tome huliganu Peppone, onda 
ne vjerujem da je htio mene razveseliti. Ali, 
svejedno, ja ću tu izdajicu svakako razveseliti 
na svoj način! 

— Dok ti se za to ukaže prilika, pokušaj prvo 
sa mnom — dobaci mu Otrov, ispusti Cat kao 
kakvu vreću i pođe prema Krvniku. 

Krvnik je bio građen baš kao krvnik, ali su 
ga Rusi, osim što su ga naučili da čupavce na- 
ziva huliganima, i ugojili kao kakva dobra pras- 
ca; od prve pljuske koju mu Otrov zalijepi za 
njušku, iz njega štrcnu sama mast, iz svih pora. 

A Otrov, momak od dvadeset godina, koliko 
god bio pravi čupavac, ipak je vraški poštivao 
starije. Zato se i nije poslužio pesnicama nego 
samo dlanovima. Dapače, i rukavice je bio na- 
vukao, iz većeg obzira. 

Jedan je Krvnikov gorila kradom dohvatio 
ručnu dizalicu iz auta i zakročio ne bi li Otro- 
vu zašao za leđa. 

— Pusti to, Sokoliću — posavjetova ga don 
Camillo uperenom puškom. — To su njihove 
stvari. 

Kad su se rukavice počele raspadati, Otrov 
prestade pljuskati Krvnika. 

— To ti je zato što si me nazvao huliganom 
— reče. — A što se tiče ostaloga, to sredi s 
mojim ocem. Ja se ne bavim politikom. 

Krvnik i njegovi čuvari odoše. Malo zatim 
stiže Suri i Otrov ukrca u kamionet Cat, njezin 
motocikl i don Camillov bicikl. 

Don Camillo sjede u kabinu do Surog, i 
transport krenu praćen Otrovom na grmećem 
motociklu. 

Kad su stigli pred župni dvor, već se bio spu- 
stio mrak, pa don Camillo pozva Otrova na 
večeru. 

Cat progovori tek na kraju. 

— Hoćete li mi kazati zašto ste se umiješali? 
— okomi se bijesno na don Camilla. — Zašto 
me niste pustili da ga umlatim? 

— Iz dva razloga — objasni joj don Camillo. 
— Prvo, zato što mi, stari svećenici, svejednako 

gajimo nekakve fiksne ideje o Božjim zapovi- 
jedima. Drugo, zato što bi dobila trideset go- 
dina robije da si ga ubila, a tebe nitko ne bi 
pomilovao. 

Cat jarosno odmjeri don Camilla. 

— Ivi se usuđujete tvrditi da mi mladi ne- 
mamo pravo što preziremo vaše zaguljeno dru- 
štvo koje slavi ubojice, a osuđuje djecu zato 
što puštaju dugu kosu? I još biste htjeli da ra- 
tujemo radi obrane takva svinjskog društva? 

— Mala ne govori loše — progunđa Otrov. 

Cat ga prijezirno pogleda: 

— Da, dobro govorim, ali ćeš ti ipak služiti 
vojsku. Tako i treba; vojska je kao stvorena za 
takve seronje kao što si ti, koji se boje smrdlji- 
vih zakona ovoga licemjernog društva. Treba 
imati petlju pa odbiti služenje roka! Reci, kad 
te budu ošišali na nulu, hoćeš li opet nositi vje- 
trovku s natpisom »Otrov«? 

Otrov, koji se ispod vlasulje znojio, zacrveni 
se, ustade i zabrunda: 

— Laku noć, društvo! 


— Zar se tako postupa s muškarcem koji te 
spriječio da ne počiniš nepopravljivu ludost? 
— prekori don Camillo Cat. 

— Samo ja mogu suditi pravim li ili ne pra- 
vim ludosti, a ne taj idiot! 

— Već sam ti kazao da nije idiot. 

— Svi su muškarci idioti! — bjesomučno će 
Cat. 

Don Camillo se uvrijedi: 

— Šmrkavice, pazi! I ja sam muškarac! 

— Kakve veze vi imate s tim? — otpovrne 
mu djevojka. — Pop nije muškarac. On je ne- 
što manje! ... Ili nešto više. Kako koji. 

Don Camillo osta bez riječi, jer takav odgo- 
vor nije očekivao. 

VRAG NE MORA IMATI ROGOVE 
I REP 


Vrag nije crn kao što ga rišu; može biti i vrlo 

lijep, ali je onda gori od najgorega crnog vraga. 

Zato se Cat i ne bi mogla ubiti po Kleopatrinu 
receptu, zmijinim ujedom: uginula bi zmija. 


Poslije događaja na Stradacciji, Cat se po- 
sve promijenila, kao dan i noć. Napustila je 
svaku nastranost, odijevala se skromno, kao 
kakva normalna djevojka iz stare građanske 
obitelji. Ukratko, pružala je sliku lijepe i dobre 
djevojke. 

Štoviše, pobožno je prisustvovala svim služ- 
bama u crkvi, tako da je don Chichi — kome 
nije bila baš simpatična, zbog veselja što su 
mu ga bili priredili njezini čupavi prijatelji — 
napokon morao priznati don Camillu: 

— Vaša se nećakinja posve promijenila. Ne 
shvaćam što se to dogodilo s njom. 

Don Camillo raširi ruke: 

— To samo Bog zna. 

Ali, ion je znao — i te kako dobro. 

Cat je pozorno slušala popićeve vatrene pro- 
povijedi, a jednog dana sramežljivo pristupi 
don Chichiju: 

— Vaše su propovijedi drukčije od uobiča- 
jenih — ona će mu kao povjerljivim tonom. — 
Vi govorite o Bogu, da, ali uz to ne zaboravljate 
zemlju. Znate, voljela bih da vas čuju dečki iz 
moje klape. 

Don Chichi se stade smijati: 

— Dečkima iz vaše klape nisam osobito sim- 
patičan, što nije teško prosuditi po onome kako 
su me isprašili! 

— Dečki su pogriješili — objasni Cat. — 
Mislili su da ste i vi samo običan pop don Ca- 
millova tipa. Ali vi niste papiga koja s propo- 
vjedaonice ponavlja lekciju nabubanu u sje- 
imeništu. Vi se ne bojite istine. Da, i baš zato 
se čudim da vi, koji hrabro osuđujete rat, svaki 
rat, ipak nikad ne govorite o oporbi savjesti. 

— To je škakljiva tema, gospođice. 

— Točno, don Francesco. Ali, ima svećenika 
koji o njoj govore, makar im prijetio i sud. 

— Nije posrijedi strah nego obzir — reče 
popić. — Vaš je ujak bio vojni kapelan, on ima 
posve drukčije predodžbe... 

— Recite radije »pogrešne«! — usklikne Cat. 
— Moj je ujak okamina! A što se tiče obzira, 
on ga sam vrlo malo ima prema vama. Ja, na 
primjer, ne smatram poštenim od njega da u 
svojoj kapelici služi nekakve tajne mise po 
starom obredu. 

— To nije ništa tajno — odvrati don Chichi. 
— On mi sve kaže. Zbilja, nije nikakvo zlo što 
okuplja oko svoga starog oltara one koji ne 
dolaze više ovamo zato što su uvrijeđeni mo- 
jom iskrenošću. 

— Naprotiv, to je veliko zlo! Vi, don Fran- 
cesco, izbacujete iz crkve lažne kršćane, a on 
ih opet prima! Vi ih osuđujete, a on im oprašta, 
i tako uništava vaše djelo. Na takav način pri- 
jevara se nastavlja. Osim toga, on stvara jednu 
raskolničku crkvu, opozicionu crkvu, anti-cr- 
kvu! Don Francesco, vi to znate: stvarati ras- 
cjep među katolicima jest krivovjerstvo! 

— Zaključak je odveć dramatičan — uskli- 
kne don Chichi. — Međutim, mnoge su vaše 
primjedbe umjesne. U nedjelju ću govoriti o 
oporbi savjesti. 

— Ja vam se divim, don Fracesco! — uskli- 
kne djevojka ganuto. 

U nedjelju, kad se popeo na propovjedaonicu 
da održi propovijed, don Chichiju se oduze dah. 
U crnim vjetrovkama, vrlo duge, raščupane 
kose, namrgođeni i skrštenih ruku, četrdeset 
je Škorpiona gledalo u njega. Stajali su u grupi, 
blizu vrata, spremni da skoče u obranu svojih 

motocikla koji su im bili naslonjeni na pro- 
čelje crkve, pod nadzorom dvaju stražara. A 
usred prvog reda čupavaca, u svojoj skromnoj 
tamnoj haljini, riđe kose pokrivene šalom od 
crne čipke, stajala je i smiješila mu se Cat. 

Djelovala je gotovo anđeoski. 

Don Chichi se glavačke baci u boj: zagrmi 
osudom svih ratova, od Kaina i Abela, preko 
Julija Cezara i križarskih vojni, pa sve do Ko- 
reje i Vijetnama. I odredi da dobar kršćanin 
može gledati na vojnu službu samo sa stajališta 
oporbe savjesti. I ne propusti svojim sarkaz- 
mom ošinuti šovensku ratobornost vojnih ka- 
pelana. 

Četrdeset je gradskih fakina odobravalo ki- 
majući čupavim glavurdama, a Catin je osmi- 
jeh bio tako blistav da bi zaslijepio i biskupa. 

Nakon mise, Cat pođe u sakristiju da čestita 
don Chichiju. 

— Ja sam ih pozvala — reče mu. — Kad su 
čuli ono što sam im ispričala o vama, odlučili 
su da dođu, unatoč velikoj opasnosti koja im 
ovdje prijeti. Don Francesco, bili ste divni! Tih 
četrdeset mladića vratit će se svojim kućama 
oplemenjeni. 

(Zapravo bi se prije moglo reći da su se vra- 
tili kući ogrubjeli, jer ih izvan sela dočeka 
Otrov sa svojim seoskim čupavcima oboruža- 
nim debelim kocima. To je bio prizor za bo- 
gove: Otrov, tko zna zašto, imao je nekakav 
osobni račun s Ringom, šefom Škorpiona; zato, 

dok su dva njegova krupnija bičića držala Rin- 
ga, Otrov ga je zgrabio za vrlo dugu kosu, sve- 
zao mu je uzicom, pa ga ošišao na nulu.) 

Sa svojim velikim očima u kojima su plivale 
suze, Cat je djelovala upravo anđeoski. Don 
Chichi osjeti da mu se srce nadima od miline. 
Ali za kratko, jer se uto pojavi don Camillo, ko- 
ji je s korne galerije slušao cijelu propovijed, a 
sad su mu vratne žile bile tako nabrekle da su 
podsjećale na lozu staru šest godina. 

— Don Chichi — on će prijeteći — bolje je 
biti kapelan vojnicima, kao što sam bio ja, 
nego fakinima, kao što ste vi! A ti, šmrkavice, 
gubi se! 

Cat zajeca i izađe pognute glave. Don Chichi 
osjeti da mrzi tu ograničenu i surovu popinu 
koja muči onakvo blago i nježno biće. Gleda- 
jući kako se djevojčina ramena tresu od jecaja, 
don Chichi se začudi što na njima nema krila. 

Toliko je bio ogorčen da je smjesta uskočio 
u svog »fiću« i odjurio u grad kao iz puške. 

Sutradan don Camillo primi od kurije pismo 
nad kojim mu srce stade; kurija ga premješta 
u Rughino, župu u brdima, Bogu za leđima, a 
do dana premještaja, ako ne želi i kakvu goru 
kaznu, mora: 1) prekinuti svoju prevratničku 
i raskolničku djelatnost; 2) prekinuti svako 
bogoslužje u svojoj privatnoj kapelici; 3) pre- 
kinuti svako miješanje u poslove župe koju od 
njega preuzima don Francesco. 

Don Camilla zgrabi takva ognjica da je mo- 
rao leći. 

Vrag nije tako ružan kako ga slikaju. Da, 
zbilja, vrag mora da je vrlo lijep, kako bi inače 
mogao zavoditi i varati ljude? 

Da, ta izreka ima drugi smisao, ali je taj smi- 
sao pogrešan, jer, bio lijep ili ružan, vrag osta- 
je uvijek samo vrag. Uostalom, želim reći da je 
Cat bila vrag. 

Doznavši da don Camillu nije dobro, djevoj- 
ka ode da ga posjeti. 

— Vele-velečasni ujače — ona će odmah s 
vrata — koje su vam posljednje želje? 

— Da se gubiš u pakao! — zaurla don Ca- 
millo. — Možeš spremiti svoje stvari i vratiti 
se kući. 

— Zar tako izbacujete na ulicu jadnu siro- 
ticu? — zajeca fakinka. 

— Ne! — uzvikne don Camillo bacajući pred 
nju pismo koje je ležalo na noćnom ormariću. 
— Ti si mene izbacila na ulicu! 

Cat pročita pismo, pa slegne ramenima. 

— A kakve veze imam ja s tim? 

— Ti si napunila glavu don Chichiju. Nisam 
mogao ni zamisliti da ćeš biti toliko zlobna. 
Dobro, pobijedila si. Blažen tvoj otac što je 
umro, barem nije stigao vidjeti kakvu je hulju 
od kćeri donio na svijet. A sad se gubi ako ne- 
ćeš da te ustrijelim, tu, na mjestu! 

Cat siđe pjevušeći. Kad je izašla iz župnog 
dvora i krenula prema Anselminoj kući, pred 
njom se stvori Otrov. 

— Ringo ti šalje mnogo lijepih pozdrava — 
reče momak bacajući pred djevojčine noge fri- 
zuru vođe Škorpiona. 

— Ubojico! — vrisne Cat užasnuto. — Skal- 
pirao si ga! 

— Nisam, ali ga to čeka ako još jednom do- 
đe ovamo. Međutim, ne brini se, kad bude opet 
kadar da ustane iz kreveta, kosa će mu jamačno 
biti duga do koljena. 

Onda se okrene na petama i pođe, ali na dvo- 
rišnim vratima stade pa će: 

— Onaj tko tebe sluša može se kladiti da će 
nadrljati — progunđa. — Sačuvaj Bože da te 
zmija ujede, kao Kleopatru... otrovala bi se 
zmija! 

Cat od bijesa odbaci nogom Ringov skalp u 
suprotni kut dvorišta. 

Kasnije stiže don Chichi, ali se nimalo ne 
obradova kad mu Cat ispriča što se dogodilo 
s don Camillom. 

— Nisam znao da će se tako završiti — reče. 
— Pretjerali su! 

— Nisu — otpovrne Cat. — Odluka im je 
pravedna. Ja poznajem Rughino; ta je župa 
upravo kao stvorena za njega. Iz nje je sve mla- 
do, i muško i žensko, iselilo u inozemstvo na 

rad, u selu su ostali samo starci i nejaka djeca. 
Ondje gore ne može nikome nauditi. A ovo je 
naše selo, naprotiv, živo, tu je potreban mlad i 
suvremen župiux. Don Francesco, ne budite 
sentimentalni, inače ću izgubiti veliko pošto- 
vanje koje gojim prema vama. A što se tiče... 

Tu se Cat naprečac prekide i ode, oprostivši 
se od popića osmijehom punim tuge. 

Opet se pojavi tek dva dana kasnije, a don 
Chichi je odmah upita: 

— Što ste mi to htjeli onda kazati? 

— Pustimo to, don Francesco. Da vam ka- 
žem, samo bih vas rastužila. To je nešto što se 
ne može govoriti jednom svećeniku. Svećeni- 
kom se ne postaje nego se rađa! 

— Varate se, gospođice Cat — odvrati don 
Chichi. — Ja nisam postao svećenik po nadah- 
nuću, nego iz čistog uvjerenja. Spoznao sam da 
Crkva može mnogo dobra učiniti patnicima. 
Da može pojačati vjeru u čovjeku koji je ima, 
vratiti je čovjeku koji ju je izgubio, dati je čo- 
vjeku koji je nema. 

— Tako je! — usklikne Cat. — Vjera je naj- 
dragocjenije dobro. Ali, u svijetu koji je toliko 
drukčiji od svijeta prije dvije tisuće godina, u 
svijetu koji je natopljen pustim materijaliz- 
mom, vjera se više ne može dati riječju nego 
samo djelom. I odveć .se toga obećavalo u ime 
Kristovo. Čovječanstvu je dosadilo obećanje 
raja poslije smrti. 

— Gospođice Cat — usprotivi se don Chichi 
— vjera čovjeku pomaže da živi. 

— Ne, don Francesco, nego mu pomaže da 
umre. Ako netko nema cipela, koliko god tvrdo 
vjerovao da će u raju dobiti predivne zlatne ci- 
pele, ipak će mu se noge smrznuti i dobit će 
upalu pluća. »O, ubogi čovječe, što bos kročiš 
ledenim snijegom, zlatnu ćeš obuću imati u 
raju; a dotle, ipak, zaštiti noge ovim skromnim 
ali nepromočivim cipelama od kravlje kože!« 
Zar ne bi bilo bolje da mu možete tako kazati? 

— Bilo bi, i Crkva se upravo zato posvetila 
društvenim problemima — usklikne don Chichi. 

— Vrlo mudra odluka — odobri Cat. — Ali, 
ako netko umire od gladi danas, kakva mu je 
korist od vjere da će dogodine imati objed? 
Vjera je hrana duhu, ali ne i tijelu. 


— Gospođice Cat — pokuša prosvjedovati 
popić — dopustite, ali su vaše misli odveć ma- 
terijalističke. 


— Priznajem, don Francesco. Međutim, papa 
nije za izgladnjelu Indiju tražio vjeru i molitve, 
nego novac, rižu, lijekove, kamione. Sve same 
najobičnije izraze materije. 

— Da, ali Crkva ne može... 

— Točno — prekide ga Cat — Crkva ne može 
riješiti te životne probleme. A kad je tome tako, 
jeste li pomišljali koliko biste dobra mogli uči- 
niti čovječanstvu kad biste iskoristili svoju 
inteligenciju, kulturu, polet, svoju blagu i utje- 

šnu riječ, svoju duboku, iskrenu kršćansku vje- 
ru, za praktičan rad? Vi sigurno nikad ne biste 
slijedili one koji hoće Krista staviti u službu 
politici, nego biste politiku stavili u službu 
Kristu! 

— Alija... — zamuca don Chichi. 

— Da, vi — zabrza Cat — da ste poslodavac, 
zar ne biste pravedno postupali s radnicima? 
Da ste poslanik ili senator, zar ne biste znali 
smisliti i predložiti zakone u korist sirotinje? 
Da ste moćan sindikalni vođa, zar ne biste znali 
pravim putem voditi radne mase? Da ste mini- 
star vanjskih poslova, zar ne biste znali voditi 
politiku mira? 

— Zbilja — mucao je don Chichi — ne znam 
bih li mogao... 

— Ali ja znam — uzbuđeno vikne Cat. — Ja 
znam! Ja bih žrtvovala sav svoj život, sve svoje 
blago, svu svoju ljubav kad bi... 

Stade i tužno odmahne glavom: 

— Oprostite — šapne — govorim ludosti... 

I pobježe jecajući. 

Ovaj put se don Chichi nije morao čuditi; jer 
je sad Cat na ramenima zbilja imala kao u la- 
buda bijela krila. 

Tjedan dana kasnije, pošto se pomirio sa sud- 
binom, don Camillo je smogao snage da ustane 
iz kreveta, siđe u prizemlje i sjetno počne spre- 
mati kovčege. 

— Što to radite, vele-velečasni ujače? — upi- 
ta ga Cat s uobičajenom drskošću. 

— Spremam se da prepustim mjesto don 
Chichiju — mrko odvrati don Camillo. 

— Onda se okanite takva posla. Don Chichi 
je sinoć otišao. 

— Kamo? 

— Ne znam. Valjda ga je spopala ona po- 
znata duševna kriza u kojoj se mnogi popovi 
raspope i žene. Jadan don Chichi! Neće se više 
nikad vratiti. 

— Otkud ti to znaš? 

— Znam zato što bih se radije živa zakopala 
u kakav samostan nego da se udam za raspopa. 

Don Camillo je užasnuto pogleda: 

— Ti! — zaurla. — Ti, nesretnice, bila si 
toliko besramna da... 

— Ja, naravno! Niste mu valjda vi mogli 
zavrtjeti glavom! 

Don Camillo nadme široka prsa: 

— Vade retro, Satana!! — zaurla užasnim 
glasom. — Vade retro! 

Djevojka ga pogleda s užitkom, pa će smije- 
šeći se: 

— Vrlo mi je žao, vrlo poštovani ujače. Cat 
jest skraćenica od »caterpillar«, ali ipak nemam 
ugrađen »rikverc«! 

Don Camillo podiže oči put neba: 


' (Lat.) Odstupi, Sotono! (Prev.) 

— Gospodine — reče — hoćeš li ikad moći 
oprostiti ovoj nesretnici kad bude stala pred 
Božji sud? 

— To se ne zna, don Camillo — odgovori mu 
dalek Kristov glas. — Sve ovisi o tome na čemu 
će njezin branitelj zasnovati obranu. 

Glas je bio dalek, a, uostalom, mogao ga je 
čuti samo don Camillo. 


ll2 


TVRDE SU KOSTI U STARIH 
ŽUPNIKA 


Napredak kuca i na don Camillova vrata i traži 

slobodan prolaz, ali je stari svećenik uvjeren 

da u Kristovoj vjeri ne može biti ni udobnosti 

ni zabave i da vrag više ne smrdi po sumporu 
nego po benzinu. 


Cesta što je sjekla selo u pravcu istok-zapad 
dijelila je veliki pravokutnik trga na dva kva- 
drata od kojih se jedan, sa tri strane obilježen 
kusastim kamenim stupićima, smatrao život- 
nim prostorom crkve. 

Jednog se jutra na trgu stvori grupa od ne- 
koliko općinskih radnika koji odmah stadoše 
krampovima potkapati prvi od tih stupića. Tren 
kasnije pojavi se don Camillo. 

— Ovo je crkveno tlo — reče — i ne smije 
se dirati. 

— Predsjednik je naredio... — započe pred- 
radnik. 

— Kažite predsjedniku, ako želi iskopati stu- 
pove, neka osobno dođe ovamo — prekide ga 
don Camillo. 

U svoje vrijeme, Peppone ne bi oklijevao ni 
časka, u tren oka bi se spustio na trg naoružan 
krampom, lopatom i mlatom. Ali, vrijeme mi- 
jenja i predsjednike komuniste; Peppone mirno 
primi vijest i dođe na trg tek sat kasnije, za 
volanom jedne od ogromnih kopačica što su 
služile na radovima na Novom mostu. 

Peppone zaustavi orijaša na metar od prvog 
stupića i spusti kran. Onda siđe i zaveza stupić 
čeličnim užetom što je visio s krana. Don Ca- 
millo se nije micao, a onda, upravo kad se Pep- 
pone ponovo penjao na kopačicu da pokrene 
kran, mirno sjede na stupić. 

Doduše, Koncil jest oduzeo ugled župnicima 
u korist biskupa i laika, ali opet ne možeš tek 
tako čupati stupić na kojem spokojno sjedi 
župnik — i trg se učas napuni svijetom. 

— Vi ne možete priječiti da se izvedu radovi 
od opće koristi koje je odredila općina! — za- 
urla Peppone na don Camilla. 

— A vi ne možete trgati ove stupiće koje je 
u crkveno tlo usadio velečasni župnik don An- 
tonio Bruschini 1785. godine — odgovori don 
Camillo paleći svoj polutuskanac. 

Ali se i Peppone bio pripremio. 

— Velečasni — vikne — zaboravili ste da je 
od godine 1796. ovaj teritorij bio dio Cisalpin- 
ske republike i, prema tome... 

— Prema tome — uskoči mu u riječ don Ca- 
millo — ako Napoleon nije dao iskopati ove 
stupove, onda ih ne možete iskopati ni vi koji 
se, dopustite mi, zacijelo ne možete mjeriti s 
jednim Napoleonom. 


Peppone se morao predati, jer je don Camillo 
stavio na tapet i Napoleonovu ženu i još dome- 
tnuo vojvodstvo Parme, Piacenze i Guastalle. 
Međutim, dva dana kasnije u župni dvor uleti 
biskupov tajnik. Mladi je svećenik, poput svih 
naprednih svećenika nouvelle vogue,' prezirao 
i mrzio stare župnike, a povrh toga užasno ga 
je pekao neslavan pokus s don Chichijem. 

— Velečasni — vikne — zar je moguće da 
ne možete propustiti ni jednu priliku da poka- 
žete koliko ste politički i društveno neosjetlji- 
vi? Što treba da znači ta vaša najnovija lakr- 
dija? Gospodin predsjednik s pravom želi na 
trgu napraviti veliko parkiralište, kako bi una- 
prijedio turizam i selo prilagodio novim potre- 
bama motorizacije, a vi se tome opirete? 

— Ne. Mi samo ne dopuštamo da se crkvi 
oduzme njezino tlo. 

— Ma kakvo tlo! Valjda ne možete tim tlom 
zauzeti pola trga! Zar ne shvaćate da ćete i vi, 


! (Franc.) Novi val (Prev.) 

pored ostalih, imati koristi od toga? Zar vam 
ne ide u glavu da mnogi ljudi ne slušaju misu 
samo zato što nemaju gdje parkirati svoja 
kola? 

— Da, to na žalost shvaćam — mirno odvrati 
don Camillo. — Međutim, ne vjerujem da je je- 
dan dušebrižnik dužan organizirati parkirališta 
i je-je mise kako bi vjernicima dao vjeru op- 
skrbljenu svim suvremenim udobnostima. U 
Kristovoj vjeri nema i ne može biti ni udobno- 
sti ni zabave. 

Na takvo simplicističko popovsko rasuđiva- 
nje, tajnik prasne: 

— Velečasni, time samo pokazujete da niste 
shvatili da se Crkva mora prilagoditi vremenu 
i da mora napretku pomagati, a ne odmagati! 

— Avi niste shvatili da je vaš »napredak« 
izgurao Boga iz odveć mnogih duša i da demon, 
u svom hodu po ljudskim stazama, više ne smr- 
di po sumporu nego po benzinu. I da u »oče- 
našu« više ne treba moliti »izbavi nas od zla«, 
nego »izbavi nas od blagostanja«. 

Ne može se raspravljati s takvim fosilom, 
pa tajnik skrati prepirku: 

— Don Camillo, vi dakle odbijate poslušnost! 

— Ne odbijam. Neka nam njegova ekscelen- 
cija biskup naloži da crkveno tlo pretvorimo 
u parkiralište, pa ćemo se tome pokoriti, iako 
je Koncil utvrdio da Kristova crkva mora biti 
crkva siromašnih pa se, prema tome, ne bi 
smjela brinuti za automobile vjernika. 

Suhi je redovito svakoga jutra gurao ispod 
vrata župnog dvora list Unita, koji je don Ca- 
millo isto tako redovito prelistavao, ali oprav- 
dano ravnodušno, ne samo zato što se radilo 
o službenom glasilu komunista, već i zato što 
ga je list podsjećao na žalostan pothvat kojim 
je Cat dobila besplatnu godišnju pretplatu na 
nj. Ali, jednog dana don Camillo poskoči; na 
trećoj je strani ugledao dvije slike: na prvoj 
slici oltar nad kojim se diže visok križ, a na 
drugoj slici detalj tog istog oltara. Slike nisu 
bile osobito jasne, jer su bile prenesene iz ne- 
kakve revije; međutim, nije bilo dvojbe da se 
radi o don Camillovu oltaru i njegovu raspetom 
Kristu. 

Don Camillo žurno pročita članak, pa skoči 
na bicikl i odjuri u svoju tajnu kapelicu. 

— Gospodine! — zadahta pokazujući Kristu 
list. — Evo, Unita donosi tvoju sliku! 

— Vidim, don Camillo — odvrati Krist. — 
Nadajmo se da te nisam uvalio u kakvu nepri- 
liku, poput tvoje nećakinje. Ako ipak jesam, 
vjeruj mi da je bez moje krivnje. 

Pripovijest je bila neobična: nešto još iz go- 
dine 1944. Te godine, jedna se njemačka jedi- 
nica bila utaborila u selu. Našao se tu i neki 
časnik koga su prilike pretvorile u ratnika, ali 
koji nije bio zaboravio da je inače poznat pro- 
fesor povijesti umjetnosti. Pažnju su mu na- 
pose privukli raspeti Krist i neki ornamentalni 

detalji oltara, pa ih je vrlo savjesno fotografi- 
rao. Kad se vratio kući, proučio je slike i otkrio 
da se radi o jednom od najboljih djela nekog 
slavnog njemačkog umjetnika iz 15. stoljeća, 
kipara koji se bio posebno posvetio izradbi obo- 
jenih drvenih sakralnih skulptura. Profesor je 
nakon dvadeset i dvije godine opet došao u 
Italiju da skulpture još bolje snimi, ovaj put 
u koloru, ali više nije našao ni oltara ni Krista. 
Onda je pripovijest o svom otkriću objavio u 
jednoj popularnoj reviji i priložio neke slike 
koje je bio snimio 1944. A list Unita je prenio 
i članak i slike. Sic et simpliciter,! s vrlo krat- 
kim komentarom: »Gdje je završio ovaj jadni 
Krist? Je li i on morao emigrirati, poput mno- 
štva drugih jadnih Kristova?« 

I drugi su listovi prenijeli članak iz njemačke 
revije, pa se iz svega toga izrodio nekakav skan- 
dalčić, i jednoga dana biskupov tajnik upade 
u župni dvor. 

— Lijepo, baš lijepo, velečasni! Upravo ste 
neumorni u stvaranju neprilika! Gdje su Krist 
i oltar o kojem pišu novine? 

— Vi ste nam naložili da sve izbacimo, pa 
smo sve izbacili — mirno će don Camillo. — 
Dapače, kako nismo najbrže izvršavali vaše 
naloge, poslali ste nam jednog političkog ko- 
mesara da ubrza operaciju. 


! (Lat.) Jasno i glasno (Prev.) 

— Ali ste nas morali upozoriti da se radi o 
važnom umjetničkom djelu! — prigovori mu 
tajnik. 

— To nismo znali, a nismo mogli ni naslu- 
titi. Kako bi to mogao znati jedan posve neuk 
i bijedan seoski župnik? Ali smo za svaki slu- 
čaj spremili i oltar i raspeće na sigurno mjesto. 

— Kakva sreća! — razveseli se tajnik. — 
Odmah izvucite oltar i križ i spakujte ih naj- 
pažljivije; čim to obavite, javite nam telefo- 
nom. Mi ćemo se pobrinuti da se preuzmu i 
prenesu u biskupiju gdje će im se naći dosto- 
jan smještaj. 

Don Camillo obori glavu u znak posluha. 


ko 


— Gospodine predsjedniče... 

Peppone podigne glavu sa svojih kartušina i, 
vidjevši don Camilla, stisne pesnice. 

— Što hoćete? — upita ratoborno. 

— Htio sam gospodinu predsjedniku saop- 
ćiti da sam se predomislio glede parkirališta — 
reče don Camillo. — Neka gospodin predsjed- 
nik izvoli izvaditi stupiće. 

Peppone ga sumnjičavo odmjeri pogledom. 

— Kad ti pop pruži prst — reče — očekuj 
da zauzvrat zatraži barem cijelu ruku. Dakle, 
koja je protustavka? 

— Druže predsjedniče — započe don Camillo 
ponizno — vidimo da se vaša partija već neko- 

liko godina s velikom ljubavlju i brigom bavi 
i malim i velikim problemima Crkve. Sada 
bismo samo željeli da vi i netko od vaših dru- 
gova dođete na ispraćaj našega dragocjenog 
križa, koji se nakon trista i pedeset godina 
časne službe u našem mjestu seli u grad gdje 
ga čeka lijep smještaj u biskupiji. 

Peppone poskoči na stolici: 

— Velečasni, vi buncate! Taj je Krist umjet- 
ničko djelo koje pripada ovom mjestu i ostat 
će u ovom mjestu! 

Don Camillo raširi ruke: 

— Ja vas shvaćam, gospodine predsjedniče. 
Na žalost, ipak još ne ovisim o vašoj partiji 
nego o svom biskupu. Zato moram biskupovu 
tajniku predati križ i oltar. Slažem se da taj 
Krist spada u najdragocjenije umjetničko i 
duhovno blago našega mjesta i da bi morao 
ostati ondje gdje je bio trista i pedeset godina; 
to jest, iznad onoga oltara pred kojim ste i vi 
u svoje vrijeme prišli svetoj pričesti i pred 
kojim ste se vjenčali. Pred kojim je vaša majka 
molila dok ste bili u ratu. Jadni stari župnik 
sve to shvaća, ali ništa ne može, mora poslušati. 
I poslušat će, ako ga u tome drugi ne spriječe 
silom. Pred silom, što može učiniti jadni stari 
župnik? Druže predsjedniče, molim vas: obja- 
snite moju mučnu situaciju svojim pretpostav- 
ljenima, a i vi to uzmite u obzir kad budete sa- 
stavljali moju karakteristiku. 

— Velečasni — zaurla Peppone — ako mi- 
slite da se mene može tek tako vući za nos, 
onda se ljuto varate! 

Peppone se nije šalio. Sutradan ujutro cijelo 
je selo bilo oblijepljeno velikim plakatima na 
kojima se osuđivao pokušaj podvale, a na kraju 
je u dva reda masnim slovima stajalo: Krist je 
naš! U Krista ne dirajte! 

Oko podne se don Camillo, nimalo neuzne- 
miren Pepponeovim objelodanjenim stajališ- 
tem, mirno na biciklu odvezao do svoje kape- 
lice u staroj kući izgubljenoj među poljima, 
ali ga je ondje čekalo veliko iznenađenje: Pep- 
poneovi najzadrtiji gardisti bili su se utaborili 
u velikom zapuštenom vrtu i kratili vrijeme 
čisteći ga od korova. 

— Da li ste vi svjesni toga da se nalazite na 
privatnom vlasništvu i da bih vas mogao za to 
tužiti? — don Camillo reče Grubom i Surom 
koji su zapovijedali odredom. 

— Jesmo, velečasni — odgovori Grubi. 

— Mogu li ući da spakujem Krista i dijelove 
oltara? — upita don Camillo. 

— Ući možete, ali ništa ne možete spakovati. 
Vi ste pop, a ne otpremnik. 

— Neželim imati neprilika sa sindikatom — 
reče don Camillo i vrati se kući. 

Prepirka se rasplamsala; listovi su mnogo 
prostora posvetili »spornom Kristu«. Raspalje- 
ni je Peppone držao mitinge, a »nahuškao« je 
na pohod i svoj agit-prop. 

Nikad se dotle nije iskazala tolika sloga. 
Cijelo selo kao da je odjednom streslo sa sebe 
ravnodušnost i ustalo na noge. To je bila po- 
buna protiv grada koji oduvijek selo prezire, 
iskorištava i samo gleda kako će umoriti selo. 

Cijelo je općinstvo odbacilo svako političko 
suparništvo i čvrsto se zbilo oko svoga Krista. 
Dogodilo se nešto nalik na kare kod Villafran- 
ke!. Čak su i ateisti govorili o svome Kristu i o 
baštini, povijesnoj, umjetničkoj i duhovnoj, 
koju drugi hoće preoteti općini. 

Vrt stare, među poljima izgubljene kuće, bio 
je i danju i noću pun svijeta. Kako je don Ca- 
millo bio zaboravio zaključati kućna vrata, po- 
sjetioci su mogli noćiti pod krovom. 

Onda jedna mješovita delegacija, u kojoj su 
bili predstavnici svih stranaka i družbi, pođe 
u grad biskupu, kome Peppone, obzirno ali i 
odlučno, prenese prosvjed cijelog pučanstva 
općine. 

Biskup ga pažljivo sasluša, a onda se nasmi- 
ješi i raširi ruke: 

— Posrijedi je nesporazum — reče. — Kako 
se radi o izvanrednoj umjetničkoj i duhovnoj 
vrednoti, nema nikakve zapreke da se oltar 
vrati na staro mjesto, gdje je oduvijek bio, iako 


! Kare (stroj u obliku četverokuta) talijanske pje- 
šadije, koji je na mjestu zvanom Villafranca, pod za- 
povjedništvom savojskog princa Umberta, odbio juriše 
austrijske konjice u bici kod Custoze 1866. godine. 
(Prev.) 

se misa služi po novom obredu. Naravno, ako 
župnik nema kakvih prigovora, opravdanih i 
valjanih. Prema tome, bit će onako kako odluči 
on i samo on. 

Kad je delegacija došla don Camillu i javila 
mu što je kazao biskup, on smjerno prihvati: 

— Mi smo ovdje zato da slušamo naloge 
njegove ekselencije. 

U blago jesenje jutro, i polja i zrak bijahu 
kao zlatnim prahom naprahani. 

Još u noći je odred dobrovoljaca vratio oltar 
na svoje mjesto, tamo gdje je bio stoljeća i 
stoljeća, a sad su seljani — i staro i mlado, i 
žensko i muško, bez ikakve iznimke — čekali 
u dvjema beskrajnim vrstama uzduž rubova 
ceste koja je od stare osamljene kuće vodila u 
selo. 

Kroz vrtna vrata izađe glazba i zvuci iz lime- 
nih glazbala preplaviše pozlaćena polja. Za gla- 
zbom je stupalo bezbroj djece, a iza djece, spo- 
rim i sigurnim korakom, stupao je don Camillo 
noseći velikog raspetog Krista. 

Slijedio je općinski stijeg, a zatim Peppone, 
okićen trobojnom ešarpom, na čelu čitave op- 
ćinske uprave. 

Kako je povorka prolazila, tako se za njom 
sklapala i spajala svjetina svrstana duž ceste. 

Težak je bio veliki drveni križ, kožni se re- 
men sa džepom u kojem je bilo utaknuto pod- 
nožje križa usjekao u ramena don Camillu. I 
put je bio dug. 

— Gospodine — šapne don Camillo u je- 
dnom času — ne daj da mi srce pukne prije 
nego što stignem u crkvu i smjestim te opet 
tamo, iznad oltara. 

— Stići ćemo, don Camillo, stići ćemo — 
odgovori mu Krist koji se sada svima činio još 
ljepšim. 

I stigoše. 

U starih župnika, pa i u onih meka srca, 
tvrde su kosti i zato Kristova crkva, koja cijela 
počiva na njihovim plećima, može prebroditi 
sve oluje. 

Deo gratias. 


' (Lat.) Bogu hvala (Prev.) 

NESHVATLJIVA JE DANAŠNJA 
MLADEŽ 


Nitko ne zna što se zbiva u glavama mladih; 
njihov je život neprekidan prosvjed što pone- 
kad odjekne dramatičnim tonovima, pa čak 
baca jednog čupavca buntovnika na milost i 
nemilost jednoj djevojci | 


U župni dvor dođe nekakav grobar iz nadle- 
žnog ministarstva da vidi i prouči famozni 
križ o kojem je toliko pisao sav tisak, a kad 
ga je vidio i proučio, reče da će poslati po nj, 
jer ga valja restaurirati. 

Don Camillu se umah stvrdnula njuška: 

— Križ se ne miče sa svog mjesta. Na njemu 
se nema što restaurirati. 

Nato skoči biskupov tajnik koji je pratio 
grobara iz nadležnog ministarstva, a volio je 
don Camilla kao vrag tamjan. 

— Velečasni, ne pričajmo gluposti! Kristu 
je slomljena desna ruka, u zglobu, zajedno s 
krakom križa na koji je pribijena; neki je 
petljanac to zakrpio tako da je otraga prišara- 
fio komadinu željeza. Zar to niste primijetili? 

— Kako da nisam! — odvrati don Camillo 
— Taj petljanac koji ga je zakrpio, to sam ja! 

Ministarski je grobar bio od one sorte revnih 
funkcionara što će dvadeset godina priječiti da 
se podigne prijeko potreban most zato što je 
prilikom iskopa temelja za stupove pronađena 
rbina kakva zemljana lonca iz 1925. godine, 
ali neće ni trepnuti ako tko poruši Titov slavo- 
luk da bi na tom mjestu postavio benzinsku 
stanicu. Samo je odmahnuo glavom i nasmije- 
šio se sućutno: : 

— Ne gubimo vrijeme, velečasni! Oni koji će 
preuzeti križ predat će vam propisnu potvrdu. 

Don Camillo neobično iskreno objasni gro- 
baru u kakve bi svrhe upotrijebio takvu potvr- 
du, i uz to ga podsjeti da se iz crkve inače 
obično izlazi na ista vrata na koja se ulazi. 
Ali je grobar imao diplomu koja mu je pruža- 
la mogućnost da stražnjicom grije jednu važnu 
fotelju, pa se naduo kao kakav puran. 

— Velečasni! — viknu — Ja ovdje predsta- 
vljam Ministarstvo prosvjete! 

— Ministarstvo prosvjete nije bilo ovdje 
ujutro 15. listopada 1944. — odvrati don Camil- 
lo. — Ali su bili oni koje ja predstavljam. 

— Velečasni, poštedite nas svojih dosjetki 
— razdraženo uzvikne biskupov tajnik. 

— To nije dosjetka. Imam najmanje trista 
neposrednih svjedoka toga događaja. Ako 
hoćete, samo ću cimnuti zvona na uzbunu i 
začas će se svi stvoriti ovdje. 

Iako je mladi svećenik bio brđanin, a grobar 
iz ministarstva Rimljanin, obojica su znali da 
tu, na toj krišketini masne zemlje što se razli- 
la duž desne obale velike rijeke, ima ljudi koji 
se lako zagriju. 

— Nemojte se mučiti — reče grobar. — 
Samo nam ispričajte! 

— To vam je jedna ratna pričica — započe 
don Camillo. — U selo su došli Nijemci, pa su 
svoje tenkove i vozila sakrili ispod stabala 
drvoreda, pod porticima, u dvorištima. I ovdje 
je bilo onih koji su tajnom radio-stanicom 
obavještavali saveznike o pokretima Nijemaca. 
Tako su saveznici bili odmah obaviješteni i 
jedne nedjelje ujutro avioni napadoše mjesto. 
Nastao je pakao. Svijet je bio u crkvi, na misi, 
ali se nije sklonio. Nisam se ni ja maknuo; 
ali, od mene to nije bilo nikakvo junaštvo, ja 
sam kao vojni kapelan već bio navikao na 
bombe. Upravo prilikom podizanja jedna je 
bomba eksplodirala na krovu zvonareve kuće. 
Jedna debela krhotina doleti kroz prozor kora, 

iza oltara; ali nas je Isus štitio i zaustavio 
krhotinu desnim krakom svoga križa. Vi se 
smijete, s pravom: raspeti je Krist nad olta- 
rom samo oličeno drvo. Ali muškarci i žene 
što su ondje stajali nisu bili od drva, nego od 
kosti i mesa. Ipak im je vjera bila jača od 
straha i nitko se nije ni maknuo. Krhotina je 
slomila komad kraka križa a s njim i Kristovu 
ruku. Ruka pribijena za komad drva pade 
pred ogradu oltara, svi su gledali onu jadnu 
zgrčenu ruku na tlu. Agnus Dei qui tollis pec- 
cata mundi'... Razumijete: to je pričica od ko- 
je bi sveti koncilski oci crkavali od smijeha, da 
je tkogod ispriča na Koncilu, ali ovdje svijet 
voli takve pričice i zato svi, i stari što pamte, 
i mladi što su o tome čuli od starih, svaki put 
zure u onu jadnu ranjenu ruku. I ja sam 
poput njih. Ja sam star svećenik i držim da 
Kristu nije potrebna estetska operacija kako bi 
sakrio tragove svojih poderotina. »Komadina 
željeza«, kako ju s pravom nazvao gospodin 
tajnik, to je ona krhotina koja je odbila 
komad križa i Kristovu ruku. Ja sam je izbušio 
svrdlom i prišarafio je straga, da tako pričvr- 
stim otkinuti komad križa. Rat mora poslužiti 
nečemu. Ali, ja vas razumijem: vi se ne možete 
obazirati na takve pričice, jer vi govorite u 
ime države... 


' (Lat.) Jaganjče božji koji preuzimaš grijehe svi- 
jeta (Prev.) 

— Ne uvijek — prekide ga grobar iz mini- 
starstva. — Ponekad mi se dogodi da govorim 
i u svoje ime. A što se mene tiče, sve je u redu. 
Križ je izvanredno umjetničko djelo, ali vje- 
rujem da vama ne moram preporučiti da ga 
dobro čuvate. 

— Slažem se — odgovori don Camillo i 
nakloni se. 


Ljudi su nekako našli načina da zauzdaju 
nuklearnu energiju, ali još nitko nije izumio 
način kako da se zauzdaju ludi mozgovi poput 
Catina mozga. 

Cat je bila usvojila nekakav nov stil. Ugla- 
vnom je mirovala, u zvonarevoj kući, čitala je 
ili pisala, a ovda-onda bi skočila na svoj pro- 
kleti motocikl i nekamo nestala. 

Kamo je odlazila? 

O tome nitko nije imao pojma. Don Camillo 
je raspolagao samo biciklom, nije mogao ni 
sanjati da bi pratio onu kugu s mini-mozgom. 
Stoga odluči da zaište pomoć, pa čim je Pep- 
pone prvi put naišao ispred župnog dvora, 
don Camillo ga pozva da uđe. 

— Druže predsjedniče — reče Pepponeu — 
htio bih govoriti s vašim sinom Micheleom. 
Hoćete li mu to reći? 

— Neću — kratko će Peppone. — S tim 
bih nesretnikom govorio samo tako da ga 
opalim mlatom po glavi. 

— Tome se čudim, gospodine predsjedniče. 
Već duže vrijeme u nas vlada mir. Više nema 
ni tučnjava ni drugih duhovitih fakinskih 
pothvata koji odišu svojstvenim duhom vašega 
sinčića. Čak ga i nema više naokolo, kao da je 
mili nestaško bolestan. 

— I jest! — zaurla Peppone. — Bolestan u 
mozak! Došao je na njega red da pođe na 
odsluženje vojnog roka, a on neće! Hoće u 
šumu, razumijete? U zeleni kadar! 

— Pa time se morate ponositi, druže! — 
usklikne don Camillo. — Dobri je Michele očito 
slušao vaše antimilitarističke govore. Sjećam 
se da ste na prošlom mitingu govorili kako 
su zatvori škole za usavršavanje tatova, a 
kasarne škole za usavršavanje ubojica. 

— Ja sam govorio o Americi, u vezi s Vije- 
tnamom! — prosvjedovao je Peppone. — A o 
oporbi savjesti Michele nije slušao na mojim 
mitinzima nego u vašoj crkvi! 

— Ja ne mogu odgovarati za ono što je 
govorio don Chichi — vrisne don Camillo. — 
Ja sam ja, a don Chichi je don Chichi! 

— A to znači: dva prokleta popa, s iste 
propovjedaonice govore, i u ime istog Boga, 
a jedan tvrdi jedno, a drugi drugo! 

Peppone se začas uzbudio, pa je na račun * 
svećenika izvalio takve stvari da bi se i ćelavcu 
digla kosa na glavi. 

Don Camillo mu je parirao u istom tonu, i 
već je bio na pragu da izgubi vlast na sobom, 
ali se naprečac smiri. 

— Druže — reče spokojnim glasom — na 
ovom svijetu gdje se svakome fućka za sve 
živo, na ovom svijetu gdje vladaju sebičnost 
i ravnodušnost, mi i dalje vodimo rat koji se 
već odavno završio. Zar ti ne pada na pamet 
da smo nas dvojica zapravo samo sablasti? Ne 
shvaćaš li da će nas ubrzo, pošto smo se toliko 
borili, svaki za svoju zastavu, glavačke izbaciti, 
mene moji a tebe tvoji, pa ćemo se sresti, 
obojica žalosni i pokisli, primorani da spava- 
mo pod kakvim mostom? 

— Pa šta onda? — odvrati Peppone. — I 
dalje ćemo se svađati, i pod mostom. 

Don Camillo pomisli kako je na ovom prepr- 
ljavom i pregadnom svijetu, gdje ne možeš naći 
valjana prijatelja, ipak velika utjeha što možeš 
naći valjana neprijatelja, pa odgovori: 

— Slažem se, druže. Pošalji mi Otrova! 


* 
Dođe Otrov, smrknuta lica, kosa mu pala na 
oči. 


— Samo ti skini vlasulju ako ti je vruće — 
reče mu don Camillo. 

— Vlasulja mi je kod kuće, u komodi — 
odgovori Otrov. — Ovo je moja kosa. I Sam- 
sonu je kosa opet porasla. 

— Tako je. I baš kao Samson, ti si opet 
stekao svoju snagu i mozgaš o tome kako ćeš 
uništiti sve, počevši od vojske. 

— Ništa ja ne želim uništiti — progunđa 
čupavac. — Neću da idem u vojsku i to je sve. 
Dosta je ratova! Mi mladi hoćemo mir. Ako vi 
stari hoćete rat, onda ga sami vodite za svoj 
račun! 

— Ni ja ne želim rat — reče don Camillo. — 
Samo hoću da znam što, do vraga, snuje Cat. 
Svaki čas nestane nekamo. Bojim se da se 
opet nije povezala s onim gradskim fakinima. 
Znaš li ti štogod o tome? 

Otrov odmahne čupavom glavom: 

— Zapravo, i ja sam razmišljao o tome, 
jednom sam je i pratio. Ali je ona to opazila, 
pa se zaustavila i rekla mi da ne zabadam nos 
u tuđe poslove. Nato sam je poslao do vraga. 
Najzad, kakvo pravo imam da nadzirem njeno 
kretanje? 

— E, vidiš, ja ne samo da imam to pravo, 
nego mi je i dužnost — reče don Camillo. — 
Uzmi kakav auto u najam i budi spreman. Trud 
ću ti platiti. 

— Vi samo platite najam auta, a meni je 
najljepša plaća užitak da toj šmrkavici stanem 
na žulj. Kad bude trebalo, samo zviznite. 

Don Camillo nije morao ni zviznuti. Dva da- 
na kasnije, netom je Cat skočila na motocikl i 
odjurila kao munja, Otrov se s autom stvori 
pred župnim dvorom. 

Don Camillo uskoči u auto, pa krenuše u 
potjeru. Otrov je vozio kao da mora nadokna- 
diti cijeli jedan dan na pisti u Indianapolisu, 
pa ubrzo ugledaše Cat. Mogli su je lako slije- 
diti, jer je spokojno putovala i ne sluteći ništa. 

Na deset kilometara od grada Cat skrene na 
sporedan put koji se gubio nekuda među po- 
ljima. Otrov također skrene. Malo kasnije, 
Cat uđe na jedna željezna vrata od kojih se 
protezao vrlo dug put pod drvoredom od viso- 
kih topola. Don Camillo i Otrov morali su se 
zaustaviti pred vratima koja su bila zatvorena. 

Kraj vrata, s lijeve strane, bila je jedna ku- 
ćica; Otrov stade trubiti, pa iz kućice izađe 
Čuvar: 

— Jeste li članovi? 

— Članovi čega? — upita don Camillo. 

— Ako ne znate čega, onda nema smisla ni 
da vam kažem — zagunđa čuvar kojem su kan- 
da popovi i čupavci bili posebno odvratni, pa 
se povuče u kućicu. 

Teren je bio opkoljen visokom žičanom 
ogradom oko koje je vodio put. 

— Obiđimo naokolo, možda ćemo se negdje 
moći uvući, ili bar da vidimo što je ondje — 
reče Otrov paleći motor. 

Teren je morao biti pogolem; kad su skre- 
nuli iza ugla, zatekli su istu situaciju: jarak, 
žičana ograda i gusta živica. 

Otrov zaustavi auto. 

— Velečasni — reče — ako hoćete, mogu 
škarama prerezati mrežu, ući i izvidjeti što je 
ondje. Tu mi nešto smrdi. 

— Nemoj — odbi don Camillo. — Najprije 
obiđimo sve naokolo. 

U tom se trenu začu buka motora koja se 
bližila, pa im iznad glave proleti avion koji je 
kružio na oko petsto metara visine, a dolazio 
je s ograđena terena. Don Camillo i Otrov iza- 
đoše iz auta da ga prate pogledom; avion 
se podiže, pa se vrati, i tako se nastavi penjati 
kružnim letom sve do visine od oko dvije tisu- 
će metara. 

A onda se odjednom nešto otkide od aviona, 
a na modrom jesenjem nebu rastvori se velik 
bijeli cvijet. 

— Neide mi u glavu da ima i takvih luđaka 
koji se zabavljaju padobranskim skokovima — 
reče don Camillo. 

Kad su se već našli tu, vrijedilo im je ostati 
da vide prizor do kraja; čovječuljak što je 
visio pod velikim kišobranom izvanredno je 
vješto rukovao užetom, činilo se da sve teče 
glatko, ali iznenada, tko zna otkud, puhnu 
nekakav zlikovački vjetar koji zahvati pado- 
bran i ponese ga prema rijeci. 

— Taj će nesretnik još pasti tko zna kamo! 
— usklikne don Camillo. — Idemo! 

Žurno uđoše u auto i krenuše u potjeru za 
nebeskim brodolomcem; Otrov je gunđao: 

— Eto kakvi su popovi! Izgube glavu čim 
vide priliku da se dočepaju kakva leša i da 
ga preporučenom poštom otpreme gospodinu 
Bogu! 

Otrov je luđački jurio putovima, stazama i 
stazicama, pa mu je polazilo za rukom da prati 
padobran koji se polako spuštao. 

— Visoki napon! — naglo zaurla don Camil- 
lo jer je vidio da se padobran bliži električnim 
vodovima. Ali, ako ima Boga i za luđaka, onda 
za padobranca zacijelo radi ekipa Svetog Troj- 
stva u punom sastavu, pa leteći paket kao 
nekim čudom preleti preko vodova. 

— Past će u rijeku! — zaurla Otrov. 

Međutim, padobranac se spusti na livadu u 
podnožju nasipa, a njegov veliki bijeli kišobran 
splasnu na još zelenoj travi. 

Otrov sleti niz nasip samoubilačkom stazi- 
com, punom brzinom projuri preko jednog 
gumna, raspršivši na sve strane jato kokoši, i 
nekako uspije skrenuti na kolski put. 

Gazeći po mokroj travi, priđoše padobrancu. 
Čovječuljak se već bio oslobodio užadi, upravo 
je skidao šljem. 

Na suncu zasja Catina riđa kosa. 

Don Camillo poleti do nje klokanskim sko- 
kovima. 

— Ma je li moguće da ti drugo i ne znaš ne- 
go samo izvoditi ludorije? — zaurla na neća- 
kinju. 

Cat zapali cigaretu, pa će ironično: 

— Da, ovo sigurno nije sport za popove ni 
za seoske bičiće. 

— A tko te tjera na to? — zahripa don Ca- 
millo. 

— Ako je to radio moj otac, zašto ne bih 
mogla i ja? 

— Tvoj je otac to radio zato što je bio rat, 
a rat primora ljude na svakakve ludosti! — 
reče don Camillo. 

— Moj je otac to radio jer je bio hrabar 
čovjek. A ako vojnik pokaže da je hrabar, onda 
zaslužuje poštovanje. 

Stigoše ljudi s aerodroma. Bili su zabrinuti, 
ali ih Cat umiri: 

— Sve je u najboljem redu. Jedina je nesre- 
ća što se tu stvorio moj vele-velečasni ujak pop 
praćen svojim crkvenjakom. Znate kako je: 
nesreća nikada ne dolazi sama. 

Ne slažem se — prigovori don Camillo. — 
Jedina je prava nesreća u tome što se padobran 
otvorio. 

Otrov se toliko žderao od bijesa da nije 
mogao ni riječi izustiti, sve do trena kad se don 
Camillo iskrcao pred župnim dvorom. 

— Pokazat ću ja toj šmrkavici jesam li 
crkvenjak! — reče tonom takve silne mržnje 
da se don Camillo gotovo prestravi. 


136 


Od toga dana Otrova nestade. Don Camillo 
je o njemu čuo tek mnogo kasnije, od Peppo- 
nea. 

Štoviše, sam je don Camillo upitao Peppo- 
nea što se dogodilo s Otrovom da ga nigdje 
nema, a Peppone mu objasni: 

— Samo će vaš Bog znati što mu se dogodi- 
lo! Najprije nije htio ići u vojsku, govorio je 
oda će otići u zeleni kadar. A onda je otišao 
Imjesec dana ranije, pa je izveo tisuću gluposti 
samo da ga prebace u padobrance. U pado- 
brance! Razumijete li vi to? To su oni idioti 
što skaču s padobranom. Možete li vi bar do- 
nekle shvatiti te mlade? 

— Ja ne mogu — odvrati don Camillo. — 
Današnja je mladež posve neshvatljiva. 

— Da poludiš! — usklikne Peppone. — Taj 
nesretnik ne shvaća da više ne možemo mirno 
spavati, jer mislimo na opasnost kojoj se izla- 
že svaki put kad skače. 

— Ali to i nije najgora opasnost — pogun- 
đa don Camillo. 

SVETI JE MIHAJLO IMAO ČETVORA 
KRILA 


Nemoguće je dokučiti vladanje današnje 
mladeži; po svom cinizmu, po svojoj često 
svetogrdnoj drskosti, mladi su naraštaj nemi- 
losrdnih i nedokučivih; neće ustuknuti ni pred 
kakvom zaprekom, možda čak ni pred smrću. 


U dnevnoj sobi kao da se ništa nije promije- 
nilo, ali je don Camilla ipak nešto kopkalo. 
Navika, to ti je smutnja od koje ćeš ponekad 
vidjeti i ono čega više nema; ali će podsvijest 
uočiti promjenu. Nekakav se odnos dbujma, 
punog i praznog, svjetla i sjene, poremeti i to 
će podsvijest osjetiti. 

I četvrti se put don Camillo ogledao i najzad 
otkrio da je nestala malena, vrlo stara slika 
svetog Ivana. 

Desolina nije ništa znala o tome, a nakon 
uzaludne potrage don Camillo zaključi da je 
sliku netko ukrao i reče: 

— Idem odmah prijaviti krađu karabinjeri- 
ma! 

— Ja to ne bih učinila — dobaci Cat koja je 
upravo ulazila u sobu; na njezinoj se kožnoj 
vjetrovki caklila rosa od duge vožnje kroz 
maglu. 

— A zašto? 

— Zato što je slika tu — reče Cat, izvadi 
svetog Ivana iz svoje torbice i objesi ga pono- 
vono na zid. — Ja sam ga odnijela jednom 
tipu u gradu. Kaže da je voljan da izriga petsto 
somova. Ili ti pola milijuna. 

— Ne zanima me — grubo će don Camillo. 
— Tu mi je sliku poklonio moj nekadašnji 
biskup, prije dvadeset godina, i volim je kao 
oči u glavi. Zašto da je prodam? 

— Da ne bude kojekakvih priča — odvrati 
Cat spokojno i krajnje drsko. — Samo zamisli- 
te: vele-velečasnom župniku povjerili nećaki- 
nju na čuvanje i preodgajanje, a nestaška ga 
obdari nezakonitim djetetom! U takvu stanju 
ne mogu natrag majci, znate da bi je pogodila 
kap, pa sam pomislila: poći ću nekamo dale- 
ko, naći ću kakav posao i za svoj račun istresti 
to derište. Ali mi je za to potreban novac. Ako 
ne želite da odem u grad u kol-gerle. 

— Ja imam samo jednu želju: da te grom 
pogodi! — zaurla preneraženi don Camillo. — 

Takvu groznu svinjariju, e, to nisam očekivao 
od tebe! 

— Napraviti sina nije nikakva svinjarija. 

— Huljo, zar nisi pomislila što činiš svojoj 
majci? — vikne don Camillo. 

— Nisam. U onom sam trenutku samo misli- 
la na ono što mi je činio Otrov. 

— Otrov! Pa ti ga nisi mogla vidjeti ni 
mrtva! 

— Znate, zbilja ga nisam mogla vidjeti! To 
je bilo u dva po ponoći! 

Takva je drskost izazivala gnjev Božji i don 
Camillo stisne pesnice: 

— Ovaj put ti nema spasa! Polomit ću ti sve 
kosti! 

— Zar biste se usudili tući jednu ženu u 
ovakvu stanju? — prekori ga Cat. — Ah, vidi 
se da nikad niste bili majka, pa ne možete 
shvatiti... 

Don Camillo je bio čovjek brzih odluka: 
pred tolikom djevojčinom drskošću, izjuri u 
vrt i izvana rastvori staklena krila na prozo- 
ru dnevne sobe, koji je bio zaštićen čvrstom 
željeznom rešetkom. 

— Drži se što dalje, da te ipak ne dohvatim 
i zadavim, pa mi kaži: dakle, onaj te nitkov 
uvalio u škripac? 

Cat je bila sjela ispred ognjišta, na kojem 
je gorjela vatra, i sad najprije zapali cigaretu, 
pa mirno odvrati: 

— Ja nisam u škripcu, vele-velečasni ujače. 
U škripcu ste vi. Osim toga, tu nije umiješan 
nikakav nitkov. Da nisam htjela, zna se da 
Otrov... 

— Otrov! — rikne don Camillo stežući rešet- 
ku. — Taj zlikovac mora osjetiti sve posljedice 
odgovornosti. Moraš se odmah vjenčati! 

Djevojka se naceri: 

— Ama, vele-velečasni ujače, ta valjda ne 
spadamo među one primitivce koji radi spasa 
obiteljske časti žene djecu od četrnaest godi- 
na? A ta djeca zatim opet donose na svijet novu 
djecu, poput kunića, pa se opruže ispod porti- 
ka općine ili na trgu, jer smatraju da im je 
društvo dužno dati i hranu i smještaj? Je li to 
katolički moral? Kako možete brak dvoje 
glupe djece smatrati sakramentom? Je li to 
poštovanje obitelji? Mnogo je nemoralnije 
vjenčati dvoje neodgovornih nego pustiti u 
promet dvjesta nevjenčanih majki! Upravo 
zato što cijenim i obitelj i brak, nikad se neću 
udati za onakva poremećena kretena kakav je 
Otrov! Reparativan brak! Da biste začepili je- 
dnu rupicu, otvarate drugu, ali metar široku! 
Da, kakve li ozbiljnosti! Ako hoćeš da voziš 
jednoga glupog »fiću«, onda +moraš položiti 
strašan ispit i za to dobiti odobrenje; a da stupiš 
u brak i stvoriš obitelj, što je za društvo tisu- 
ću puta važnije, teže i opasnije, ne treba ti dru- 
go nego da kažeš »da« pred nekakvom popeti- 
nom! 

Obješen na rešetku, don Camillo se jezivo 
mučio, s njega su lili i znoj i bijes. 

— Strpat ću te u internat — zahripa. 

— Od jučer sam punoljetna, velečasni. Nitko 
mi ništa ne može nametnuti protiv moje volje. 

Nemoćan da zubima pregrize koju šipku s 
rešetke, don Camillo zaurla: 

— Uzmi sliku, prodaj je i tornjaj se u pakao! 

Cat baci opušak na žar, ustade, uze sliku, 
spusti je u torbicu i uputi se prema vratima: 

— Okej, velečasni — reče. — Ako bude 
muško, dat ću mu ime Camillo. 


Peppenova je žena bila opsjednuta jednom 
željom: htjela je krzno. Ne krzno kao u kakve 
filmske zvijezde, da se razumijemo, nego stvar- 
čicu koja neće stajati više od milijunčića. A 
Peppone je bio čvrsjo odlučio da ne popusti. 

— Samo zamisli! Već me optužuju da sam 
se poburžujčio, a ja još kupujem krzno! 

— Nismo u Kini, u nas nema crvene garde 
— odvrati mu žena. 

— Ali smo u selu, gdje će se naći tisuću njih 
koji će govoriti da sam pojeo narodne pare i 
da sam se obogatio na njihovoj grbači. 

— Gluposti! Dućan je tvoj, otvorio si ga 
svojim parama, a i mojim! 

— Marija! Zar ne možeš shvatiti da sam 
sebi skačem u usta ako se na trgu derem da 
narod pati, a istodobno tebi kupujem krzno? 

— A ti se više nemoj derati da narod pati. 
Vraga pati, vozi se u automobilima! Uostalom, 
ako netko zbilja pati, onda će jednako patiti, 
imala ja krzneni kaput ili običan ogrtač. 

Uto netko zakuca na vrata, pa je Peppone 
mogao malko odahnuti. 

Pepponeova žena ode da otvori, pa se vrati 
uvodeći Cat. 

— Gospodine predsjedniče — reče Cat — 
molim vas za jednu informaciju. 

— Izvolite poći u općinu i obratiti se tajni- 
ku — odgovori Peppone. 

— Ne mogu — reče Cat. — Otac moga djete- 
ta nije tajnikov, nego predsjednikov sin. 

Peppone ju je gledao otvorenih usta: 

— Gospođice, jeste li ludi? 

— Nisam. Akušer kaže da očekujem dijete. 

— Očekujte ga gdje god znate, ali ne ovdje! 
— bijesno zaurla Pepponeova žena. 

— Vrlo dobro — prihvati Cat spokojno. — 
Kako me je ujak najurio iz kuće, a otac moga 
djeteta, to jest Otrov, služi vojsku, očekivat ću 
dijete na stepeništu pred vratima, općine. 

— Nije mi poznato da je moj sin Michele 
imao odnos s vama! — Peppone će odlučno, 

— Meni jest poznato — isceri se Cat. — A 
za koji mjesec bit će još bolje poznato. 

Pepponeova je žena drhtala od bijesa. 

— O tim stvarima morate raspraviti s mojim 
sinom — vikne. — Mi s time nemamo nikakve 
veze. Gubite se! 

— Samo čas, Maria — umiješa se Peppone. 
— Ovoj nisu svi kotači na broju, ona ti je 
kadra kao od šale napraviti skandal! 

— Baš je to kazao i moj velečasni ujak, ali 
je izrigao pola milijuna samo da me skine s 
vrata. 

— Ah, droljo! — prasne Pepponeova žena. 
— Tako, dakle, hoćeš da iskoristiš delikatan 
položaj moga muža i da nas ucijeniš! Misliš da 
ćeš nas prisiliti da pristanemo na brak! 

— Brak? — isceri se Cat. — Pa što vi misli- 
te, da će se lijepa i zdrava djevojka kao ja 
udati za fakina i kretenčića kao što je vaš sin? 

Peppone u letu zgrabi ženu koja se bila 
ustremila na Cat kao da će je razderati. 

— Gospođice — reče Peppone — ako ne 
mislite na brak, biste li mi objasnili što hoćete? 

— Hoću da odem odavde. Da imam svoj 
stančić, rodim dijete i odgajam ga za svoj ra- 
čun. Nemam nikakve namjere da stvorim ne- 
kakvu bezveznu obitelj udajom za poremećena 
tipa kakav je vaš sin. Ja imam svoje dostojan- 
stvo i svoja moralna načela! 

— Čuj ti nju! — stade zavijati Pepponeova 
žena. — Još se usuđuje govoriti o dostojanstvu 
i moralu, nakon onog što je napravila! 

Cat je sjela i zapalila cigaretu. 

— Dabome, gospođo — odvrati smješkajući 
se. — Ja sam s vašim sinom napravila u dlaku 
isto što ste i vi napravili sa svojim mužem. 
Ukoliko vaš prvi sin nije nekakvo čudo pri- 
rode, nošeno samo četiri mjeseca. Sva je razli- 
ka u tome što se ja ne ponižavam, ne grcam 
i ne prijetim da ću se baciti pod vlak ako se 
ne udam! 

— Ja nikad nisam prijetila da ću se baciti 
pod vlak! — prosvjedovala je Pepponeova že- 
na. 

— To je točno — priznade Peppone. — 
Ona je prijetila da će se baciti u rijeku. Djevoj- 
ko, hoćete li mi najzad reći što tražite on nas? 

— Ništa ne tražim, samo želim pošten posao. 

— Posao? Ja vam ne mogu naći nikakav 
posao! 

— Gospodine predsjedniče, s parama koje 
mi je dao moj velečasni ujak kupila sam divan 
polovni karavančić i još sam unajmila i na- 
mjestila dvije sobice u Rocchetti. Naokolo ću 
prodavati vašu robu, a vi ćete mi davati provi- 
ziju po komadu. 

— Zašto se ne obratite izravno tvornicama? 
— progunđa Peppone. 

— To sam već pokušala, ali su svugdje od 
mene tražili nekakve osobne protuusluge, za 
koje nemam želuca. Vidite, ja se u javnosti ne 
bih pojavila kao vaša zastupnica nego kao vaša 
konkurentica. 

Djevojka je zaista bila beskrajno podmukla; 
naime, još je iz dvorišta čula prepirku između 
Pepponea i njegove žene i sad se time lukavo 
poslužila: 

— Nemojte se čuditi, gospodine predsjedni- 
če. Ja poznajem ljude. Oni se više raduju tu- 
đoj nesreći nego svojoj sreći. Seljak se raduje 
kad mu je urod dobar, ali se još više raduje 
kad je u njegova susjeda slab. Isto vam je tako 
u vjeri: ima puno ljudi koji se vladaju i žive 
kao kakvi sveci, ali ne uživaju toliko u tome 
što će ići u raj, koliko u tome što će drugi ići 
u pakao. U politici, ista pjesma: vaši proleteri, 
koji ništa nemaju, zapravo se ne bore da po- 
boljšaju svoj položaj nego da pogoršaju polo- 
žaj onih koji imaju. Gospodine predsjedniče, 
ako ne možemo računati na dobrotu i razum 
bližnjeg svoga, zašto ne bismo izvukli korist 
iz njegove zlobe i gluposti? Zašto bi vaša žena 
morala izgledati kao kakva seoska domaćica, 
zašto joj ne biste kupili krzneni kaput i ovoli- 
ki briljant? Masa njih će vas mrziti, i kupovat 
će kod mene samo da napakoste vama. A mi 
ćemo praviti izvrsne poslove! 

— Ja kažem da bi vrijedilo pokušati — reče 
Pepponeova žena. — Ova prokletnica zna mo- 
žda više od samog vraga. 

Međutim, njezina je ocjena bila pogrešna: 
Cat je nedvojbeno znala najmanje dvostruko 
više od vraga. 

Ljepša, zamamnija i podmuklija nego ikad, 
Cat je sve osvojila na juriš i preplavila općinu 
strojevima za pranje rublja i pranje posuđa, 
hladnjacima, televizorima, tranzistorima i sli- 
čnom robom. 

Ne znajući kakav silan promet teče na stra- 
žnja vrata, ljudi su pucali od sreće gledajući 
kako je u Pepponeovoj trgovini sve manje ku- 
paca. A kad bi ugledali gospođu Mariju u bun- 
di i s briljantom, cerekali bi se i unaprijed 
uživali što će doći tren kad će jadnica 
morati da proda i krzno i briljant, da bi zače- 
pila kakvu rupu u poslovnom knjigovodstvu. 

Nakon četiri mjeseca, Cat je već imala golem 
promet i sve je išlo glatko, kao podmazano, 
kad se najednom pojavi Otrov, došavši na 
kratak dopust. 

Dolazak mu je bio teatralan, kako se to i radi 
ondje, u kraju melodrame. Peppone je upravo 
s tribine na trgu grmio o Vijetnamu i barbar- 
stvu američkog militarizma. Bio je u punoj 
brzini, izgovorio je riječ »instrumentalizacija« 
tako točno i glatko da se činilo kao otisnuta 
rukom sama Bodonija, kad najednom ugleda 
nešto od čega osta nijem, otvorenih usta. U 
prvom je redu stajao Otrov u uniformi pado- 
branca. Kao da je bio dva i pol metra visok, 
i Pepponeu pade na pamet da mu još samo 
fale krila na ramenima i mač u ruci, pa da bude 
pravi sveti arkanđeo Mihajlo. 

Sad mu odjednom bi dosta i Vijetnama i 
Amerike, pa naglo skrati stvar: 

— Na što mi odgovaramo proročkim pokli- 
kom: »Živjela sloboda!«, »Živio mir!« 

Ali, nasuprot Pepponeu, njegova žena, kad 
je ugledala Otrova, odmah je bez ikakve ograd- 
be zaključila da joj sin ima na ramenima veli- 
čanstvena krila a u desnici steže mač. Čak je 
ugledala i zlatnu aureolu nad glavom svoga 
sina. Zaplakala je, prirodno, i izustila upravo 
ono što je htjela prešutjeti: 

— A sad, Michele, što ćemo učiniti s onom 
jadnom Cat? Samo da znaš kako je sposobna, 
kako radi... 

Otrov odgovori da nema pojma, ali mu maj- 
ka objasni da djevojka očekuje dijete, a on 
valjda neće dopustiti da mu se vlastita krv 
potuca po svijetu. 

Otrov odlučno skoči na motocikl i krene 
prema Rocchetti. 

Jadnu djevojku sretne na Stradacciji; nao- 
kolo je ležala nekakva prozračna maglica od 
koje se kraj činio kao iz bajke. 

Cat se vozila u svom karavančiću krcatom 
električnim aparatima i Otrov je zaustavi. 

Djevojka problijedi i očajnički stegne volan. 
Jadna mala, nestalo joj daha; nije to svaki- 
dašnja stvar, na pustoj seoskoj cesti sresti 
svetog Mihajla osobno, koji k tome ima četvo- 

ra krila, dvostruku zlatnu aureolu i veliki 
ognjeni mač u desnici. 

— Zar si na dopustu? — promuca Cat. 

— Da. Rekli su mi da očekuješ dijete od 
mene. 

— To sam i ja čula — priznade Cat. — Ali, 
ne očekujem nikakvo dijete. 

— Još bolje — reče sveti Mihajlo vitlajući 
ognjenim mačem. — Samo ne razumijem zašto 
si svom ujaku i mojima rekla takvo nešto, kad 
između mene i tebe nikad baš ničega nije bilo. 

Sad Cat opazi da sveti Mihajlo ima samo 
dvoja krila i da mu mač nimalo ne plamti. 
Zatim joj se pogled sasvim razbistri, i ona 
dođe k sebi. 

— Zar nemam i ja pravo na mjesto pod 
suncem? — odgovori. — Morala sam se nekako 
srediti! To mi je bio jedini način da natjeram 
ujaka da ispljune lovu, a tvog oca da mi da 
posao! Ili možda misliš da samo ti imaš pravo 
na život? 

— Ne mislim — zagunđa Otrov. — Zanima 
me samo zašto si izabrala baš mene? 

— Baš tebe! — žestoko će Cat koja je sada 
također vitlala ognjenim mačem i činila se kao 
kakva Ivana Orleanska. — Pa, tko si ti? Zar 
nisi i ti buntovnik poput mene? Nisi li od onih 
koji protestiraju protiv ovoga prljavog i gnji- 
log svijeta? Ako i pripadamo različitim klano- 
vima, zar nismo jednaki? Odgovori mi, veliki 
Otrove, veliki buntovniče: zar ti se sviđa ovaj 

odvratni svijet koji su stari kreteni izgradili i 
koji bi htjeli nametnuti i nama? Odgovori: 
zar zaslužuju ikakav obzir ti licemjerni i gnus- 
ni starci? Da ti nisu u pukovniji s kosom frizi- 
rali i tvoj revolucionarni duh? 

— Nisu! 

— Pa, kad je tako, zašto se ne bismo poslu- 
žili tim idiotskim i lažljivim starcima da izgra- 
dimo onakav svijet kakav se nama sviđa? 
Kukavice i licemjeri se boje skandala? Izvrsno! 
Ja sam im utjerala strah u kosti prijeteći 
skandalom. Ti si mi poslužio kao izgovor; 
iskoristila sam tvoje ime jer sam te držala 
svojim istomišljenikom. Zar to nisi? To ti ne 
ide pod kapu? Hoćeš li poći kući i objasniti 
svojima da nije istina, da nemaš veze s tim, 
da si dobar dečko, a ja da sam flundra? Dobro, 
idi! 

— Neću — odgovori Otrov. — Nisam se 
promijenio, i znam što znači solidarnost. Me- 
đutim, ne bi bilo zgorega... 

— Što? 

— Ako si već kazala da očekuješ dijete od 
mene, onda ne bi bilo zgorega da ga i napravi- 
mo. Protest bi bio konkretniji. 

— Ja se ne slažem s krajnostima — reče 
Cat. — Osim toga, ti nisi moj tip. 

— Atko bi bio tvoj tip? — pobuni se Otrov. 
— Onaj usrani Ringo? Razbit ću mu glavu! 

— Nemoj! Zahvaljujući njemu, prodala sam 
jedan hladnjak njegovoj tetki, jedan stroj za 
pranje posuđa njegovoj sestri, a jedan stroj 
za pranje rublja njegovu zetu. Uostalom, nisam 
ni kazala da je Ringo moj tip. 

Otrov odmahnu glavom: 

— Ne razumijem zašto ja ne bih bio tvoj tip. 

— Da li već skačeš? 

— Na tečaju sam među najboljima. Kažu 
da nešto vrijedim. 

— Kao ja? 

— Ti nisi vrijedna, ti si luda. Umijem se 
snaći i u judu, a učim i karate. 

— To je već dobar korak naprijed — prizna- 
de Cat. 

— A što se tiče djeteta — Otrov se vrati na 
glavnu temu — kako ćeš se izvući kad budu 
vidjeli da od toga nema ništa? 

— Već imam svoj promet, svoje kupce. Ali, 
zasad ti moraš igrati svoju ulogu. 

— Svakako. Otrov je mlad, ne izdaje mlade. 

— Koliko ćeš ostati? 

— Sutra ujutro odlazim. Ako hoćeš, dat ću 
ti svoju adresu, mogla bi ti zatrebati. 

— Ne vjerujem. Ali, ipak mi je daj! Evo ti 
moje posjetnice. 

— Fino. Može se dogoditi da mi u kasarni 
zatreba hladnjak. 

Dobivši posjetnicu firme Cat, sveti Mihajlo 
istrgnu jedno pero iz svojih prebijelih krila, 
ispisa na nj svoju adresu i predade ga djevoj- 

ci. Zatim ode bez pozdrava. Takva je današnja 
mladež: tvrda. Dapače: kamena. 

Gledajući ga kako odlazi kroz maglicu, Cat 
utvrdi da ipak ima četvora, a ne samo dvoja 
krila. 

— Znala sam da se nisam prevarila — pro- 
gunđa pokušavajući ubaciti u prvu a da nije 
pritisnula kvačilo. 

U MODI JE OVČJE ZAVIJANJE 


Najnovije licemjerje: nekada se zli trudio da 

izgleda dobar, a danas se često događa da se 

dobri upinje iz sve snage kako ne bi izgledao 

kakav jest, nego obratno. I ovca zavija poput 

vuka, a pravi vuci — koji su, međutim, preru- 
šeni u ovčice — bleje. 


Don Camillo je na vatri ognjišta u dnevnoj 
sobi pekao kestenje, kad ga naglo trgnu pozna- 
ti glas: 

— Dobar dan, vele-velečasni ujače! 

Župnik se ne okrenu, samo odvrati: 

— Bili smo se dogovorili da više nikad ne 
zakročiš ovamo. 

— Pa, tako nekako — reče Cat. — Ali sam 
doznala da sam vam potrebna, pa sam svlada- 

la svoje gađenje prema ovoj mišjoj rupi i 
evo me. 

— Ti da si meni potrebna? — zaurla don 
Camillo. 

— Ne ja osobno, nego vam je potreban do- 
bar hladnjak od svojih dvjesta litara, s lednja- 
kom. 

Don Camillo povuče tiganj s vatre, skoči na 
noge i okrene se mrskoj djevojci. 

— Tornjaj se u pakao sa svojim hladnjaci- 
ma — poviče prijetećim glasom. 

— Daj Bože! — nasmija se zlobnica. — 
Kakve bih izvrsne poslove napravila ondje 
dolje! 

Zatim mirno izvuče iz torbice ilustrirani 
katalog i raširi ga na stolu. 

— Ovaj je hladnjak kao stvoren za vas. U 
dvanaest rata, nećete ni osjetiti. 

— Što će meni hladnjak? — rikne don 
Camillo. 

— U prvom redu, sklopit ćete dobar posao, 
jer ću vam ga dati s velikim popustom. Drugo, 
čim kupite od mene, zabijate cviku Pepponeu. 
Treće, taj isti hladnjak, možete mi pokloniti 
kao vjenčani dar kad se budem udala. 

Don Camillo osta otvorenih usta. 

— Ah, tako, udaješ se! 

— Zna se da ću se i ja jednom udati. Zar 
vam izgledam takva da ne bih znala sebi naći 
muža, pored tolikih kretena u prometu? 

Od razočaranja se don Camillov bijes udvo- 
struči. 

— Dakle, nema nade da se izbjegne skandal! 
— vikne. 

— Ah, a za vas nije skandal kad žena done- 
se na svijet dijete pošto je svega dva-tri mjese- 
ca u braku? Je li to taj moral kojem su vas 
učili u sjemeništu? 

— Opet počinješ? — prasne don Camillo 
lupajući pesnicom po stolu. 

— Neću, ako pristanete na mjesečne rate 
po osam tisuća lira. 

Djevojčina je drskost bila bezgranična, i don 
Camillo više nije mogao vladati sobom: 

— Besramnice! Najprije si mi odnijela sve- 
tog Ivana, a sad još hoćeš da mi odnosiš osam 
tisuća lira mjesečno? 

— Eh, kakve bi žrtve podnio jedan ujak za 
svoju malu nećakinju, siroticu i trudnu, samo 
kad ne bi bio pop? — zacvili obješenica. 

Cat je uvijek bila vrlo lijepa, bezobrazna i 
podrugljiva; ali je sad u njenim očima ležala 
sjenka tuge. Pored toga, bila je nešto deblja i 
nezgrapnija. 

— Evo, tu je ugovorčić, samo se potpišite 


— objasni ujaku. — Evo ovako: neka ostane 
tu, pa vi razmislite. 

— U redu, razmislit ću — progunđa don 
Camillo. 


— Dobro — reče Cat. — A sad prijeđimo u 
dućan. 

— U kakav dućan? 

— U vaš. Hoću da se ispovjedim. 

— I ja da te ispovjedim? — užasnuto zaur- 
la don Camillo. — Ja? 

— Dabome — spokojno će Cat ljušteći ke- 
sten. — Ako je Krist saslušao Magdalenu, zašto 
mene ne može saslušati nekakav bijedan seoski 
župnik? Zar ste možda veći od Krista? 

— Nisam! — zaurla don Camillo. — Ali sam 
brat tvoje majke, i ne znam što ću s takvom 
nećakinjom kao što si til 

— Tu rod nema veze. Ja sam ovamo došla 
kao grešnica i hoću da se ispovjedim župniku. 

— Idi nekom drugom župniku da pred njim 
istreseš svoju crnu bezdanu vreću! 

— NeE, vele-velečasni ujače! Vi znate sve, pa 
će biti lakše. 

— Neću! S tobom ne mogu biti dovoljno 
ozbiljan. Tebe ne mogu suditi nepristrano, 
kako valja. 

— Fućka se meni za vaš sud, velečasni. Vi 
niste Gospodin Bog. Vi samo slušate, podnosite 
izvješće Gospodinu Bogu, a on poslije odlu- 
čuje. Shvaćam da vas peče ona slika svetog 
Ivana. Pop osjeća svet prijezir prema novcu. 
Ali, naravno, prema tuđem novcu. Međutim, 
jao onome tko dirne u njegov novac! 

— Nije me briga za sliku! Dao bih ti sve što 
imam, samo da mi se skineš s vrata. Gadi mi 
se tvoje nemoralno vladanje! 

— Pošteno raditi nije nemoralno — otpovr- 
ne Cat. — A moj je rad pošten, jer ga obavljam 
na svjetlu dana! 

— Kad govorim o nemoralu, mislim na rad 
koji nisi obavila na svjetlu dana nego u mraku, 
i od kojeg će ubrzo doći na svijet jedno ne- 
sretno biće bez oca. Uz to, gadi mi se tvoja 
podmuklost. Znaj da sam shvatio tvoju perfi- 
dnu igru: osvećuješ se čovjeku koji te je une- 
srećio, tako što mu upropašćuješ roditelje 
otimajući im kupce. 

Djevojka se nasmije: 

— Nema tu nikakve otimačine. Ja znam 
prodavati bolje od njih, i prodajem više od 
njih. Oni čekaju da im riba uleti u mrežu, a 
ja ribu tražim i nalazim. Isto se događa i s 
vama. Vi župnici dangubite u foteljima kao 
kakvi poreznici, i čekate da vam ovčica dođe. 
Nesreća je u tome što u porezni ured ovčica 
mora doći da bi se dala ostrići, inače joj 
zaplijene ležaj i šalju je na robiju. Ali ovčicu 
nikakav zakon ne tjera da dođe ovamo. Vele- 
časni ujače, ako želite osvojiti svoje klijente, 
morate se ugledati na mene: morate ih sami 
potražiti. To su novi popovi poput don Chi- 
chija shvatili, pa zalaze u gostionice, na zaba- 
ve, idu u tvornice da rade kao radnici. Tako 
se nauče piti, kockati, psovati, plesati shake, 
mrziti posjednike. Zatim se eventualno ožene 
i tako izbjegnu pogibi da se pretvore u biro- 
krate kakvi ste vi, stari župnici. 

— Ako si došla ovamo da nižeš takva sveto- 
grđa, bit će ti bolje da se izgubiš! — rikne don 
Camillo. 

— Došla sam da se ispovjedim. Ako odbijate 
da me ispovjedite, tužit ću vas biskupovu 
tajniku! 

— U redu — predade se don Camillo i upu- 
ti se krupnim koracima prema crkvi. 


Cat kleknu pred ispovjedaonicom: 

— Oče, oprostite mi jer sam zgriješila — 
reče podmuklica. — Najprije da vam ispričam 
grijeh koji mi najteže pritišće srce, jer sam ga 
počinila iz zlobe. 

— Govori, kćeri, slušam te. 

— Iskoristila sam naivnost jednog starog 
seoskog župnika; uvjerila sam ga da očekujem 
dijete, i tako ga prisilila da mi da novaca, a 
novac mi je bio potreban da njime počnem 
raditi. I dalje, jutros sam se opasala plahtom 
da bih ga zavarala i podvalila mu hladnjak. A 
zatim sam mu sve kazala, podlo se koristeći 
tajnom ispovijedi kako bih izbjegla kazni. 

— Kćeri — s užasnim naporom izgovori don 
Camillo — u dlaku istu igru je prije godinu 
dana namjestio tip koji me je noću bio istukao. 
Ja sam poštovao tajnu ispovijedi, ali sam ga 
poslije ipak ispratio nogom u tur, 

— Errare humanum est, diabolicum perse- 
verare'! — opomene ga Cat. — Bog vam ovaj 
put ne bi oprostio. 

— Kćeri, nadam se da ću uz pomoć Gospodi- 
na savladati svu svoju gorčinu. Kažeš mi, 
dakle, da između tebe i onoga mladića nije bilo 
grešnih odnosa? 

— Nisnjim,ni bilo s kim drugim — potvrdi 
Cat. — Stidim se to kazati, ali tako je. 

— Kažeš, dalje, da su, unatoč svim vanjskim 
znacima, u tebe čvrsta moralna načela? 

— Nisu! Meni se fućka za vaš moral. Samo 
kažem da dosad nije naišao pravi tip. 

— Kćeri, kročiš putem grijeha. Grijeh nije 
samo u djelima, nego i u riječima, u mislima 
i propustima. Grijeh je izazvati skandal kao 
što si ti učinila. Nije dovoljno da djevojka 
tijelom ne počini grijeh. Ne smije se vladati 
kao grešnica. U tvom osobnom slučaju, počini- 
la si težak grijeh, ali ne time što si prevarila 
svoga starog ujaka svećenika, nego što si je- 
dnog nedužnog mladića okrivila za težak prije- 
stup. Što će kazati taj mladić kad bude doznao 
da si ga lažno potvorila? 

— Već zna — reče Cat. — O tome smo već 
razgovarali. 

— Ištoti je rekao? 


'* (Lat.) Griješiti je ljudski, nagovarati (na zlo) 
đavolski (Prev.) 

— Jadan kreten, što mi je drugo mogao 
kazati nego da nema ništa protiv toga? 

— Kćeri, zar ti se ne čini ružnim uraditi 
ono što je na štetu toga jadnog dječaka? 

— Ali ja ništa ne kanim učiniti protiv njega! 
— usprotivi se Cat. 

— Kaniš se udati za njega, kćeri, to je jasno. 
Zar zaista, iskreno, misliš da je tolik grešnik 
da je zaslužio takvu kaznu? 

— Ne kanim se udati za njega zato da ga 
kaznim, nego zato što mi se sviđa — reče Cat. 

— Ako nećeš da ga kazniš, zašto činiš toliko 
zlo njegovu ocu, zašto mu preotimaš zaradu? 

— Ja zapravo radim za Pepponea — prizna- 
de Cat. — Tobože mu konkuriram, ali zapravo 
prodajem njegovu robu. 

Don Camillo se u sebi obrati za pomoć Kri- 
stu: 

— Gospodine, pomozi mi. Prvi put mi se 
događa da ispovijedam vraga osobno. Što da 
učinim? 

— Don Camillo — odvrati dalek Kristov 
glas — treba znati da li se djevojka kaje ili 
ne kaje. Sve ovisi o tome. 

— Kćeri — don Camillo upita Cat — kaješ 
li se za sve što si počinila? 

— Niusnu — odvrati ta živa kuga. — Nikad 
se ne kajem kad učinim nešto što valja! 

— Gospodine, jesi li čuo? Nema kajanja! 

— Upravo ono što sam i očekivao od nje — 
odvrati Krist. 

— Ego te absolvo! — jaukne don Camillo. 
— Za pokoru poći ćeš do kapelice na nasipu 
pa ćeš pred svetom slikom Majke Božje izmo- 
liti po tri očenaša, zdravomarije i slaveocu. 
Požuri, kćeri, smiluj se starom seoskom župni- 
ku koga grčevito razdire želja da te pošteno 
ispljuska! 

Don Camillov je glas treperio od teške bor- 
be što se u njemu vodila, i to Cat osjeti pa 
odjuri kao srna. 

Tren-dva kasnije zagrmi motor djevojčina 
auta, a don Camillo izađe iz ispovjedaonice i 
ode da iznese tugu srca svoga Kristu s glavnog 
oltara. 

— Gospodine, ako je ta mladež, koja se 
tako igra s najvećim svetinjama, naš novi 
naraštaj, što će se dogoditi s vašom Crkvom? 

— Don Camillo — spokojnim će glasom 
Krist — neka te ne straše ni filmovi ni novine. 
Nije istina da su Bogu potrebni ljudi, nego je 
ljudima potreban Bog. Svjetlost postoji i u 
svijetu slijepaca. Rečeno je: »Imaju oči, a ne 
vide«; svjetlost neće nestati samo zato što je 
oči ne vide. 

— Gospodine, zašto se ta djevojka tako 
vlada? Zašto mora ucjenom, otimačinom, kra- 
đom, podvalom dobiti nešto što bi lako dobila, 
samo kad bi pitala? | 


! (Lat.) Odrješavam te (grijeha) (Prev.) 

— Jer je i ona, poput mnogih mladih, opsje- 
dnuta strahom da će je držati poštenom. To 
je novo licemjerje: u svoje su vrijeme nepo- 
šteni nastojali da ispadnu pošteni. Danas se 
pošteni upravo očajnički trude da ispadnu 
nepošteni. 

Don Camillo raširi ruke: 

— Gospodine, kakav je to vjetar ludosti? 
Ne znači li možda to da se krug zatvara i da 
svijet naglo srlja u propast? 

— Don Camillo, čemu toliki pesimizam? 
Onda bi moja žrtva bila uzaludna? Zar je moja 
misija među ljudima propala zato što je nji- 
hova zloba jača od Božje dobrote? 

— Nije, Gospodine. Samo sam htio reći da 
Svijet danas vjeruje samo u ono što vidi i 
opipa. Ali postoje neke bitne stvari koje se ne 
mogu vidjeti i ne mogu opipati: ljubav, dobro- 
ta, milosrđe, poštenje, stid, nada. I vjera. Stva- 
ri bez kojih se ne može živjeti. To je propast 
koju sam spomenuo. Čini mi se da čovjek 
uništava svu svoju duhovnu baštinu, jedino 
pravo bogatstvo koje je zgrnuo u toku tisuć- 
ljeća. Jednog dana, koji nije tako dalek, pre- 
tvorit će se opet u divljaka iz spilje. Spilje će 
biti visoki neboderi puni fantastičnih strojeva, 
ali će u čovjeku duh biti kao u spiljskog divlja- 
ka. Gospodine, svijet strepi od užasnih oružja 
od kojih se raspadaju i ljudi i stvari. Ali ja 
vjerujem da samo ona mogu čovjeku vratiti 

njegovo bogatstvo. Jer će uništiti sve, a čovjek, 
oslobođen robovanja zemaljskim dobrima, po- 
novo će potražiti Boga. I naći će ga, pa će 
ponovo stvoriti onu duhovnu baštinu koju 
danas upravo uništava. Gospodine, ako se sve 
bude tako dogodilo, što možemo mi učiniti? 

Krist se nasmiješi: 

— Ono što čini seljak kad rijeka provali 
nasipe i preplavi polja. Valja spasiti sjeme. 
Kad se rijeka vrati u svoje korito, zemlja opet 
izbije i sunce je osuši. Ako je seljak spasio 
sjeme, može ga baciti u zemlju koja je još 
bolje oplođena riječnim muljem, a sjeme će 
dati plodove, i zlatno, nabreklo klasje dat će 
ljudima kruh, život i nadu. Valja spasiti sje- 
me: vjeru. Don Camillo, treba pomoći onima 
koji još vjeruju i vjeru im održati neokaljanu. 
Duhovna se pustoš svaki dan sve više širi, svaki 
dan presuše nove duše jer su ostale bez vjere. 
Ljudi od mnogo riječi a nikakve vjere svaki dan 
sve više uništavaju duhovnu baštinu i vjeru 
drugih. Ljudi svih rasa, svih društvenih sloje- 
va, svih kultura. 

— Gospodine — upita don Camillo — hoćeš 
li možda kazati da je demon postao tako lukav 
da se kojiput preruši u svećenika? 

— Don Camillo! — opomenu ga Krist — 
smiješeći se. — Jedva sam se izvukao iz sosa 
na Koncilu, a ti bi kanda htio da me uvališ u 
neki drugi sos? 

— Gospodine, oprosti mi — ispriča se don 
Camillo — glava mi je puna vjetra. Što da 
učinim? 

— Potpiši ugovor za hladnjak. 

— Gospodine, zar se i ti baviš kućanskim 
aparatima? 

— Ja se ne bavim, ali se ona jadna djevojka 
bavi. 

Don Camillo se vrati u dnevnu sobu sa zbr- 
kom u glavi; nikako nije mogao progutati to 
da je Krist nazvao Cat »jadnom djevojkom«. 
Međutim, ipak je potpisao ugovor; to mu ipak 
nije išlo glatko — da li od dima iz kamina, ili 
od paklenog zadaha sumpora što ga je za 
sobom ostavila Cat, tek oči su mu suzile. 

SPOMEN JEDNOG DAVNOG 
STUDENOG 


Na javu ponovo izbija izgubljeni don Chichi. 

Izliječen od svoje bolesti, sagradio je jednu 

cestu i likvidirao jednu župu, pa sad opet 

preuzima svoje mjesto uz don Camilla. Ali 

vrag izvodi nov pokus, s određenom namjerom 
da mu proda hladnjak. 


Don Chichi je jednog lijepog dana bio ne- 
stao, a don Camillo je o tom događaju oba- 
vijestio kuriju, ali su mu odgovorili da se za 
to zna, neka se ništa ne brine. 

I don Camillo se nije brinuo. Dapače, njega 
bi eventualno mogla zabrinuti popićeva prisu- 
tnost, ali odsutnost nipošto. Dakle, popića je 
izbacio iz svojih misli, ali je četiri mjeseca 

kasnije u gradu sreo jednog župnika iz brda, 
bivšega kolegu iz sjemeništa, od koga je doznao 
da je don Chichiju, kad je nestao, bila dodije- 
ljena malena župa Rughino, ona ista što je 
bila namijenjena don Camillu po kazni. 

— To je vrlo dinamičan mladić — reče don 
Camillu popina iz brda. — Znaš, Rughino ti je 
pusto seoce, sve što je sposobno, i muško i 
žensko, radi u inozemstvu, kod kuće su ostali 
samo starci i starice, čuvaju djecu i kuće. Selo 
je samo tri kilometra udaljeno od Lagarella, 
ali je do prije nekoliko tjedana od jednoga do 
drugog mjesta valjalo pješačiti devet kilome- 
tara; nije bilo direktnog puta i falio je nekakav 
mostić. Stara priča. U redu. Ti starci, uz po- 
moć starica i odraslije djece, navalili su raditi 
kao ukleti i sad najzad imaju cestu. I to zahva- 
ljujući tvom don Chichiju, jer je on to pokre- 
nuo, proučio što treba i organizirao radove, 
pa je i sam radio kao konj, da si ga vidio kako 
je baratao krampom i lopatom! 

— Baš mi je milo — reče don Camillo. — 
To je don Chichiju jamačno pričinilo veliko 
zadovoljstvo. 

— I jest i nije — nasmije se popina. — Vi- 
diš, sad kad su dobili cestu, oni iz Rughina 
više ne žele da se napajaju don Chichijevim 
socijalnim propovijedima, i u nedjelju radije 
dolaze k meni na misu, iako moraju pješaćiti 
šest kilometara do mene i natrag. Mislim da 

bi don Chichi, kad bi ga samo valjano iskori- 
stili, sredio cijelu mrežu cesta u brdima. 

Ideja je nedvojbeno bila dobra, ali je kurija 
kanda ne htjede razmotriti, i tako se dogodi 
da nakon nekog vremena sam biskup pozva 
don Camilla na razgovor. 

— Naš se don Francesco — započe biskup 
— sad posve izliječio. Bio je zapao u duhovnu 
krizu pa smo ga poslali na liječenje u Rughino, 
gdje je dobri momak napravio mnoge velike 
stvari, nagovorio je svoje župljane da izgrade 
cestu o kojoj su snivali već stoljećima. Mi smo 
je s civilnim vlastima svečano otvorili. Gospo- 
din je prefekt bio oduševljen don Francescom, 
nije znao kako da ga pohvali. 


— Baš mi je drago! — uskliknu don Camil- 
lo. — To je izvanredan uspjeh. 

— Izvanredan dvostruk uspjeh — dopuni 
ga biskup. — Jer, upravo zahvaljujući tome 


što su Rughino i Lagarella sada povezani, mo- 
žemo ukinuti tako suvišnu župu kakva je 
Rughino. I don Francesco je završio svoju mi- 
Siju, pa je sada slobodan i može se vratiti va- 
ma, da vam pomogne, don Camillo. 

— Pravo da vam kažem — s dužnim će po- 
štovanjem don Camillo — u nas nema nikakvih 
problema s cestama... 

— Don Camillo — prekide ga biskup — 
vaše dugo iskustvo združeno s don France- 
scovim mladenačkim oduševljenjem dat će 
župi nov polet. Da, kad smo već na tome, 

htjeli bismo vam dati jedan savjet: naime, 
kako bi bilo da nađete kakav pogodniji smje- 
štaj onoj svojoj mladoj nećakinji? Oprostite, 
ali ona kanda nije osoba koja bi bila rado 
viđena u župnim dvorima. 

Don Camillo se poče znojiti. 

— Djevojka je od prvog dana bila kod 
zvonara — reče. — A sada se preselila u posve 
drugi zaselak općine. 

— To smo čuli — potvrdi biskup. — Htjeli 
smo vam samo savjetovati da je više ne puštate 
u župni dvor. I to iz opravdanih razloga. Shva- 
ćate li me? 

— Ne shvaćam, preuzvišeni — odgovori don 
Camillo. 

Mladi biskup izgubi strpljenje: 

— Don Camillo, sve drugo na stranu, ali je 
nazočnost te djevojke u župnom dvoru napo- 
se nepoželjna zbog njezina nezgodnog položaja 
u političkom smislu! 

— Shvaćam, preuzvišeni — s krajnjim na- 
porom izusti don Camillo — ali ona nije kriva 
što su joj komunisti ubili oca. 

— Nije, ali ni naša zadaća nije da podjaru- 
jemo već da suzbijemo mržnju. Nazočnost te 
djevojke smeta popuštanju, jer je ona živo 
svjedočanstvo jedne prošlosti koju valja zabo- 
raviti. Uz to, ona zaista nije pogodan tip da 
pojača redove Marijinih kćeri! 

— To zaista nije — priznade don Camillo. 
— Ipak suvremena je i temperamentna, ali 
i poštena djevojka. 

— Poštena! — usklikne biskup odmahujući 
glavom. — I vatra je poštena, ali je ne valja 
držati kraj bačve benzina. 


4 


Don Chichi se pojavi nakon nekoliko dana, 
upravo u trenu kad je don Camillo bio zauzet 
vrlo plemenitim djelom: na ploči za obavijest, 
koja se vješa na crkvena vrata, bio je već 
ispisao tiskanim slovima MISA ZA POKOJ 
DUŠU... S onom svojom ručetinom očito je 
teško baratao kistom, pa mu don Chichi ponu- 
di svoje usluge: 

— Mogu li vam pomoći, velečasni? 

— Hvala — reče don Camillo ne prekidajući 
rad. — Kazala mi je njegova preuzvišenost da 
se oporavljate od teške bolesti, pa vas ne bih 
htio zamarati. 

— Budite bez brige! — nasmije se don 
Chichi, uzme kist iz ruke don Camilla i spremi 
se da nastavi rad. — Moja je bolest stvar dale- 
ke prošlosti! 

Međutim, bila je vrlo blizu, zapravo je toga 
trena ušla u nj. 

— Dobar dan, vele-velečasni ujače! 

Na Catin glas don Chichi mrtvački problije- 
di i skoči kao oparen. 

— Oh, don Francesco! — paklenski anđeo- 
skim glasom usklikne Cat. — Najzad ste se 
vratili! Eh, da samo znate koliko ste nam 
potrebni! 

— To ćemo tek vidjeti! — mrko će don 
Camillo. — Ali ti nam svakako nisi potrebna 
i, prema tome, nosi se! 

— Dovezla sam hladnjak — reče Cat plačnim 
glasom. 

— Ne treba mi nikakav hladnjak! — zaurla 
don Camillo. — Platit ću ti ga kako smo se 
dogovorili, ali ga vozi kući i čuvaj ga da u 
njemu držiš idiota koji će se oženiti tobom. 

— Ujače! — usprotivi se Cat rumeneći se 
ljupko. — Uopće se ne kanim udati. Dapače, 
odlučila sam da odem u koludrice. 

— Ti si luda! — vikne don Camillo. 

— Zar je čovjek lud — upita djevojka — 
ako osjeti potrebu da moli za spas ljudskog 
roda koji je izgubio strah od Boga? 

Pred Catinom drskošću don Camillo posve 
izgubi živce pa se razdera: 

— To me ne zanima! Gubi se! Neću da imam 
nove glavobolje zbog tebe! Biskup ne voli da 
mi se motaš po župnom dvoru! 

— A zašto, molim fino? 

— Zato što mu se ne sviđaš! 

— Njegova me preuzvišenost ne poznaje 
— s anđeoskim će osmijehom Cat — ali me 
zato poznaje dobri Bog i njemu ću se svidjeti. 

Velečasni ujače, zašto želite ugasiti sveti žar 
vjere i odricanja koji u meni gori? 

Don Chichi, koji je sve dotle šutke radio 
kistom, sad se oglasi: 

— Velečasni, ispunio sam ovo: MISA ZA 
POKOJ DUŠA. Što ide dalje? 

— Misa za pokoj duša poginulih u Mađar- 
skoj — progunđa don Camillo. — Za tri dana 
napunit će se deset godina otkako su Sovjeti 
ugušili pobunu u Mađarskoj. 

Don Chichi odloži kist i odmahne glavom: 

— Don Camillo — započe glasom koji je 
treperio od revolta što ga je u njemu pobudio 
don Camillov barbarski postupak s malom 
i nezaštićenom Cat — vi ste izgubili vezu sa 
životom. Zar niste uočili kako sav tisak, i listo- 
vi i časopisi, kad govore o tragičnim danima 
Budimpešte, sasvim opravdano ne stavljaju 
naglasak na represiju nego na ponovno rađa- 
nje Mađarske? 

— To vaše ponovo rađanje Mađarske obje- 
site mačku o rep! — vikne don Camillo. — 
Neće se ponovo roditi svi oni jadnici koje su 
sovjetski tenkovi zgnječili svojim gusjenicama. 
I neće se ponovo roditi ni oni ubogi dječaci 
koje su držali u zatvoru dok nisu napunili 
osamnaest godina, pa ih onda predali krvniku 
neka ih »legalno« objesi! 

— Don Camillo — odlučno se usprotivi don 
Chichi — sve je to prošlost. Na mrtve misli 
Bog, a mi moramo misliti na žive, jer dijalog 

možete voditi samo sa živima. Zašto poticati 
mržnju? Zašto trovati duše mladih koji i ne 
znaju što se dogodilo prije deset godina u 
Budimpešti? Crkva je ljubav, a ne mržnja. 
Crkva kaže: »Ljubite neprijatelje svoje.« 

Don Camillu su već gorjele uši. 

— Gotovo su prošla dva tisućljeća kako su 
Isusa raspeli na križu — reče — ali ga Crkva 
i dan-danas prikazuje raspeta na križu. Ne 
zato da bi ljudi mrzili Kristove neprijatelje, 
nego zato da bi se sjetili Kristove ljubavi i 
njegove žrtve! 

Nato se umiješa Cat: 

— Velečasni ujače, treba da znate da nova 
liturgija sve više izbacuje iz crkava prikaze 
muka Kristovih, a sakralna umjetnost sve više 
ublažava grubi naturalizam raspeća. Don Fran- 
cescova je misao točna. Isus je patio kao čo- 
vjek i kao čovjek je umro za ljubav prema lju- 
dima. Prema svim ljudima, a napose prema oni- 
ma koji su ga raspeli i kojima je oprostio dok je 
patio na križu. Prikazivanjem Kristovih muka 
na grubo naturalistički način, dostojan samo 
muzeja voštanih figura, samo se i dalje potiče 
mržnja prema onima koji su ga raspeli. Ve- 
lečasni ujače, zar za vas ništa ne vrijedi to što 
su koncilski oci svečano oslobodili svake kriv- 
nje jadne Židove koje već devetnaest stoljeća 
optužuju za bogoumorstvo? I najzad, da se 
vratimo na temu razgovora, zašto se moramo 

sjećati baš mrtvih u Mađarskoj, a ne i mrtvih 
iz Bartolomejske noći ili Terora? 

— Jer su njihovi krvnici nestali — zaurla 
don Camillo. Nisu živi i nisu na čelu jednom 
režimu koji danas ugrožava slobodu cijelog 
svijeta! Jer je zatočenik tih krvnika kardinal 
Mindszenty koji predstavlja potlačenu Crkvu, 
Crkvu šutnje! 

Don Chichi se nasmiješi: 

— Crkva šutnje ne postoji, jer je Bog svu- 
gdje i govori svim onima koji ga žele slušati. 

— Ako je tako — upita don Camillo obliven 
znojem — čemu služi Crkva? Zašto je Božji 
Sin morao sići na zemlju, patiti i umrijeti kao 
čovjek? Kako bilo da bilo, samo pišite kako 
sam vam kazao! Za ostalo ću se ja pobrinuti. 

Vidjevši kako iz popine štrca sam znoj i 
bijes, don Chichi se iscereka: 

— Don Camillo, vidim da ovdje imate još 
jedan natpis koji je već izblijedio. Kanda ćete 
služiti i svečanu misu za Četvrti studenog. 

— Dabome! Valjda ne mislite da ću zabora- 
viti Dan pobjede! 

— Dan pobjede! — s gorkim revoltom uskli- 
kne don Chichi. — Crni datum koji bi trebalo 
izbrisati iz kalendara. U ratu nema pobjede. 
U ratu svi gube, a pobjeđuje samo zlo. A takva 
pobjeda zacijelo ne zaslužuje da se slavi. 

— A ja pak želim da se sjetimo i mrtvih iz 
onoga rata! — objasni don Camillo. 

— Uvijek ista priča! Uvijek isti mrtvi! — 
sarkastično će don Chichi. — Takvim se nači- 
nom Crkva pretvara u pogrebnika koji drugo 
ništa ne radi nego na groblju povijesti iskapa 
zakrečene kosti i izlaže ih u vitrini. Velečasni, 
što znači ta vaša lešinarska religija sa svojim 
žalosnim parolama? »Rođeni smo da patimo«, 
»Sjeti se da moraš umrijeti«... Ne! Sjeti se 
da moraš živjeti! To je smisao Isusova obja- 
vljenja; to je smisao Uskrsnuća. 

Cat je zanesena zurila u don Chichija, pa će 
ganuto: 

— Don Francesco, kako vam je duboka ta 
misao! Eto zašto se mladi otuđuju od Crkve! 
Jer Crkva govori samo o smrti, jer ih uči samo 
smrti, a ne životu. Jer Crkva odriče čovjeku 
svako pravo i samo ga opterećuje dužnostima. 
Jer Crkva ne priznaje sreću na zemlji, i Raj 
postavlja na nebu, dok naprotiv, onaj tko živi 
prema odredbama Božjim i zakonima ljudske 
sloge nalazi sreća i na zemlji. Jer Crkva, u liku 
svojih svećenika, stvara nekakve crne vraneti- 
ne koje će svako radosno i bezazleno cvrkuta- 
nje ptičice, što iz puna grla pjeva hvalu Bogu, 
proglasiti smrtnim grijehom! 

— Cat — zaurla don Camillo — ne lupetaj 
gluposti! 

— To je istina, velečasni ujače. Ljupka »Se- 
stra Smiješak«, koja uz pratnju svoje gitare 
pjeva hvalu Gospodu i milijuni je slušaju ga- 
nuto, zar ju nisu prisilili da se skine, da napusti 

Red? Zar je nisu najurile upravo crne vraneti- 
ne? Don Francesco, biste li vi učinili tako 
nešto? Vi, koji ste mlad, inteligentan, kulturan 
i suvremen svećenik, biste li tom slavlju zabra- 
nili da radosno pjeva hvalu Gospodu? 

— Nikada! — ganuto usklikne don Chichi. 
I zapanji se od čudesne spoznaje da Cat, uspr- 
kos svom ogrtaču od mekane i guste vune, 
ipak ima na ramenima dva prebijela krila. Ru- 
ho za anđela očito je skrojeno u rupama na 
ramenima, za krila. 

— Don Francesco — nastavi Cat umiljato 
— prepustite starom župniku njegove Ješine. 
To je sve što mu ostaje od njegova dugog i 
beskorisnog života. Ispišite mu te obavijesti. 
Možda će na misu Četvrti studenog i doći koji 
fosil, ali na misu za duše Mađara neće mu doći 
ni živa duša. Onda će stari župnik shvatiti da 
je prestalo vrijeme mrtvih, a nastupilo vrijeme 
živih. Ako vas time mogu imalo utješiti, znajte 
da se ja dokraja, s oduševljenjem, upravo po- 
božno slažem s vama... 

— Više mi i ne treba! — uzvikne don Chichi 
i vrati se poslu. 

Cat se okrene don Camillu koji je cijelo 
vrijeme samo glupo zurio u svoju bezgranično 
drsku nećakinju. 

— Velečasni, kamo da vam smjestim hla- 
dnjak? 


— Ne zanima me! — rikne don Camillo. 

— Smjestit ću vam ga u sobu. Uvečer ne- 
mojte leći u krevet, nego se zatvorite u hla- 
dnjak pa ćete se bolje konzervirati. Tradicio- 
nalnoj su Crkvi potrebni dobro konzervirani 
leševi. 

Njene riječi don Chichi dočeka veselim smije- 
hom. 

Don Camillo izađe da prati operaciju iskrca- 
vanje hladnjaka. Zatim, kad je Cat htjela ući 
u svoj karavančić, pograbi je za rame. 

— Nevaljalice — sikne don Camillo ispotiha 
— može li se znati što si sada naumila s don 
Chichijem? 

— Da mu prodam hladnjak — jednostavno 
odgovori Cat. 

— Da mi više nikad nisi došla! Nemoj me 
uvaliti u neprilike s biskupom! 

— Budite bez brige, velečasni. I biskupu ću 
prodati jedan hladnjak — nasmije se nesretni- 
ca. 

— Tako nešto nemoj reći ni u šali! 

— Zašto ne? Jedan sam hladnjak već proda- 
la biskupovu tajniku, za dar sestri. Zašto ne 
bih jedan prodala i biskupu? 

Dok je Cat kao munja odlazila u svom ka- 
ravančiću, don Camillo svrne oči nebu: 

— Isuse — reče — što kažeš na sve ovo? 

— Ne znam — odvrati daleko Kristov glas. 
— Ja se ne bavim hladnjacima. 

Uvečer uoči mise za pokoj poginulih u Ma- 
đarskoj, don Camillo primi pismo kojim je 
biskupov tajnik, u ime njegove preuzvišenosti, 
prigovarao toj njegovoj politički nezgodnoj 
inicijativi. Ali također je dobio, u jednoj kutiji, 
lijepo uokvirenu kolor-fotografiju kardinala 
Mindszentyja, popraćenu ceduljicom: Dar fir- 
me »Kućanski aparati Cat«. 

Don Camillo baci pismo u vatru, a sliku 
objesi ispod ploče koja je krunila crkveni por- 
tal: 

Kad je don Camillo sišao s ljestava, don 
Chichi, koji je bez riječi išao za njim, odmahne 
glavom i, gledajući u portret mađarskog kar- 
dinala, reče: 

— Čemu takva mučenička pomama? Zar 
nije i on mogao naći nekakav modus vivendi! 
s vlastima svoje zemlje? 

— Treba ga žaliti — odgovori don Camillo. 
— I njega je zaveo na krivi put onaj tip, onaj 
mizam. 

Misa je bila neobična; naime, osim šačice 
starica koje lete kao muhe na med gdje god 
je kakva služba, od vjernika nije bilo nikoga 
— da pokažu kako katolici ne odobravaju ta- 
kav postupak koji odmaže dijalogu i popušta- 
nju. 


! (Lat.) Način života, sporazum (Prev.) 

Zauzvrat, bili su nazočni svi socijalisti koji 
su time htjeli pokazati da su, doduše, marksi- 
sti, ali da misle posve drukčije nego komu- 
nisti. Ali se tu našao i Peppone, sa svima svoji- 
ma — da pokažu kako su komunisti, ali posve 
drugog kova nego ruski i kineski ekstremisti. 

Don Camillo izgovori samo nekoliko riječi: 

— Braćo, mnogo se govori o dijalogu izme- 
đu onih što stoje na suprotnim obalama. Duše 
kojih se mi sjećamo stoje na obali smrti i 
govore nama, koji stojimo na obali života. 
Počujmo što nas pitaju i naše će srce naći pravi 
odgovor. Amen. 

Velika je rijeka bila nabujala blatnom vo- 
dom, i svi oni koji su s mise otišli da vide je li 
se vodostaj povećao ili smanjio, sjetiše se 
don Camillovih jednostavnih riječi. 

Štoviše, netko i ugleda na vodi, ondje negdje 
prema suprotnoj obali, nekakve crvene odsjaje 
kao od krvi. 

DJEČAČIC KOJI JE VIDIO ANĐELE 


Ovaj put don Camillo nema neugodnosti kao 
župnik, ali ih ima kao poslodavac; to se događa 
zato što je »pravo« jedno, a »pravedno« je 
nešto posve drugo, i to otežava život mnogim 
ljudima. Ali, tako će potrajati samo još koje 
stoljeće, a poslije će sve doći na svoje mjesto. 


Mršav dječačić, bos, s naporom je gazio bla- 
to Stradaccije i na slabašnim ramenima nosio 
vreću u kojoj je, po svemu sudeći, moralo biti 
nešto teško. Naokolo pusta tišina, crna i gola 
stabla kao sablasti izbijaju iz studene magle 
i u nju opet uranjaju, čini ti se kao da si u 
kakvu minulom stoljeću, na pamet ti padaju 
Cosette i Jadnici. 

Don Chichi stiže dječačića, zaustavi svoga 
»fiću« i otvori vrata. 

— Kamo ćeš? 

— Na imanje Pilettijevih — odgovori dječak 
spuštajući na rub jarka vrlo tešku vreću. 

— Dalek ti je put, a i hladno je. 

— Nije važno — s bojažljivim će osmijehom 
dječačić. — Ja volim hodati sam kroz maglu 
jer tako mogu razgovarati s anđelima. 

Don Chichi ukrca dječaka i njegovu vreću. 

— Jest malo teška — reče dječak. — To su 
krumpiri: oni sitni, koje seljaci ostavljaju za 
svinje. Nešto sam radio, pa su mi dali ovaj 
krumpir i jednu tikvu. Što je slatka tikva pe- 
čena u pepelu! I moja mala braća je jako vole! 

— Koliko vas ima? 

— Pet sestara i četiri brata. Ali najstarija 
sestra, Cetti, nije s nama, radi u gradu. Njoj 
je već šesnaest godina. 

— Što vam radi otac? 

— Nemam oca, mi smo siročad. Imamo 
samo majku. 

— Pa, kako živite? 

— Nisami ne znamo, velečasni. To zna samo 
Gospodin Bog, ali nama i ne treba drugo nego 
da on zna. Sad bi trebalo da skrenete desno; 
mi stanujemo u onoj kući ondje dolje. 

To i nije bila kuća nego nekakva bijedna 
šupa. U sobi, podijeljenoj popola klimavom 
pregradom od sanduka za grožđe, utaborilo 
se sedmoro sitne djece i žena kojoj ni uboga 

odjeća nije mogla prikriti krepčinu njezinih 
tridest godina. 

Umjesto kreveta — ležaji, umjesto namje- 
štaja — stari sanduci. Jedini luksuz — nevje- 
rojatno izlupana stara peć, pobrana s otpada. 

Don Chichi, i dirnut i ogorčen, reče da se ne 
može živjeti u takvoj rupi. 

— Velečasni — reče mu žena — mi ne kuka- 
mo. Bili bismo sretni samo da nam gazda hoće 
popraviti krov koji prokišnjava, i ondje u zidu 
probiti jedan prozor, jer je tu vječita noć. 

Kuća Pilettijevih bila je malo dalje i don 
Chichi odlučno pođe. Starog seljaka zateče u 
staji i odmah prijeđe na stvar: 

— Zar ne smatrate sebe dužnim da nešto 
učinite s onim nesretnicima ondje? 

Piletti raširi ruke: 

— A što da učinim, velečasni? Išao sam 
predsjedniku, pa i karabinjerima, ali su mi 
rekli neka se snađem kako znam. Jedino mi 
preostaje da im skinem krov, ali za to moram 
pričekati do proljeća. 

— Da im skinete krov? — vikne don Chichi 
užasnuto. — Pa vi ste dužni da im ga popravi- 
te, da im probijete kakav prozor, da im izgra- 
dite sanitarne uređaje, ukratko, da im omogu- 
ćite da žive u toj šupi! 

Piletti ga zaprepašteno pogleda. 

— Ona je svinja naišla ovamo jedne noći, 
sa cijelim svojim krdom tko zna otkuda. Uju- 
tro sam ih zatekao već utaborene ondje, u mo- 

joj drvarnici. Naredio sam im da se sele, a 
žena je stala urlati da se tako ne smije postu- 
pati s poplavljenom sirotinjom, djeca su vri- 
skala kao da im crijeva izvlačim, pa sam digao 
ruke od svega. 

— I ne osjećate se dužnim da pomognete 
jadnicima kojima su vode u svom bijesu 
odnijele sve? Zar niste na televiziji gledali 
stravičnu sliku pustoši u poplavljenim kraje- 
vima? 

— Jesam — rikne starac — ali su poplave 
bile u listopadu i studenom, a ti su nesretnici 
došli ovamo u lipnju! 

— Bijeda ostaje bijeda, bez obzira na mje- 
sec! — odredi don Chichi. — Tu je posrijedi 
samohrana udovica s devetoro nejači, i dru- 
štvo ima određene obveze prema tim bokcima. 

— Ja nisam društvo! — vikne Piletti. — Ja 
sam samo sitan dijelić toga društva, pa nije 
pravo da se sve obveze svale na mene. Oni su 
ondje zauzeli moju drvarnicu, pljačkaju mi 
povrtnjak, kradu kokoši, griju se mojim drvi- 
ma, muzu moje krave, a ja im moram popra- 
viti krov i omogućiti udobno stanovanje? Ovo 
imanje održavamo nas troje, ja, žena i kći, a 
teglimo kao konji da bismo mogli živjeti! 

— Ona jadna udovica je mlada i jaka — 
pripomenu don Chichi. — Zašto joj ne pružite 
mogućnost da štogod zaradi? 

Piletti grozno zaurla. 

— Velečasni, ljetos sam uposlio i nju i nje- 
zinu stariju djecu na branju rajčica, platio sam 
im po tarifi, a onda su me te hulje prijavile 
kao čovjeka koji izrabljuje udovice i siročad. 
Doveli su mi inspektora rada, pa su mi, što u 
globi, što u ostalome, pojeli jednu kravu! I 
još sam dobro prošao, sva sreća što sam na 
vrijeme, po svim propisima i sa svim biljezi- 
ma, prijavio karabinjerima da su mi drvarnicu 
prisvojili neovlašteno; inače bi mi oni iz inspe- 
ktorata pojeli cijelu štalu, jer je ta žena sebe 
prikazala kao stalno zaposlenu sa stanom na 
mom posjedu, a bez ugovora, radne knjižice, 
socijalnog osiguranja, taksi i drugih svinjarija! 

— Država mora štititi prava radnih ljudi! — 
reče don Chichi. 

— A zar su poslodavci neradnici koji od ju- 
tra do sutra samo češu trbuh — vikne starac. 

— Krist je rekao: »Teško onome tko radni- 
ku uskrati pravednu plaću!« 

— To znam! — izdere se starac. — Ali je 
govorio o plaći, a ne o pljački! Da i ne govorim 
o tome kako se danas masa njih ne zadovoljava 
ni »fićom« ni »hiljadusto«, nego smatraju 
svojim svetim pravom da imaju »mercedes«! 

Don Chichi je bio ogorčen. 

— Sramota! — uzvikne. — Još i šale zbijate 
na račun bijede radnih masa! 

A zatim ode jer je Piletti držao u rukama 
vile i, po svemu sudeći, bio već spreman da ih 


kao zaključni argument unese u raspru. 
šk 

Don Chichi je osjećao da mu je dodijeljena 
sveta zadaća; stoga je don Camillu opisao svu 
užasnu bijedu one udovice i njene siročadi i 
zaključio: 

— Velečasni! Nas dvojica se u mnogim 
stvarima ne slažemo, ali tu moramo biti jedno- 
dušni; moramo, koliko god nam je moguće, 
pomoći tim bokcima. 

— Don Francesco — odvrati don Camillo 
— kad je o njima riječ, imao bih što kazati, 
ali neću. Ta žena ima devetoro djece. Dobro. 
Primit ćemo sitnu djecu u župni vrtić i tako 
ćemo je i odjenuti i nahraniti. 

— To je već nešto, don Camillo. Ali ja mi- 
slim na onog dječačića koji je hodao bos i 
razgovarao s anđelima. Mora da je senzibilan 
i inteligentan. Uzmimo ga k sebi. Poslužit će 
nam kao ministrant, nosit će župljanima novi- 
ne i obavijesti, držat će crkvu u redu. Mi ćemo 
ga oblačiti, hraniti i dati mu nešto novaca, 
koliko možemo. Velečasni, upitao sam ga kako 
žive, a kako mi je divno odgovorio! »Ne zna- 
mo«, rekao je, »to zna samo Gospodin Bog, ali 
nama i ne treba drugo nego da on zna.« Taj 
dječak, to je siromašak kome ni bijeda, ni 
glad, ni neimaština nisu zatrovali srce, kako se 
inače često događa ljudima. Dapače, njemu 
bijeda podržava vjeru u Gospodina i omogu- 
ćuje mu da razgovara s anđelima. Ako mu po- 
mognemo, razvit ćemo njegovu prirodnu sklo- 
nost po kojoj će vjerojatno postati dobar sve- 

ćenik. Pravi svećenik Crkve siromašnih, jer se 
rodio i živi u siromaštvu. Don Camillo, sjetite 
se Mateja, kako se Isus poistovjećuje sa siro- 
mašnima: »Jer bijah gladan, i dadoste mi 
jesti... bijah g0, i obukoste me... Zaista, 
kažem vam, meni ste učinili koliko ste učinili 
jednom od ove moje najmanje braće. »Don 
Camillo, sjetite se opet Mateja, pa Marka, Luke 
i Ivana: »Tko primi takvo dijete u ime moje, 
taj prima mene...« 

Don Camillo se sjeti Mateja, Luke i Ivana, 
i zaboravi sve drugo. 

Marcellino je djelom dokazao da je don 
Chichi ima pravo. Uzoran ministrant, u koru 
zvonak glas, cijelog se dana motao po župnom 
dvoru, u svakom času spreman da skoči na 
bicikl i obavi kakav posao. Pristojno se vladao 
i držao, a u nedjelju, kad je obilazio redove 
vjernika sa škrabicom u ruci, svojim bi osmije- 
hom i od najgorih škrtica izmamio koji novčić. 
Duge je sate provodio u crkvi, razgovarao s 
anđelima ili čitao knjige koje mu je davao don 
Chichi. 

Međutim, jednog jutra, nakon mise, Marcel- 
lino po običaju uđe u sakristiju, priđe don 
Camillu, pruži mu škrabicu punu novčića, pa 
će svojim umiljatim i tihim glasom: 

— Velečasni, vrijeme je da se dogovorimo 
O proviziji. 

— O kakvoj proviziji? 

— O mojoj — nasmiješe se Marcellino. — 
Skupljam pare, pa imam pravo na proviziju. 
Red bi bio da dobijem pedeset posto, ali pri- 
stajem i na četrdeset pet. 

Don Camillo ga je zbunjeno gledao. 

— Marcellino, jesu li ti to kazali anđeli? 

— Nisu, velečasni — reče dječak — s anđe- 
lima govorim o drugim stvarima. 

— Onda se stvar mijenja — nato će don 
Camillo i dječaka najuri nogom u tur. — I da 
mi se više nisi pojavio na oči! 

Marcellino se izgubi bez riječi, ali po podne 
dođe njegova majka. 

Žena je krenula u ratni pohod pa je sa 
svojom četom i prilazila u klasičnoj V-forma- 
ciji; najmanje je dijete držala na rukama, dvije 
djevojčice od po četiri i pet godina držale su 
joj se za skute sa strane, a preostala četiri 
dječaka nastupala su za njom. 

Zauzela je župni dvor, teatralnim pokretom 
pokazala u svoju nesretnu djecu i izjavila: 

— Velečasni, vi hoćete da me upropastite 
kad Marcellinu oduzimate kruh, baš sada kad 
je i moja Cetti ostala bez svoga namještenja 
u gradu! 

Don Camillo je ispravi: 

— Ona nije ostala bez svoga namještenja, 
nego bez svoga četrnaestog namještenja, i sad 
mora prijeći na drugi teren! 

Naime, u ono su. vrijeme uvelike kotirali 
sveti zahtjevi radnih ljudi. Sveto je pravilo 
bilo: »Poslodavac nije nikad u pravu.« Stoga 
je bilo takvih, među koje je spadala i dobra 
Concettina, zvana Cetti, koji bi se negdje zapo- 
Slili, a onda bi, nakon nekog vremena, svojim 
vladanjem izazvali poslodavca da ih najuri. 
Nato bi odmah odjurili u burzu rada gdje bi 
poslodavca prijavili za beskonačan niz prekr- 
šaja. Odmah bi se sposobni funkcionari oko- 
mili na poslodavca, zaplijenili mu knjige, pre- 
tražili čak i postelju, i neminovno otkrili pre- 
kršaje za koje bi ga onda kaznili strahovitim 
globama i odgovarajućim naknadama izrablje- 
nom radniku. To je bio vrlo vješt način da 
čovjek ne radi a ipak ubire dobre pare, i, što 
je najvrednije, pošteno ošteti omraženoga po- 
slodavca. Takvu je igru Cetti uspješno izvela 
četrnaest puta, ali je najzad, zna se, glas o to- 
me pukao i više je nitko nije htio primiti. 

— Što je ona, jadnica, kriva ako je nailazila 
samo na nepoštene gazde? — prigovori žena. — 
Marcellina ne smijete izbaciti na ulicu! Ja sam 
samohrana i siromašna udovica sa devetoro 
djece na grbači! | 

— Nitko vas nije silio da ih donesete na 
svijet! — otpovrne don Camillo. 

— Velečasni! — revoltirano zaurla žena. — 
Ja ne spadam među one svinje koje se služe 
pilulom! 

— Znam — mirno će don Camillo. — Vi 
ste svinja koja je na svijet donijela devetoro 
djece a da nikad nije imala muža, a onda 
zahtijeva od društva da izdržava tu njenu dje- 
cu. Napolje! 

Žena ode urlajući, valjano poduprta cikom i 
jecajima svoje sedmoro djece. 

Don Chichi, koji je promatrao taj prizor, 
zdušno je prosvjedovao: 

— Don Camillo, ne postupa se tako s je- 
dnom majkom, jadnicom koja samo brani 
svoju djecu. 

— To nije nikakva majka niti jadnica koja 
brani svoju djecu! Ona se sebično koristi 
svojom djecom. Danas je i previše takvih što 
rađaju čopore djece, samo da bi mahali glađu 
i patnjama te djece kao kakvom zastavom! To 
je podlo iskorištavanje! 

— Ali, zar su djeca tome kriva? 

— Jaine krivim djecu — odvrati don Camil- 
lo. — Samo tvrdim da nema smisla takve 
nesretne roditelje ni hrabriti ni hvaliti, kako 
se to, na žalost, i odveć često danas čini. Dapa- 
če, te roditelje treba nekako spriječiti da od 
svoje djece ne naprave neprijatelje društva. 

Dva dana kasnije u župni dvor bane vatren 
sindikalni funkcionar. 

— Vi ste — reče on don Camillu — držali 
u službi jedno dijete od trinaest godina, a silili 
ste ga da radi i na blagdane. 

— Služiti misu ne znači raditi — objasni 
don Camillo. — To je dobrovoljno sudjelova- 
nje u vjerskom obredu. 

— Rad je svaka djelatnost koja daje neki 
proizvod — usprotivi se sindikalni funkcionar. 

— Misom se ne proizvodi ništa određeno, 
opipljivo, ona je samo duhovna manifestacija. 

Funkcionar se nasmije: 

— Priredbama se također ne proizvodi ništa 
opipljivo, ali se njima pruža zabava i stoga su 
i na tom području točno regulirani radni odno- 
Si, postoje zakonom točno određena prava 
radnika. U sindikalnom smislu, misa se može 
smatrati priredbom. Dječak je u toj priredbi 
imao jednu važnu ulogu, pa ga je trebalo i 
primjerno nagrađivati. Ima pravo na naknadu 
za prekovremeni rad na blagdane, na odštetu 
zbog otkaza, i na otpremninu. Osim toga, mo- 
rao je imati radnu knjižicu i zdravstvenu knji- 
žicu, jer je radio na javnom mjestu, i trebalo 
je za njega plaćati zakonom određene doprino- 
se. 

Funkcionar je bio oštar tip, po svim propi- 
sima, navikao da gleda kako se pred njim 
poslodavci tresu od straha; stoga se zaprepasti 
kad mu don Camillo pokaza vrata i reče: 

— Shvaćam što vam je. Molit ću se za vas. 

— Velečasni, varate se ako mislite da ćete 
stvar riješiti na takav način! — vikne funkcio- 
nar. 

— Errare humanum est — odgovori don 
Camillo i zalupi mu vrata pred nosom. 

Naravno, u zidnim novinama Pučkog doma 
pojavi se žestok napad na don Camilla, čovjeka 
koji propovijeda ljubav prema bližnjem, a s 
druge strane nogom u stražnjicu otpušta malo- 
dobno siroče i uskraćuje mu zasluženu nagra- 
du. 

Ali, Peppone se nije zadovoljio tim napadom 
nego je Marcellina uzeo za šegrta, u prodavao- 
nici kućanskih aparata, i pri tome se strogo 
pridržao svih propisa koje je odredio sindikat. 

Marcellino se vladao upravo primjerno, što 
je don Chichija potaklo da jednog dana dobaci 
don Camillu: 

— Velečasni, ipak sam imao pravo. Marcel- 
lino je dobar dječak, ali ga vi niste shvatili. 

— Možda i jest — priznade don Camillo. 
— Tko zna da li i dalje viđa anđele između 
hladnjaka i strojeva za pranje? 

Marcellino nije više viđao anđele, ali, kako 
je imao vrlo razvijenu moć zapažanja, vidio 
je stanovitu »povjerljivu« knjigu, skrivenu u 

jednom stroju za pranje, pa ju je odnio kući 
da je prouči. 

Nakon toga obavijestio je Pepponea neka mu 
istrese sto i pedeset tisuća lira, ako neće da se 
ta stanovita knjiga nađe pred okružnim pore- 
skim opunomoćenikom koji inače, iz nekakva 
svoga hobija, rado lovi takve »povjerljive« i 
»interne« knjige. 

Drug Peppone, dakako, nije nikako mogao 
biti čovjek koji neće poštivati zahtjeve radni- 
čke klase, pa je osobno odnio pare Marcellino- 
voj majci da bi dobio natrag svoju knjigu. 

Jadnicu je našao u krevetu, upravo se spre- 
mala da društvu pokloni i deseto siroče. 

JOŠ JEDNA BAJKA S VELIKE 
RIJEKE 


Cat se, unatoč trgovini, nije poburžujčila, da- 

pače, preuzima komandu u operacijama i 

ističe se dotle neviđenim bijesom. Čupavci 

ostvaruju moćan protest, a don Camillo se 

nađe umiješan u misu je-je, ali mu u biti nije 
Žao. 


U petak uvečer u jedanaest sati netko nazva 
Cat telefonski — to je bila Tota, jedna od 
djevojaka Škorpiona. 

— Cat, što si, do vraga, napravila Ringu? 

— Ne prestaje da me davi, pa sam ga poslala 
do vraga — nasmije se Cat. 

— Ringo je pobjesnio, hoće da se osveti. 
Zna poimence sve Otrovove momke i gdje 

stanuju. Hoće da dođe tamo s bandom, da ih 
pohvata kod kuća, jednog po jednog, i da ih 
raskine na komadiće. U pohod kreću sutra 
ujutro. Čim pođu, javit ću ti. 

Cat je znala u kakvu se zvijer pretvara Ringo 
kad zaboravi da je ljudsko biće; ne gubeći ni 
časka, ona ode da upozori trojicu glavešina 
Otrovove bande. 

Tri seoska čupavca zabezeknuto slegnuše 
ramenima i promucaše da ne znaju što treba 
da rade. 

— Odmah dignite uzbunu, skupite sve dečke 
i čekajte me kod Macchionea sutra ujutro u 
sedam. 

Na putu kući, Cat zakuca na Pepponeova 
vrata. 

Peppone se upravo spremao u postelju, pa 
jasno i glasno reče da u to doba noći ne želi 
razgovarati o kućanskim aparatima. 

— Uopće ne kanim da vam o njima govorim 
— odvrati Cat. — Samo mi dajte Otrovovu 
crnu vjetrovku i pomozite mi da u auto ukr- 
cam njegov motocikl. Sutra će ujutro navaliti 
Škorpioni da ovdje pokolju sve živo. 

Pepponeu se upališe uši: 

— Opet one hulje? Obavijestit ću stražu, 
pa ćemo ih dočekati sa svim počastima! 

— Budite bez brige — umiri ga Cat. — to 
su naša posla. Samo mi dajte to što tražim i 
mirno spavajte, sanjajte Staljina! Možda će 
vas savjetovati koje brojeve da igrate na lotu. 

sk 

Idućeg jutra u sedam sati banda seoskih 
čupavaca našla se sva na okupu u pustome 
prodolu Macchionea. Bez Otrova, to su bila 
zbunjena dječica. Jutro je bilo hladno, pa su 
dečki od šiblja zapalili veliku vatru da bi se 
ugrijali; ali je strah studen koju lako ne istje- 
raš iz kostiju. 

Razmotrili su situaciju i nakon jedan sat 
rasprave zaključili: najbolje je skočiti u sedla 
i kidnuti put doline. 

Ali, upravo toga časa začuše moćnu dobro 
znanu buku jednog motora i skočiše na noge. 

Cat samo što nije plivala u Otrovovoj crnoj 
vjetrovki, a činila se još sitnijom na njegovu 
velikom motociklu; ali dečki ipak osjetiše da 
ih podilaze srsi. 

— Krenuli su — reče Cat. — Ima ih trideset, 
kao i nas. Da ne bi upali u oči, ići će raznim 
putevima, pa će se opet skupiti na polovici 
Stradaccija. Mi ćemo ih dočekati u zasjedi 
iza malog nasipa i, kako budu nailazili, tako 
ćemo ih isprašivati. U sedla! 

Cat je pobudila oduševljenje i samom svo- 
jom vanjštinom sprijeda; a kad je pogibeljnim 
manevrom“ okrenula motocikl na suprotnu 
stranu, pa su čupavci ugledali na leđima bijelu 
mrtvačku glavu i natpis »Otrov«, svi su odlu- 
čno, udarcem šape, upalili motore i skočili 
u sedla, spremni da raskinu i sam svijet nadvo- 
je. 


194 


»Direktiva« je bila pravilna: prvi Škorpioni 
koji su stigli na Stradacciju bili su brzo savla- 
dani. Kasnije, kad je stigla njihova glavnina, 
nastala je teška borba. Cat je s nasipa upra- 
vljala akcijom seoskih čupavaca. Nasip je na 
poplavnoj strani bio pojačan žičanim koševi- 
ma s kamenjem, na koje je Cat računala u 
svom planu. Vidjevši da joj vojska popušta, 
pozva na nasip četvoricu svojih, dade svakome 
po jedne teške škare i naredi: 

— Brzo, režite žicu! Vrijeme je da u bitku 
ubacimo topništvo. 

Stvar je sad postala vrlo ozbiljna jer su četi- 
ri seoska čupavca slijepo poslušala Cat, kao što 
bi gardijski grenadiri poslušali Napoleona. 

Kad se u rukama topnika stvoriše kamenovi 
krupni poput lubenica, Cat vikne: 

— Momci, gađajte pravo u one ušljive, dla- 
kave tikve koje Škorpioni nose na ramenima! 

— Cat — zaurla Ringo odozdo — ako te 
dohvatim, skinut ću ti glavu! 

Ali mu nato veliki kamen okrznu tikvu; samo 
da je pao tri prsta niže, vođa Škorpiona ostao 
bi na mjestu mrtav. 

Mladi nevaljalac problijedi. 

— Ah, pa vi hoćete da ubijete! — vikne. — 
Onda ćemo i mi ozbiljno! Dečki vadite bockali- 
ce! | 

Škorpioni izvukoše noževe iz džepova; seo- 
ski čupavci odskočiše natrag i tren kasnije su 

i oni stezali u rukama po komad lanca za 
motocikl. 

Još samo časak i tu bi padale glave; dvije 
su se bande skupile, čupavci su nepokretno i 
nijemo čekali da Ringo i Cat izdaju nalog za 
napad i klanje. 

Ali se nalog ne ču — u tišini odjeknu nečiji 
treći gromki glas: 

— Odmah bacite sve to smeće što držite u 
ruci! 

Na nasipu se pojavi Peppone, praćen svojim 
štabom — a svi su imali dvocijevke u rukama. 

— Divne li logike! — isceri se Ringo. — 
Hoćete da nas umlatite zato da se mi ne potu- 
čemo? Nemojte nas nasmijavati! 

— A tko je rekao da vas hoćemo umlatiti? 
— odvrati Peppone. — Naboji su nam napunje- 
ni solnim grumenjem. Olovo bolje djeluje, ali 
vjerujte mi da će i naboj soli učiniti svoje. 
Prema tome, ili bacite to smeće, ili ćemo vas 


posoliti. 

Uto se na nasipu pojavi don Camillo. 

— Velečasni, gubite se odavde! — zaurla 
Peppone. — Vi nemate veze s ovim. 


— Naprotiv, imam. Ako netko od ovih kre- 
tena pogine, hoćete li mu vi dati posljednju 
pomast? 

— Bacite oružje! — ponovi Peppone. Ali 
se vidjelo da je u nedoumici i da se neće usu- 
diti da zapuca. 

Cat to uoči: 

— Ne brbljajte nego pucajte! — vikne, pa 
istrgne pušku iz Bepponssvih ruku i uperi je 
u Ringa. 

Nevaljalac problijedi kao mrtvac i ispusti 
nož. 

— Oduzmite joj pušku! — zaurla. — Ona 
će stvarno zapucati. Da nije takva, ne bih je 
uzeo za svoju djevojku! 

Cat se zlokobno nasmije: 

— Pokvareni gade! Nikad nisam bila tvoja 
djevojka i nikad neću ni biti! Sama ću izabrati 
onoga čija ću biti! 

Ringo se stade smijati: 

— Balavice, kad se jedan Škorpion odluči 
za neku djevojku, ona mora biti ili njegova ili 
ničija. Onaj nitkov što nosi mrtvačku glavu 
na leđima usudio se bacati oko na moju djevoj- 
ku i zato ima da plati zajedno sa cijelom svo- 
jom bandom seljačina. 

— Ja bih rekao da je ona bacila oko na njega 
— ispravi ga don Camillo. — Međutim, to ne- 
ma veze s vašim kaznenim pohodom. 

— Ima, ima! — zaurla Ringo. — Tko uvrije- 
di jednog Škorpiona, uvrijedio je sve Škorpio- 
ne! Takav je u nas zakon. Uostalom, zašto ona 
usrana kukavica nije tu? 

— Jer ima preča posla. A likvidirati takvu 
ništariju kao što si ti mogu i ja sama! — vikne 
Cat i povuče obarač. 

Don Camillo je znao kako će se sve to zavr- 
šiti, pa je bio na oprezu — njegova se ručetina 
munjevito spusti na cijev puške. Od solnog 
grumenja šiknu blato s kaljuže koja je dijelila 
dvije bande. 

Svi su čupavci bacili oružje i Suhi siđe s 
nasipa i pokupi noževe i lance. 

— Tako, dakle — reče don Camillo — vi ste 
oni što protestiraju. Lomite li i kosti jedan 
drugome iz protesta? 

— Dabome! — odvrati Ringo. — I na taj 
način pokazujemo koliko preziremo vaše smr- 
dljive zakone, jer se držimo svojih. 

— A kakvi su ti vaši zakoni? — raspita se 
Peppone. 

— Zakoni jačega. Zakoni prirode. Slabiće 
treba ukloniti. 

— Sad mi je jasno — isceri se don Camillo. 
— Baš sam jučer čitao kako je jedan dječak 
od osamnaest godina ubio roditelje jer su mu 
dosadili. 

— Taj nije od naših — ispravi ga Ringo. — 
Za naš račun, starci su mrtvaci. Leševi na 
dopustu. A mrtvaci se ne diraju, ni po vašim 
zakonima. To je oskvrnuće leša. 

— A kad počinje starost? — upita Peppone 
koji je pucao od bijesa. 

— S punih četrdeset godina počinje gnjilje- 
nje — pouči ga Ringo. 

— Gnjio si kanda ti! — vikne don Camillo. 
— I svi gadovi kao što si ti! Vi ste obične 

kukavice koje se iživljavaju lajanjem i jeftinim 
pjesmicama. Bježite od svake dužnosti, a živite 
od onoga što isprosite ili što ukradete od svojih 
gnjilih roditelja. | 

Ringo zakorači naprijed. 

— Velečasni, ne bojim se ni vaše umazane 
sutanetine ni vaše starosti. Neću se popeti do 
vas i neću vas ispljuskati samo zato što vas 
sažaljevam. 

— To je častan osjećaj kojega, na žalost, 
nema u mojim gnjilim grudima — odvrati don 
Camillo silazeći brzim koracima niz nasip. 

Ringo se znao boksati, a znao je i judo i 
karate. Ali kad mu se prve dvije pljuske zalije- 
piše za uši, zaboravi sve, čak i kućnu adresu. 
Don Camillo zgrabi objema šapama nevaljalca 
za dugu grivu i prebaci ga na desno rame 
da ga zavitla, ali ga zaustavi Catin glas: 

— Nemojte ujače! Nemojte ga skalpirati! 
To mora učiniti Otrov! 

— I mladi imaju stanovita prava — prizna 
don Camillo, pusti iz šaka ono leglo gnjida i 
vrati se na nasip. 

— Da niste obični nitkov — zagrmi don 
Camillo iz svega grla — da zaista želite podići 
oštar prosvjed protiv ovoga našeg nevaljalog 
svijeta, mogli biste, na primjer, pomoći ne- 
sretnicima kojima je poplava sve odnijela! 

— Neka poplavljeni krepaju! — zaurla Rin- 
go dižući se na noge. 

— Krepat će sigurno ako im ne pomogne 
kakav pravi buntovnik — odvrati don Camillo. 

To se događalo drugog dana one poznate 
poplave koja je uništila trećinu područja; 
šćućureni na krovovima svojih potopljenih 
kuća, poplavljeni su svjedno čekali da ih se 
netko sjeti. 

— Eto prosvjeda! — nastavi don Camillo. 
— Prosvjeda protiv fabrikanata fraza koji 
socijalne probleme rješavaju mlaćenjem prazne 
slame, ili televizijskim prijenosima kojima od 
katastrofa prave zabavne priredbe da bi razo- 
nodili trbonje što se krave u svojim foteljama 
i svojoj sebičnosti. Tu se umiješati, pomoći 
onim jadnicima i tako prkositi politikantima 
i birokratima, to je muški prosvjed! 

— A kako vi mislite da bi to trebalo izvesti? 
— isceri se Ringo. — Da otplivamo do njih, 
kad su sve ceste poplavljene i veze prekinute? 

— Nisu sve — odgovori don Camillo. — 
Postoji jedan put koji je, na žalost, još i pro- 
širen poplavom. Samo da imamo valjanog 
predsjednika koji bi prikupio hrane, pokrivača 
i drugog, sve bismo natovarili u nekoliko ča- 
maca i prevezli tamo gdje su rijeka i more 
poplavili sela i polja. 

— Valjani je predsjednik tu! — zaurla Pep- 
pone. 

— Da, druže — prihvati don Camillo — ali 
on mora za svaki svoj pokret najprije tražiti 
odobrenje od Kremlja ili Maoa. 

— Ne treba mi nikakvo odobrenje — odgo- 
vori Peppone. — Nesreća je samo u tome što je 
ljudima dosadilo davati. I prečesto su gledali 
gdje i kako završava njihova pomoć . 

— Ne, gospodine predsjedniče — prigovori 


mu don Camillo. — Ako ljudima zajamčimo 
da ćemo robu podijeliti mi osobno, onda će 
opet dati. 


— Kako to mislite »mi«? 

— Vii ja. Tko ne vjeruje svećeniku, vjerovat 
će drugu, i obratno. 

Peppone se okrenu čupavcima: 

— Usranci neka uzmu svoje motocikle i 
pokupe se kući, da na gramofonima slušaju 
pjesmice protesta. A ostali neka pođu sa 
mnom! 


— Ja sam za to — reče Cat, pa pogleda 
seoske čupavce i dometne: — ja i Otrovova 
garda. 


— Meni se fućka za poplavljene! Ali ako 
treba nekome prkositi, onda sam i ja zato! — 
priklopi Ringo. 

— Slažemo se — prihvatiše Škorpioni. — 
Bit će bog bogova zabava gledati kakvu će 
zbrku u organizaciji pomoći napraviti metuza- 
lemi u komandi. 

Kako je minula borba bila manje-više ravno- 
pravna, prilikom smotre snaga utvrdiše da je 
u bandama ostalo zdravo i sposobno po dva- 

deset čupavaca. Što razbijenih glava, što polo- 
mljenih ruku i rebara, valjalo je u remont 
otpremiti po deset čupavaca iz svake bande. 


*% 


Peppone je sa svojim kamionom, s don 
Camillom uz bok, obišao cijelu općinu. Geslo 
je bilo: »Nikakav novac samo roba!« Mudro 
geslo, jer će vam seljak radije dati vreću bra- 
šna nego petsto lira. Dapače, svi su davali, 
jer su dobro pamtili poplavu koja je prije 
petnaest godina bila pogodila općinu, kad su, 
unatoč svim obećanjima, morali sve obnoviti 
samo vlastitim snagama. Dok su se skupljali 
prilozi, Suri, Grubi i Suhi su uz pomoć čupava- 
ca opremali flotilu. 

To su bile dvije motorne teglenice pjeskare, 
one kojima se prevozi pijesak i šljunak, i pon- 
ton načinjen od dviju teglenica spojenih mo- 
snom platformom, koji je služio za prijevoz 
vozila od jedne do druge obale, a vukao ga je 
tegljač. Na most pontona ukrcani su jedan 
kamion i traktor s prikolicom. Sva sakupljena 
roba, dobro spremljena u nepromočive plasti- 
čne vreće, ukrcana je u četiri teglenice. Opera- 
cija se odvijala munjevito. U prvu teglenicu, 
kojom je zapovijedao Peppone, smjestiše se 
Škorpioni, a u drugu, pod zapovjedništvom don 
Camilla, seoski čupavci predvođeni župniko- 
vom nećakinjom. 

I don Chichi je pošto-poto htio sudjelovati 
u ekspediciji, ali ga don Camillo podsjeti da 
župa ne smije ostati neobranjena. 

— Osim toga — mudro dometne don Camil- 
lo — u ekspediciji sam već ja, a nema smisla 
nametati previše svećenika. 

Flotila krenu odmah iza ponoći, po kiši; 
posade su bile umorne i izubijane, pa pod 
zaklonom velikih cerada ubrzo usnuše. Na čelu 
odreda bio je don Camillov brod, za njima je 
plovio Peppone, pa je slijedio ponton; među- 
tim, jedna je malena i brza barka s vanbro- 
dskim motorom, opremeljena reflektorima, 
plovila sprijeda kao prethodnica i peljar. 

Oko deset sati kiša prestade, nebo se stade 
vedriti. Bilo je neizbježivo da to don Camillo 
iskorsti, a, uostalom, bila je nedjelja. Na krmi 
teglenice nalazila se oveća naslaga sanduka s 
konzervama, i na njoj don Camillo uredi stari 
poljski oltar i spremi se da služi misu. 

Na Pepponeovu brodu je posada također 
izronila iza sna i izašla iza zaklona. 

— Popina ostaje popina! — zabrunda Pep- 
pone skidajući šešir. — U svakoj će prilici 
izvoditi svoj cirkus! 

Ringo se htio bučno iscerekati, ali su motori 
brodovlja bili ugašeni, pa u onoj pustoši, u 
onoj tišini, svećenikove riječi odjeknuše preko 
bespuća blatne vode i Ringo odustade od cere- 
kanja. 

Zna se, čupavac bez gitare isto je što i voj- 
nik u ratu bez puške. Škorpioni izvadiše svoje 
gitare, pa pri podizanju udariše u koru Old 
Man River, a kod pričesti stadoše mumljati 
jednu od svojih uobičajenih bit-deračina. 

— Gospodine — reče don Camillo — zašto 
ih ne ušutkaš? Zašto ih ne spriječiš da svojom 
bogohulnom pjesmom ne ometaju ovaj sveti 
obred? 

— Don Camillo — odgovori dalek Kristov 
glas — svak pjeva hvalu Gospodu kako zna. 

— Da, Gospodine, ali samo poslušaj! Čak i 
zvižde! 

— Ima prilika kad se hvala Gospodu može 
i zviždati — objasni mu Krist. 

— Gospodine, pa gdje je tome kraj? Je li 
itko mogao slutiti da će jedan jadan stari seo- 
ski župnik služiti misu je-je? 

— Jesam ja, don Camillo — odvrati Krist. 

S misom se okonča i vedrina; motori nasta- 
više bučati, a posade se zabiše pod cerade da 
se zaklone od nove kiše. 

U prvim popodnevnim satima stigoše na po- 
plavljeno područje delte, a kad ugledaše prve 
potopljene kuće, započeše nevolje. | 

To je bilo doba koordinacije. Koordinatori 
iz glavnoga grada bili su stigli, jedan za dru- 
gim, da koordiniraju operacije pomoći, da 
odrede pojedine sektore nadležnosti. Za njima 
će doći superkoordinatori koji će koordinirati 
koordinatore. 

A dotle su ljudi čekali, šćućureni na krovo- 
vima kuća. 

Flotu zaustavi motorni čamac pun funkcio- 
nara i stražara. 

— Tko ste vi? Što tražite? Iz koje ste usta- 
nove? Što prevozite? Tko vas je zvao, što se 
miješate u tuđe poslove? 

— Još ćemo na kraju platiti globu što ne- 
mamo taksirano odobrenje trošarinskog ureda! 
— bijesno zaurla Cat. 

— Ti šuti — dobaci joj don Camillo. — Zar 
ne shvaćaš da državna nesposobnost ne može 
trpjeti individualnu sposobnost? 

Čupavci su se uzbunili, Ringo predloži da 
napadnu motorni čamac a funkcionare i stra- 
žare bace u vodu. 

Zamisao je bila dobra, ali nije bilo potrebe 
da se ostvari. U jednom trenutku, valjda uvje- 
reni da su valjano usporili akciju pomoći, ko- 
ordinatori se udaljiše i flota nastavi plovidbu. 

Čupavci su ukrcavali ljude ulogorene na 
krovovima polupotopljenih kuća. Jadnike su 
odvozili do nasipa gdje su im dijelili hranu, pa 
ih ukrcavali u kamion i na traktor i pratili ih 
do sela koje je voda bila poštedjela. 

Namirnice, odjeću i pokrivače podijeliše sva- 
kome pojedinačno. 

Posljednja je operacija toga dana bila kod 
Crvenog majura. Malena je kuća bila poplav- 
ljena do stropa prvoga kata. Dvoje staraca bilo 

se sklonilo na tavan, zajedno sa svojom kra- 
mom. 

Nisu htjeli napustiti kuću i stvari. Uzalud 
su ih nagovarali i pozivali, a onda Peppone 
skrati stvar naredivši Ringu: 

— Zgrabi ta dva nesretnika i njihove trice, 
i baci ih u barku! 

Škorpioni su obožavali silu, pa nalog izvršiše 
bez pogovora, ne obazirući se na prosvjede 
staraca. 

Netom se barka odbila od majura kad se 
kuća raspade i nestade u blatnoj vodi. 


— Tako! — gorko usklikne starac. — Sad 
ste valjda zadovoljni! 

— Vi morate biti zadovoljni! — razbjesni se 
Ringo. — Da smo čekali samo još pet minuta, 
sad biste se obadvoje utopili! 

— Baš tako — starica će žalosno. — I sve 


bi bilo gotovo. A ovako, osuđeni smo da živimo 
bez kuće, bez povrtnjaka i bez kokošinjca! 

— Država će vam pomoći — reče joj Ringo. 

— Država — progunđa starac. — Ona će nas 
strpati u starački dom. Mene u jedan, a nju u 
drugi. Bit ćemo razdvojeni zauvijek, a mogli 
smo umrijeti zajedno, u svojoj kući. 

— Kakva glupost! — isceri se Ringo. — 
Umro sam ili u društvu, isto ti je! 

— E, sinko — usprotivi se starac — ti imaš 
život pred sobom, a mi ga imamo za sobom. 
U jednom času, a na to ćeš i ti nadoći, više se 
ne brineš da lijepo živiš nego da lijepo umreš. 

Dvije su teglenice plovile usporedo jedna uz 
drugu, pa se don Camillo javi: 

— Dobri čovječe, ja vas razumijem, ali vas 
ti dječaci ne mogu razumjeti. Njih ne zanima 
kako umiru starci. Njima je, dapače, stalo da 
starci krepaju što prije. 

— Zašto nas onda nisu pustili da umremo? 
— upita starica. 

— Ako vam je toliko stalo da crknete, tko 
vam brani da se bacite u vodu? — progunđa 
Ringo. 

— Život nam može oduzeti samo onaj tko 
nam ga je dao — odgovori starac. — Ti to ne 
znaš, dijete, ali velečasni zna. 

— Brodovi! Misija je završena! Natrag u 
bazu! — zaurla don Camillo. 

— Anjih nećemo iskrcati? — Peppone upita 
ispotiha. 

— Mi smo odgovorni za njihovu žalosnu si- 
tuaciju. Odvest ću ih u staru kuću s kapelicom. 
U lošem je stanju, ali još ima soba u kojima 
se može stanovati. Ima i lijep komadić zemlje; 
očistit ćemo ga, pa će u njemu posaditi povrće 
i uzgajati kokoši. 

Starici zablistaše oči. 

— Kokoši! — usklikne, ali se odmah rastu- 
ži: — Jadne moje kokice, sve su se utopile... 

— Španjolska galija na lijevom boku! — 
uzvikne Cat. 

Velika, čvrsta, kvadratna sandučina za gnoji- 
vo, dimeći se, plutala je sporo na blatnoj vodi. 

Na njoj je dvadesetak kokoši potišteno čepr- 
kalo među gnojivom. 

— Tigrovi Malezije, u napad! — zaurla Cat. 

Pristali su uz sandučinu i pohvatali kokoši. 

— Sad imate i kokoši! — viknu Ringo star- 
cima. — Što vam još treba? 

— Božja pomoć — odgovori starica šireći 
ruke. 

— Onda se obratite susjednom dućanu — 
frkne momak. — Mi ne održavamo nikakve 
kontakte s Isusom Kristom. 

Motori su snažno bučali pa don Camillo nije 
čuo te riječi. Isus je, međutim čuo, ali nije 
mario. Uostalom, u svoje vrijeme i on je bio 
čupavac. A svojim je prosvjedom tolike ljude 
zagnjavio da su ga najzad pribili na križ. 
Ito je jedna od priča što će ih velika rijeka 
ispričati onima koji radi bajki obilaze topolike 
i pješčare. 

DVA PLJAČKAŠA, A NA KRAJU 
ISPALA TRI 


Blagostanje iziskuje mnoge žrtve, a tko se 

drukčije ne snađe, pribjegava uobičajnoj plja- 

čki koja bi, u predbožićnom raspoloženju, mo- 

gla proći i kao izljev sentimentalnosti; ali to 
nije slučaj u ovoj našoj priči. 


To je bilo doba blagostanja. Kako je ta stvar 
hodala, to se točno ne zna, ali je posrijedi 
morao biti nekakav vrlo vješt izum, jer su lju- 
di radili sve manje, a zarađivali sve više. 

To je blagostanje donijelo sijaset novina; 
nighte, cabarete, strip-tease festivale, wisky 
na vagone, seksi-filmove, bit-glazbu, bit-modu, 
pa čak i bit-mise. 

Žene više nisu dojile djecu nego su je hranile 
konzerviranom krmom, duboko smrznutom 
hranom, toplim jelima iz pečenjarnica, koba- 
sičarnica, pržionica. 

Zbog toga blagostanja svaka je obitelj bila 
dužna imati funkcionalnu kuću podijeljenu 
na same »zone«, kupiti i održavati automobil, 
televizor, silan broj elektrokućanskih aparata, 
svakoga tjedna odlaziti na vikende i ljetne 
ferije provoditi na moru, u brdima, na krstare- 
nju po moru. 

Sve su to vrlo lijepe stvari, ali stoje puno 
novaca; stoga, onaj tko je živio od rada bio je 
primoran da stalno štrajka, kako bi dobio 
veću plaću; a tko nije imao zaposlenje, snalazio 
se kako je znao. Tako je, na primjer, navlačio 
preko lica kakvu žensku svilenu čarapu i odla- 
zio da opljačka draguljarnicu, banku ili po- 
štanski ured. 

Pred Božić, kad je blagostanje nametalo viso- 
ke izvanredne troškove, pljačke su se množile. 
Tako se i u don Camillovu mjestu, u kasne 
sate po podne, dogodilo da je poštanski služ- 
benik, što se upravo spremao zatvoriti dućan, 
ugledao pred sobom dva tipa kojima je lice 
do očiju bilo pokriveno crnim rupcem. 

Krupniji se tip postavio ispred šaltera i s 
revolverom u ruci natjerao poštara da se pravi 
kao da tobože nešto piše, a drugi je za nekoli- 
ko sekunda ispraznio blagajnu. Zatim izađoše, 

popeše se na motocikle koje su bili ostavili 
pred poštanskim uredom, i nestadoše. 

Poštaru je dugo trebalo dok je najzad pono- 
vo stekao moć govora. Ali, nije bio izgubio ni 
vid ni sluh, pa je mogao posvjedočiti da su to 
bila dva čupavca koji se zovu Ringo i Luky. 
Opijeni uspjehom, zazvali su jedan drugoga 
imenom: Ringo je bio onaj s crnom grivom, 
dok je Lukyjeva griva bila crvena poput mrkve. 
I dalje, poštar je stigao zapisati registarske 
brojeve njihovih motocikla. 

Gradska je policija kao od šale utvrdila da 
ti motocikli pripadaju vođi Škorpiona Ringu, 
i njegovu pobočniku riđem Lukyju. Kao da ni. 
to nije bilo dosta, i Ringo i Luky nestali su bili 
iz prometa. 

Oni u policiji znali su sve o Škorpionima, 
pa prosudiše da je vrlo značajna jedna činje- 
nica: da Ringova djevojka živi baš u mjestu 
gdje je izvršen prepad. Zato odmah odjuriše 
da uhvate Cat. Djevojka je nanjušila da nešto 
smrdi, pa se sklonila kod don Camilla, i tu je 
nađoše policajci. 

— Ti si Ringova djevojka — uvjereno joj 
reče šef. 

— Dvostruka greška — spokojno će Cat. — 
Prvo, ja sam punoljetna građanka, neosuđiva- 
na, i meni se treba obratiti s »vi«. Drugo, već 
duže vrijeme nemam nikakve veze ni s Ringom 
ni s njegovom bandom. Prodajem elektro- 
kućanske aparate, imam za to odobrenje Trgo- 

vinske komore i mogu opravdati svako svoje 
kretanje. I najzad, ne razumijem zašto tražite 
ta dva dečka; Škorpioni nisu nikada krali. 

Šef se nimalo nije smeo, znao je on sve finte 
i štosove. 

— Da, ali baš je čudno — on će nadasve 
podrugljivo — što su ta dva pljačkaša jedan 
drugoga zvali Ringo i Luky, jedan je bio crn, 
a drugi riđ, kao Ringo i Luky, a imali su mo- 
tocikle Ringa i Lukyja. 

— Meni je još čudnije što poštaru nisu 
ostavili i slike s autogramom, a najčudnije je 
što su uložili tolik trud da ih možete lako 
identificirati, a ipak se nisu sami prijavili — 
zacereka se Cat. 

— Kad je tako — vrisne šef — gdje su sada 
Ringo i Luky? Zašto su nestali? 

— To pitajte policiju koja sve zna, a ne ženu 
koja trguje elektrokućanskim aparatima — 
odvrati Cat. 

Šefu je najzad dojadilo. 

— U redu — odluči — poći ćete s nama; 
nastavit ćemo saslušanje u mom uredu. 

Don Camillo se umiješa: 

— Komesare, ja sam joj ujak. Ako je želite 
ispljuskati, to možete slobodno učiniti i ovdje. 

— Velečasni! — prosvjedova šef — mi ni- 
kad nikoga ne tučemo i nije nam ni na kraj 
pameti da ispljuskamo vašu nećakinju. 

— Šteta! — uzdahne don Camillo, iskreno 
ožalošćen. — Takva prilika neće mi se više 
ukazati. 

Cat su odveli u devet sati ujutro, a vratila 
se u devet uvečer taksijem. 

— Kako je bilo? — raspita se don Camillo. 

— Vele-velečasni ujače — odgovori Cat — 
priznajem da sam se u jednom momentu 
prestrašila. 

— A zašto? Zar nije točno da ti s tim nemaš 
veze? 

— Baš zato što je točno. Kako da se nevin 
čovjek brani? Istina je uvijek glupa, banalna, 
nikad nije uvjerljiva. Ako čovjek ne baje laži, 
slabe su mu mogućnosti da se izvuče. 

— I ti si im lagala? — zaurla don Camillo. 

— Dabome. Kako bih drukčije dokazala da 
govorim istinu? 

— Nesrećo jedna! Vidjet ćeš, opet će doći. 

— Daj Bože! — odvrati Cat. — Prodala sam 
im jedan hladnjak, dva stroja za pranje rublja, 
jedan stroj za pranje posuđa i jednu glačalicu. 
Ali sam zabrinuta zbog onih jadnika, Ringa i 
Lukyja. 

— Zar te nije sram što žališ dva nevaljalca, 
pljačkaša? 

Cat odmahne glavom. 

— Vele-velečasni ujače, vi ste promašili ka- 
rijeru. Morali ste otići u policiju. Za to ste 
rođeni. A, pored ostaloga, veća je šteta od sla- 
bog popa nego od slabog policajca. 


* 

Najgore se zbilo te iste noći, u dva sata. 
Netko je motkom pokucao na prozor don 
Camillove spavaće sobe, a don Camillo, vidjevši 
što je posrijedi, uze dvocijevku i siđe da otvori. 

U župni dvor uđoše Ringo i Luky, vukući za 
sobom dva slupana bicikla. Bili su mokri do 
kože, izgledali su kao premlaćeni. 

Don Camillo ne spusti dvocijevku. 

— Zašto ste došli k meni? 

— Pulsate et aperietur vobis! — umorno se 
nasmiješi Ringo. — Ozebli smo, gladni i skrše- 
ni od umora. Četiri dana i četiri noći živimo 
u šumi kao psi! 

— Kao vuci, a ne kao psi! — oporo otpovrnu 
don Camillo. — Međutim, moja je sveta du- 
žnost da telefoniram karabinjerima. 

— U redu — gorko će Ringo. — Ionako 
nemamo snage ni da se popnemo na bicikle. 
Barem nam dajte koji zalogaj. 

— Dat će vam marešalo — odvrati don Ca- 
millo približavajući se telefonu. 

Za njegovim se leđima začu glas: 

— Ne trudite se uzalud, vele-velečasni uja- 
če. Prerezala sam žicu. 

Cat, odjevena od glave do pete, uđe u dnev- 
nu sobu i postavi se između don Camillove 
dvocijevke i dvojice nevaljalaca. 


! (Lat.) Kucajte i otvorit će vam se (Prev.) 

— Ja ću im dati jelo — reče. — Moj je auto 
u šupi. Vas dvojica ga izvucite, sjednite u nj 
i pričekajte me. 

— Cat — zaurla don Camillo — skloni se s 
puta i ne miješaj se s tim banditima! 

— Ja nisam popina crknuta od sna i straha 
— odgovori djevojka. — Ja ljude najprije 
saslušam, a onda prosudim kakvi su. 

— Ostavi ga, Cat — reče Ringo. — On ima 
pravo. Ne smiješ se miješati. Daj nam komad 
kruha i štiti nam leđa dok ne kidnemo. 

Dva su fakina pružala žalosnu sliku, i don 
Camillo se osjeti smiješnim sa svojom dvo- 
cijevkom. Štoviše, ona prokletnica Cat mu 
priđe i dlanom pokri otvor cijevi. 

Don Camillo spusti pušku i odloži je u kut. 

— Upali vatru i daj im jesti — reče. — Ni 
ja ne osuđujem ljude dok ih ne saslušam. Samo 
ne znam što mogu da kažu ta dva nesretnika. 

— Možemo kazati da nemamo veze s onom 
svinjarijom — reče Ringo dok se u velikom 
kaminu, praskajući, razgarao svežanj pruća. 
— Neki nas je bezdušnik nasadio. Ukrali su 
nam motocikle, pa su izvršili napad tako da 
krivnja padne na nas. 

— Tako sam i ja kazala u policiji — složi 
se Cat donoseći kruh, salamu i vino. 

— Glupost! — vikne don Camillo. — Ako je 
tako, zašto niste policiji prijavili krađu? Sad 
vas ne bi boljela glava! 

Od vatre i vina mladići živnuše. Ringo se 
isceri: 

— Velečasni, je 1 se vi šalite? Šef Škorpiona 
i njegov zamjenik ne samo da se dadu okrasti 
kao dva bedaka, nego još idu cmizdriti u poli- 
ciju, kao dva ljigava buržujčića! Mi imamo 
dostojanstva. Uz to, ne vjerujemo u vašu usra- 
nu pravdu. Jedina pravda u koju vjerujemo, 
to je ona koju krojimo mi sami. Ta stvar tiče 
se samo nas Škorpiona i one dvojice nitkova. 

— Trojice — ispravi ga Cat. — To je očito: 
dvojica su izvela udar, s motociklima, a treći 
ih je negdje čekao s autom. Onda su se oslo- 
bodili motocikla i mirno su udaljili. Samo 
policajac i pop nikako ne mogu dokučiti nešto 
tako jednostavno. 

Don Camillo je gojio veliko poštovanje pre- 
ma čuvarima reda, ali ga je ipak vraški nervi- 
ralo što ga uspoređuju s policajcem. Zbunjeno 
je gledao dva fakina. Sjetio se kako su, sve u 
smijehu, stavili glavu u torbu kad su išli spa- 
savati poplavljene. Vrlo duge i raščupane kose 
izrasle brade, prljave odjeće, izubijani, izgle- 
dali su kao kakvi razbojnici. Doduše, pomisli 
don Camillo, pravi razbojnici obično nemaju 
izgled razbojnika. 

— A tko mi jamči da je tako? — zabrunda 
don Camillo. 

— Mi — složno će ona dvojica. 

— To mi nije dosta — reče don Camillo. — 
Ja bih htio čvršće jamstvo, ali mi ga vi ne 
možete dati, jer fućkate na Boga. | 

— To nije istina — usprotivi se Ringo. — 
Bog neka gleda svoja posla, a mi gledamo 
svoja. Mirna koegzistencija. 

— Ukratko — vikne don Camillo — vjeruje- 
te li ili ne vjerujete u Boga? 

Ringo se stade smijati: 

— Ako bismo porekli Boga, onda bismo 
porekli i sebe i cijeli svemir. Mi jesmo bunto- 
vnici, ali je naša pobuna uperena protiv ljudi, 
a ne protiv Boga! 

Kao pravi izdanak zemlje melodrame, don 
Camillo se nipošto ne bi odrekao dramatike. 

— Za mnom! — naredi onoj dvojici. 

U crkvi, osvijetljenoj samo malobrojnim za- 
vjetnim voštanicama, vladala je nekakva dubo- 
ka i studena tajanstvenost. Don Camillo stade 
pred stari glavni oltar. 

— Prekrižite se! 

Mladići se prekrižiše. 

— Prisižete li se pred ovim raspetim Kri- 
stom da nikakve veze nemate s onom plja- 
čkom? 

— Prisižemo — prihvatiše mladići odlučno 
i čvrsto. 

Vratiše se pred kamin. 

— A niste se mogli zadovoljiti samo njiho- 
vom riječi? — upita Cat. — Zar mislite da se 


217 


čovjek, ako već hoće, ne može krivo priseći 
pred jednim baldakinom? 

— Može, naravno da može — mrko odvrati 
don Camillo. — Ali time dotični otvara odre- 
đen račun s Bogom. A jedno je prevariti ne- 
kakva jadnog seoskog župnika, a drugo je 
pokušati prevariti Boga! 

— Nikoga ne želimo prevariti — reče Rin- 
go. — U redu, ali što ćemo sada? 

— Zasad ostanite tu. Naravno, ne tako ude- 
šeni. Naći ću vam kakvu pristojnu odjeću i 
odrezat ću vam kosu. 

— Što god hoćete, ali to nipošto! — uzvikne 
Ringo. | 

— Zar ne shvaćate kako upadate u oči s tim 
leglima gnjida na glavi? I da bismo svi skupa 
nastradali kad bi vas tkogod vidio? 

— To shvaćamo — odgovori Ringo. — Do- 
bro, hvala na gostoprimstvu. Radije ćemo se 
prijaviti nego odrezati kosu. 

Nato se don Camillo dosjeti kompromishom 
rješenju: momci će se sakriti u zvoniku, na 
predzadnjem odmorištu. 

— A don Chichi? — upita Cat zabrinuto. — 
On svuda zabada nos, otkrit će ih. 

— Neće ih otkriti, ja ću mu sam kazati za 
njih — spokojno odvrati don Camillo. 

— I neće nas odati? — zabrinu se Ringo. 

— Neće — umiri ga don Camillo. — Treba 
ga samo uvjeriti da ste zaista ti pljačkaši, a da 

vas je na taj čin naveo duh pobune protiv 
socijalne nepravde. Onda će vas štititi svim 
svojim snagama. Samo nipošto ne smije naslu- 
titi da ste nevini. 

— Ne brinite se, velečasni ujače — nasmije 
se Cat. — Ja ću to objasniti don Chichiju. 
Znam što treba servirati popovima naprednja- 
cima. A pobrinut ću se i za ostalo. Kad je 
poštar digao uzbunu, policija je blokirala sve 
ceste, ali nigdje nije prošao nikakav motocikl. 
Znači da ona dva motocikla moraju biti tu, na 
našem području. Valja ih pronaći. 

Cat je pokrenula Otrovovu bandu kratkim i 
jezgrovitim nalogom: 

— Svak za sebe, u potragu za motociklima! 
Tko ih nađe, neka ih ne dira, samo neka posta- 
vi stražu i obavijesti mene. 

Velika je rijeka dotle ispuhala svoju zlovo- 
lju, povukle se njezine vode koje su bile dose- 
gle do samog podnožja glavnog nasipa. Na dnu 
stazice što je s puta na nasipu vodila do jednog 
sjenika na poplavnom terenu, iz blata izviriše 
dva motocikla. Cat obavijesti karabinjere koji 
odmah odoše tamo, utvrdiše da su to ona dva 
motocikla na kojima je izvršena pljačka, a u 
torbama pronađoše jednu crnu i jednu crvenu 
vlasulju, dva revolvera i dva crna rupca. 

Don Camillo je osobno odnio vijest na zvo- 
nik. 

Ringo se nasmije: 

— Velečasni, da smo vas poslušali i odrezali 
kosu, što mislite kako bismo se sada proveli, 
tako ostriženi? 

Sutradan, na jednom puteljku u blizini gra- 
da, pronašli su ukraden automobil u kojem 
su bili neki dokumenti koje su pljačkaši, u 
žurbi, odnijeli s novcem iz blagajne poštanskog 
ureda. Vraćajući se s pljačke, banditi su morali 
uzeti benzin u Castellettu, a čovjek s benzinske 
stanice je vrlo dobro upamtio lica te trojice. 

To su bila tri zloglasna profesionalna zlikov- 
ca iz grada. Uloviše ih i natjeraše da propjeva- 
ju. Cijelu su pripovijest listovi prenijeli sa 
svim pojedinostima. 

— A sad — reče don Camillo dvojici mladih 
nevaljalaca koji su bili napustili svoje skloni- 
šte — sad možete mirne duše otići u policiju 
i sve raščistiti. 

Ringo odmahne glavom. 

— Neka policija vodi brigu o svojim prlja- 
vim poslovima! Sad samo preostaje da izravna- 
mo račune s tim nitkovima koji su se tako 
našalili s nama. Mi ih znamo, ali oni ne znaju 
tko su Rigno i Luky. To će tek doznati. 

— A gdje ćete ih upecati, na robiji? — upita 
don Camillo. 

— Moramo se samo strpjeti koji mjesec — 
objasni mu Ringo. — Kod iduće amnestije, 
čim izađu, ščepat ćemo ih i udesiti. 

Uto se umiješa don Chichi: 

— Dečki, to nemojte raditi! Sjetite se da su 
ta tri jadna mladića samo žrtve socijalne ne- 
pravde i da je njihov čin opravdana pobuna 
protiv sebičnih bogataša! 

— Što li je to sada? Jedanaesta zapovijed? 
— isceri se Ringo. — Dobro, velečasni, budite 
bez brige! Imat ćemo na umu vaše riječi i 
obećavamo vam da ćemo im polomiti kosti 
batinama od mekog drveta! 

— To se zove obzirnost — priznade don Ca- 
millo. — A bilo bi također vrlo obzirno kad 
biste pred odlazak otišli na minutu u crkvu, 
da zahvalite Bogu na pomoći. 

— Nema potrebe — odgovori Ringo. — 
Sjetit ćemo se toga kad se vratimo u bazu. 
Bog je i u gradu. 

To je bila utješna vijest koja razveseli don 
Camilla. 

EPILOG 


Dođe, evo, kraj i ovom pustom brbljanju 

kojem je jedina svrha bila — dokazati da se 

svijet doduše mijenja, ali da ljudi ostaju ona- 

kvi kakve ih je Bog stvorio, jer Bog nije smislio 

nikakvu reformu i njegovi su zakoni savršeni, 
vječni i nepromjenljivi. 


Peppone je bio mahnit od bijesa, da si ga 
samo prstom taknuo, iz njega bi iskre frcale 
rafalima. 

Sve dotle je Peppone sa svojom četom ne- 
prijeporno vladao općinom, zahvaljujući tome 
što su ujedinjeni komunisti i socijalisti imali 
ne samo dvaput toliko glasova koliko ih je 
imao blok socijeldemokrata, nego i još jedan 
glas više. 

Onda se dogodilo da su drugovi iz zaseoka 
La Rocca osnovali neovisnu »kinesku« sekciju 
u koju je spadala i mlada poletna magistrica 
Bognoni, koja je u svojstvu općinskog savje- 
tnika bila važan adut Pepponeove čete. 

Nakon toga — praćeno katastrofalnom po- 
plavom koja je opustošila trećinu zemlje — 
došlo je ujedinjenje socijalista u novu partiju 
koja je stupila u blok s klerikalcima. 

Peppone i drugovi ostali su sami, broj gla- 
sova izravnao im se s klero-socijalistima. Tako 
je magistrica zagospodarila situacijom jer je 
samo svojim glasom mogla učiniti da vaga 
pretegne na ovu ili onu stranu. 

A kako grijesi sinova padaju na glave nevi- 
nih otaca, mlada je Bognoni — ona koju je 
Otrov svojevremeno podmazao ribljim uljem 
— upravo uživala da svakom Pepponeovu 
pothvatu podmetne klip. 

Peppone je neko vrijeme izdržao, ali je 
najzad odlučio da pošalje u vražju mater i 
socijaliste, i klerikalce, i ljekarnike, i da se 
posveti svojim poslovima. Svijet se neće sru- 
šiti ako jedan predsjednik dadne ostavku; 
ali je Peppone bio svojevrstan predsjednik. 
Kormilo pomahnitala općinskog broda preu- 
zeo je u oluji neposredno poratnog doba, i 
premda je na jarbol podigao crvenu zastavu, 
uspio je brod zadržati na pravom kursu. I 
zato, za svakih izbora, svoj glas davali su 

Pepponeu čak i oni koji su komunizam vej 
kao dim u očima. 

Kad je pukao glas da Peppone odlazi, svijet 
se zabrinuo. Dva industrijalca iz inozemstva, 
koji su htjeli u općini podići tvornicu šper- 
-ploča i tvornicu plastičnih materijala, i već 
bili počeli kopati temelje na terenu koji im je 
općina dala, smjesta obustaviše radove i vrati- 
še se kući. Vlasnik jedne radionice, koja je 
proizvodila poljoprivrednu opremu, odmah je 
počeo tražiti kakvu drugu, manje pogibeljnu 
općinu kamo bi preselio svoj dućan. 

Onda don Camillo ulovi Pepponea i pokuša 
ga nagovoriti da se predomisli. 

— Druže, taj položaj nije ti dala tvoja 
partija nego većina građana. 

— Većina snuje a politika određuje — odvra- 
ti Peppone. — Ja ne želim biti igračka u 
rukama nekakve babe! 

Peppone je bio takav, kad bi što sebi zabio 
u glavu, išao bi dalje kao kakav tenk, a zna se 
da je teško urazumiti tenkove. 

Don Camillo ode u ljekarnu da uvjeri onu 
maoistkinju, »crvenu gardisticu«, da pusti k 
vragu revoluciju i vrati se toru svom. Magistri- 
ca mu se gromko nasmije u brk: 

— To što jedan pop traži od mene takvo 
nešto najbolji je dokaz da je Peppone izdao 
ideju i radničku klasu. Uzmite ga k sebi za 
crkvenjaka! 

Žene, kad se bave politikom, rasuđuju i 
gore od tenka, pa don Camillo ne htjede gubiti 
vrijeme na raspravu, nego se povuče i potraži 
Belicchija, jednog od onih socijalista koji su 
se donedavna slagali s Pepponeom. Belicchi ga 
sasluša, pa će s neskrivenim negodovanjem: 

— Ipak je sramota što jedan svećenik želi 
pomoći komunistima. 

— Ja želim pomoći jednoj dobroj upravi — 
otpovrne don Camillo. 

— Uprava nije važna — dočeka Belicchi. — 
Važna je iznad svega stranka. 

— Šteta što se otpadne vode ne razumiju u 
politiku, inače bi mogle otjecati iz sela i bez 
kanalizacije. A one dvije tvornice? A radioni- 
ce? One znače zaposlenje za dvjesta i pedeset 
radnika. 

Belicchi se nasmije: 

— Bolje imati dvjesta i pedeset radnika bez 
posla nego ići na ruku trojici nitkova tvorni- 
čara. Mi ćemo doći na vlast, pa ćemo lijepo, 
planski, sve srediti i postaviti na svoje mjesto. 

Socijalisti vam tako rasuđuju, nikako druk- 
čije, pa don Camillo raširi ruke: 

— Hoćete li mi barem odgovoriti na jedno 
pitanje? 

—— Drage volje. 

— Što biste rekli kad bi vam jedne večeri, 
negdje u sumraku, netko dobro isprašio leđa? 

— Velečasni, Pepponea se više nitko ne boji. 
Komunisti su se poburžujčili. 

— Ali se ja nisam — prigovori don Camillo. 

— I vi biste istukli mene u Pepponeovo 
ime? 

— Ne, nego u svoje ime, druže Belicchi. 
Temporibus illis, kad sam kao mlad svećenik 
ljevičario, kao što danas radi don Chichi, ti si 
marširao u crnoj košulji i jedne si večeri meni 
naravnao rebra. Sad bih ti to mogao vratiti. I 
to sam, meni ne moraju pomoći tri hulje, kao 
što su tebi morale. 

Belicchi nestrpljivo odmahne rukom: 

— Velečasni, dječačke ludosti! Cijelo je sto- 
ljeće prošlo. Tko se još sjeća toga? 

— Ja — odvrati don Camillo. Onaj tko ih 
daje lako zaboravlja, ali ne zaboravlja onaj 
tko ih prima. 

— Ali ja sam tada bio samo dječak, a k 
tome sam svoju prošlost otkupio boreći se u 
pokretu otpora! 

— To ću imati na umu: neću mlatiti bivšeg 
partizana nego bivšeg fašistu. 

Tada don Camillo pograbi čovjeka za krpe 
na prsima, a Belicchi problijedi. 

— To ne smijete učiniti! Svi znaju da sam 
još onda igrao dvostruku igru! 

— Moja rebra to ne znaju — odvrati don 
Camillo i stane bubati Belicchijem o zid. 

— A što bi trebalo da učinim, po vašem 
mišljenju? — promuca čovječuljak. 

— Da izađeš iz socijalističke stranke i uđeš 
u komunističku. 

— Zar baš vi da tražite od mene tako nešto? 
Vi, svećenik? 

— Što se mene tiče, svi vi marksisti zreli 
ste za pakao — odgovori don Camillo. — Stoga 
me nije briga hoćeš li se pržiti u jednom ili 
u drugom loncu. 

Don Camillo je raspolagao nedvojbeno uvjer- 
ljivim dokazima, pa se Belicchi prebaci iz 
jednog u drugi lonac. Tako Peppone steče 
apsolutnu većinu, a protivni glas magistrice 
dobi značenje dirljivog poklona Maou. 

Naravno, don Camillo je sve izveo u najvećoj 
tajnosti, pa Peppone iskoristi jedan miting za 
mir u Vijetnamu da se don Camillu zahvali 
žestokom osudom spletki kojima su klerikalci 
uzalud pokušali srušiti demokratsku općinsku 
upravu. Bio je to zaista divan govor pred koji- 
ma je don Camillo ostao otvorenih usta. 

Poslušao ga je sa svojom nećakinjom, pa je 
na koncu uskliknuo: 

— Ne razumijem kako je taj lupež uspio 
sastaviti takav govor. 

S osebujnim, dijaboličnim osmijehom, Cat 
mu objasni: 

— On ga je samo pročitao. Meni je dao opće 
teze, a ja sam mu ih razradila. 

— Tako! A gdje si ti našla sve te citate sve- 
tog Pavla, svetog Augustina, svetog Tome, iz 
Rerum Novarum! i pape Ivana? 


* Bula pape; svaka bula nosi naslov po riječima 
kojima počinje (Prev.) 

— Valjda i don Chichi može poslužiti neče- 
mu — reče Cat. 

— Nesretnice! — zaurla don Camillo. — 
Okrenula si se protiv svoga ujaka? 

— Nisam, velečasni ujače, samo sam pomo- 
gla djedu svoje buduće djece. 

Don Camillo je u teškoj muci pogledao 
nesretnicu. 

— Zar zbilja vjeruješ da je taj momak takva 
bena da se tobom oženi? 

— Tko njega pita? Ja se udajem za njega! 

— Areci mi: zna li on da se hoćeš udati za 
njega? 

— Nego! To sam mu napisala i odgovorio 
mi je da je presretan. 

— To su priče! Ne vjerujem da na zemlji 
može postojati tolika budala. Osim ako ne vi- 
dim njegov odgovor. 

— Tehnički nemoguće — spokojno odvrati 
Cat. — Bio je štrajk poštara i ja nisam htjela 
gubiti vrijeme, pa sam mu osobno odnijela 
pismo. A on mi je odgovorio usmeno. 

Don Camillo poskoči: 

— Ito si učinila! A da li se tvoja majka 
slaže? 

— Majka? — isceri se djevojka. — Valjda 
ne mislite na onu dosadnu bakicu koja samo 
klepeće po kuće, a pametnijeg posla nema 
nego da me stalno poučava što valja a što ne 
valja činiti. 

— Prestani se praviti duhovita! Zna li ti 
majka da se udaješ? 

— Doznat će, ima vremena. I previše je 
lajavaca na ovom prljavom svijetu. 

Don Camillu dođe da pograbi djevojku za 
vrat i njome tresne o zid. 

— Zar smo dotle dotjerali! — drekne. — 
Kći se udaje, a majci ne kaže ni riječi o tome! 
— Je li ona mene pitala kad se udavala? 

Besramnica se nasmije i dometne: 

— Pazite vele-velečasni ujače, ja ću se vjen- 
čati u mini-suknji. I nije me briga da li se to 
vama sviđa ili ne. 

— Ni mene nije briga da li se to tebi sviđa 
ili ne, ali ćeš ovamo ući samo u pristojnoj 
odjeći i čista lica! — žestoko otpovrne don 
Camillo. 

— Kako da ne! Kakva ideja, da se pred 
dečke pojavim kostimirana kao kakva Mariji- 
na kći! 

— Za dečke neka te ne boli glava! Ti fakini 
ušljivih griva neće biti nazočni. Koliko god svi 
zapeli da pretvore vjenčanje u lakrdiju, ono 
ostaje ozbiljna stvar. 

Cat se raspali: 

— Ja kanim na vjenčanje doći odjevena 
kako je mene volja, a i pozvati koga je mene 
volja! Ili ćemo tako, ili ću se vjenčati samo u 
općini! 

— Mala — reče don Camillo i ispruži jedno 
svoje kopito — ti znaš da nosim cipele broj 

četrdeset i pet. Taj ćeš broj i osjetiti ako se za 
pet sekundi ne izgubiš! 

Djevojka poskoči i nestade u tren oka. 

Činilo se da je sve gotovo, ali tjedan dana 
kasnije Catino vjenčanje opet dođe na tapet, 
a temu je ovaj put načeo don Chichi: 

— Velečasni, vaša je nećakinja nagle naravi, 
ali je i razumna. Predomislila se: hoće da se 
vjenča na način koji će Bog blagosloviti, ali 
ujedno i da spasi čast svoje ličnosti. 

— Pa što onda? 

— Znate da su oboje padobranci. Skočit će 
iz aviona, a u zraku će izgovoriti presudni »da«. 
Jedno se takvo vjenčanje već održalo. Meni se 
čini vrlo lijepo. Zamislite takvu svečanu zakle- 
tvu datu daleko od zemaljskih rugoba, na 
slobodnom nebu. Bliže Bogu. 

— Razumijem — progunđa don Camillo. — 
A svećenik će ih vjenčati gledajući ih odozdo 
dvogledom? 

— Ne! Svećenik skače s mladencima. Od 
sutra idem na padobranski tečaj. 

— Ah — usklikne don Camillo. — Cat je 
uspjela da vas nagovori. 

— Nije joj mnogo trebalo, don Camillo — 
reče popić. — Samo zamislite: u obredu će 
sudjelovati grupa ženikovih drugova, oni će 
također skočiti. Čini mi se kao da već gledam 
gdje se predivno šire bijeli cvjetovi na modrom 
nebu. Da, i u napretku ima poezije. Na livadi, 
iznad koje će mladenci skakati, postavit ću 

poljski oltar pred kojim ću služiti misu u 
padobranskom  kombinezonu. Vjerujte mi, 
velečasni, i to je način da obnovljena Crkva 
korača s vremenom i da se prilagodi napretku. 

Don Camillo ozbiljno kimne glavom i reče: 

— To će biti vjenčanje od kapitalnog zna- 
čaja. 

Don Camillo je opet sreo Cat tek mjesec 
dana kasnije. 

— Kao što ste vidjeli — ona će veselo — 
uredili smo da budu i vuk sit i koze na broju, 
a vjenčanje će nam biti kršćansko, ali ne i 
banalno. Don Chichi je zlatan. Već je počeo 
skakati. Dobro mu ide, bit će spreman za veli- 
ki dan. Takvi bi morali biti svi popovi: suvre- 
meni, dinamični. Da bi obred bio što uzbudlji- 
viji, skakat ćemo s visine od dvije tisuće i petsto 
metara;. dvije tisuće metara prijeći ćemo slobo- 
dnim padom, svi zajedno, imat ćemo dosta 
vremena da kažemo »da«; onda će, na petsto 
metara od zemlje, don Chichi otvoriti padobran 
i odvojiti se od nas; Otrov će ga otvoriti na 
Četiri stotine metara, a ja na tri stotine metara. 

— Bilo bi još uzbudljivije da ga uopće ne 


otvoriš — promrmlja don Camillo. — Slaže li 
se s time onaj kreten što će ti biti muž? 
— Naravno. 


— I kumovi će skakati? 
— Moraju. Otrov je za svoje siguran, njemu 
će kumovi biti poručnik i jedan drug s tečaja. 

Moji su Luky, Ringov pobočnik, i Krik, Otro- 
vov pobočnik. Oni sada pohađaju padobranski 
tečaj. 


#% 


Otrov je odslužio svoj rok, vratio se kući i 
odmah je s Cat došao u župni dvor. 

Bio je nekako zbunjen; promucao je: 

— Velečasni, ja i vaša nećakinja htjeli bis- 
mo se vjenčati. 

— Znam — odgovori don Camillo. — Žao 
mi je što vas ne mogu ja vjenčati. Naime, u 
ovim se godinama ne osjećam baš spreman 
da skačem s visine od dvije tisuće i petsto 
metara. 

Otrov upitno pogleda Cat, pa reče: 

— Što znači taj skok s visine od dvije tisuće 
i petsto metara? 

— O tome ćemo poslije razgovarati — žurno 
će Cat. — Nego, recite nam, velečasni, može li 
se to obaviti na brzinu, ili će se iz toga izroditi 
štogod u stilu Manzonijevih Zaručnika? 

— Ako se zdravstvena vlast ne umiješa i ne 
otpremi vas u ludnicu, za osam dana moći ćete 
počiniti najveću glupost u svom životu. 

Otrov se opet pojavi nakon tri dana. 
— Možete li nas vjenčati vi, tu, u crkvi, u 
subotu ujutro? — upita. 

— Svakako — odgovori don Camillo. — Da 
li njezini kumovi ostaju Luky i Krik? 

— Zasad ostaju — mrko odvrati Otrov. — 
Ali imamo još pet dana pred sobom. 

Otrov je bio vrlo nervozan, desni mu je 
obraz bio izbrazdan dubokom ogrebotinom, 
ali don Camillo ne htjede više ništa pitati. 

Te subote ujutro, kad je ušao u dupkom 
punu crkvu, don Camillo se znojio ledenim 
znojem, a kad ugleda Cat gdje prilazi oltaru 
pod ruku s očevim bratom, srce mu stade. Ali, 
hvala Bogu, nije bila u mini-suknji, nego u 
dugoj haljini kojoj nije bilo kraja. Zauzvrat, 
u Otrova je sad i lijevi obraz bio izbrazdan 
dubokim ogrebotinama. 

Ali se don Camillu posve presiječe dah kad 
preda nj stadoše Catini kumovi u prikladnim 
tamnosivim odijelima i vrlo kratke kose! Luky 
i Krik izgledali su nestvarni. 

— To je naš svadbeni dar mladoj — ispotiha 
objasni Luky dodirujući kosu. 

Don Camillo pomisli koliko je te fakine 
stajao takav dar, pa ga prođoše žmarci. 

Ali, najtežu je kušnju doživio u trenu onoga 
famoznoga »da«. 

— Gospodine — pomoli se — položi .joj 
ruku na glavu, jer će ta nesretnica kazati »ne«, 
samo da meni napakosti! 

— Nema potrebe — odgovori mu daleki 
Kristov glas. 

I zbilja, Cat izusti ono »da« bez časka oklije- 
vanja. 

Upravo toga istog trena, ogorčeni jeali nei 
pobijeđeni don Chichi skakao s visine od dvije 
tisuće i petsto metara. Savršeno je skočio, ali ga 
tako reći na pedalj od zemlje spodbi nekakav 
zloćudni vjetrić i zakvači mu padobran za kroš- 
nju jedne visoke topole. Konopci mu se tako 
spletoše da su tek vatrogasci, uz pomoć najdu- 
žih ljestava, najzad uspjeli spustiti don Chichi- 
ja na zemlju. 

Da, kaže se: besposlen pop i jariće krsti. Ali, 
makar izvodio i padobranske skokove, sveje- 
dno vrijedi ona: »Čovjek snuje, a Bog odre- 
đuje.« 

Sadržaj 


Don Camillo i izgubljena ovčica 
Tajna svetog Antuna Opata 

Maou ne odgovara voda rijeke Po 
Nokturno od kojeg se ne može spavati 
Podrum je važniji od krova 

Dođoše da zasole a vratiše se usoljeni 
Da, osveta, strašna osveta! ... 

Mjesto srca nije imala bit-ploče 
Vrag ne mora imati rogove i rep 
Tvrde su kosti u starih župnika 
Neshvatljiva je današnja mladež 
Sveti je Mihajlo imao četvora krila 

U modi je ovčje zavijanje 

Spomen jednog davnog studenog 
Dječačić koji je vidio anđele 

Još jedna bajka s velike rijeke 

Dva pljačkaša, a na kraju ispala tri 
Epilog 

